SunOnline: Feature: Boahiyaavahikamuge scheme aaeku MWSC muvazzafun ufalun folhifai!\nބޯހިޔާވަހިކަމުގެ ސްކީމާއެކު އެމްޑަބްލިއުއެސްސީ މުވައްޒަފުން އުފަލުން ފޮޅިފައި!\nއައިޝަތު ފަރީޙާ 14 May 2018, 17:04\nއެމްޑަބްލިއުއެސްސީ ހިޔާ ސްކީމް އިފްތިތާހު ކުރުން --- ފޮޓޯ: އެމްޑަބްލިއުއެސްސީ\nސަރުކާރުގެ ބޯހިޔާވަހިކަމުގެ މަޝްރޫއުގެ ދަށުން އިފްތިތާހުކުރި ހިޔާ މަޝްރޫއާއެކު ރައްޔިތުންނަށް ލިބިގެން ދިޔައީ އުފާވެރިކަމުގެ އުއްމީދެކެވެ. ޚާއްސަކޮށް ކުންފުނިތަކުގެ މުވައްޒަފުންނަށް ލިބިގެންދިޔައީ އުފާވެރި ހަބަރެކެވެ. ކުންފުނިތަކުން މުވައްޒަފުންނަށް ހާއްސަކޮށްގެން ހެޔޮއަގެއްގައި ފްލެޓްް ދޫކުރަން ނިންމި ޚަބަރެވެ.\nކުންފުނިތަކުގެ މުވައްޒަފުންނަށް ޚާއްސަކޮށްގެން އަޅާ ޓަވަރުތަކުގެ ތެރެއިން މާލޭ ވޯޓާ އެންޑް ސްވަރޭޖް ކޮމްޕެނީ (އެމްޑަބްލިއުއެސްސީ) ގެ މުވައްޒަފުންނަށް ހާއްސަކޮށްގެން އަޅާ 15 ބުރީގެ ދެ ޓަވަރުގެ އަމަލީ މަސައްކަތް މިއަހަރުގެ ފެބްރުއަރީމަހު ވަނީ ފަށައިފައެވެ. މި ޓަވަރުތަކުގައި ޖުމްލަ 384 އެޕާޓްމެންޓް ހުންނާނެއެވެ. މީގެ ތެރެއިން2އެޕާޓްމެންޓް ހާއްސަ ކޮށްފައިވަނީ އަލަތު ކައިވެނިކުރާ ޒުވާނުންނަށް ދޭ އެޕާޓްމެންޓުގެ ގޮތުގައެވެ.\nއެމްޑަބްލިއުއެސްސީން އަޅާ ޓަވަރުތަކުގައި ހުންނާނީ، އެއް ކޮޓަރީގެ އެޕާޓްމެންޓް، ދެ ކޮޓަރީގެ އެޕާޓްމެންޓް، ދެކޮޓަރި މެއިޑް ރޫމަކާއެކު އަދި ތިން ކޮޓަރީގެ އެޕާޓްމެންޓާއި ތިންކޮޓަރި ގުދަނާއެކު ހުންނަ އެޕާޓްމެންޓެވެ.\nމި ދެ ޓަވަރު އެޅުމަށް ހަވާލުކޮށްފައިވަނީ ޗައިނާގެ ޓްވެންޓީ ތާޑް މެޓަލާޖިކަލް ކޮންސްޓްރަކްޝަން ގްރޫޕް ކޯ ލިމިޓެޑް އޮފް މިނެމެޓަލްސް އާއެވެ. މިއީ ދެ އަހަރު ތެރޭ ނިންމުމަށް ހަވާލުކޮށްފައިވާ މަޝްރޫއުއެކެވެ.\nއެމްޑަބްލިއުއެސްސީން އަޅާ އެޕާޓްމެންޓްތަކަށް ކުރިމަތިލުމުގެ ފުރުސަތު އެކުންފުނީގެ މުވައްޒަފުންނަށް މިއަދު ވަނީ ހުޅުވާލައިފައެވެ. ހެޔޮއަގެއްގައި، ފަސޭހަކަމާއެކު ފައިސާ ދެއްކޭނެ އިންތިޒާމުތަކާއެކު އެމްޑަބްލިއުއެސްސީ ހިޔާ، މުވައްޒަފުންގެ ބޯހިޔާވަހިކަމުގެ ސްކީމް އިފްތިތާހުކޮށްދެއްވީ އެ ކުންފުނީގެ ޗެއާޕާސަން އަހުމަދު ނާސިރެވެ.\nމި ދެ ޓަވަރު އިމާރާތް ކުރުމަށް ކުންފުނިން ބޮޑު ހޭދައެއް ކުރާއިރު، އެޕާޓްމެންޓްތައް ވިއްކުމަށް ކުންފުނީގެ މުވައްޒަފުންނަށް ހާއްސަ ލުއި ލޯނުގެ އިންތިޒާމުވެސް އެ ކުންފުނިން ވަނީހަމަޖައްސައިފައެވެ. ކުޑަ އިންޓްރެސްޓަކާއެކު މި ލޯނު ދޫކުރާއިރު އެޕާޓްމެންޓް ވިއްކާ އަގުގެ 20 ޕަސެންޓް، ޕޭމަންޓުގެ ގޮތުގައި ހަތަރު މަސް ދުވަސް ތެރޭ ދައްކަން ޖެހެއެވެ.\nMWSC Hiyaa Project consists of 384 apartments, which include 184 1-BR apartments, 80 2+1-BR apartments and 120 3-BR apartments. #HiyaaProject pic.twitter.com/Vg209DY5Ei\n— MWSC (@MWSC_Official) May 14, 2018\nމަހަކު އެޕާޓްމެންޓަށް ދައްކަންޖެހޭ ފައިސާގެ އަދަދުން ތިން މަހަށް ވާ ފައިސާ ޑިޕޮސިޓްގެ ގޮތުގައި ދައްކަން ޖެހެއެވެ. އަދި އެޑްވާންސްގެ ގޮތުގައި ދައްކައިން ޖެހޭ ފައިސާ (ބުކިން ފީ) އެޕާޓްމެންޓް ލިބޭކަމުގެ ލިޔުން ހަވާލުކުރާތާ ހަފްތާއެއްގެ ތެރޭގައި ދައްކަން ޖެހެއެވެ. މީގެ އިތުރުން އިންޓްރެސްޓްގެ ގޮތުގައި 6.5 ޕަސެންޓް، މެނޭޖްމެންޓް ފީގެ ގޮތުގައި ކޮންމެ އަހަރަކު އެއް ޕަސެންޓް ދައްކަންޖެހެއެވެ. މި އެޕާޓްމެންޓަށް ފައިސާ ދެއްކުން 12 އަހަރަށް ބަހާލެވޭއިރު އެއްފަހަރާ ފައިސާ ދެއްކުމުގެ ފުރުސަތުވެސް އެބައޮތެވެ. ބޭންކުތަކުން ފައިސާ ހަމަޖައްސައި ފައިސާ ދައްކަން ބޭނުންވާ މުވަައްޒަފުންނަށްވެސް އެ ފުރުސަތު ވަނީ ހުޅުވާލައިފައެވެ.\nފެބްރުއަރީ 25، 2018: ރާއްޖޭގެ ރައްޔިތުންނަށް ބޯހިޔާވަހިކަން ހޯދައިދިނުމަށް ހިންގާ "ހިޔާ" މަޝްރޫއުގެ ދަށުން އެމްޑަބްލިއުއެސްސީއިން ހުޅުމާލޭގައި އަޅާ ޓަވަރުތަކުގެ މަޝްރޫހު އިފްތިތާހުކުރުން -- ސަން ފޮޓޯ/ ފަޔާޒު މޫސާ\nއެއް ކޮޓަރި، 393.95 އަކަފޫޓު: ޖުމްލަ އަށް އެޕާޓްމެންޓް ( 1 ވަނަ ފަންގިފިލާ އިން4ވަނަ ފަންގިފިލާ އަށް) ވިއްކާ އަގަކީ 794،100 ރުފިޔާ. ބުކިން ފީގެ ގޮތުގައި ދައްކަން ޖެހެނީ 60،000 ރުފިޔާ މަހަކު ދައްކަންޖެހޭނީ ގާތްގަނޑަކަށް 6704 ރުފިޔާ.\nއެއްކޮޓަރި 398.87 އަކަފޫޓު: ޖުމްލަ އަށް އެޕާޓްމެންޓް (1 ވަނަ ފަންގިފިލާ އިން4ވަނަ ފަންގިފިލާ އަށް) ވިއްކާ އަގަކީ 804،050. ބުކިން ފީގެ ގޮތުގައި ދައްކަން ޖެހެނީ 60000 ރުފިޔާ. މަހަކު ދައްކަން ޖެހެނީ 6788 ރުފިޔާ.\nއެއްކޮޓަރި، 398.85 އަކަފޫޓު: ޖުމްލަ އަށް އެޕާޓްމެންޓް ( 1 ވަނަ ފަންގިފިލާ އިން4ވަނަ ފަންގިފިލާ އަށް). ވިއްކާ އަގަކީ 804،000 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ 6787 ރުފިޔާ.\nއެއްކޮޓަރި 396.83 އަކަފޫޓު: ޖުމްލަ 16 އެޕާޓްމެންޓް (1 ވަނަ ފަންގިފިލާ އިން4ވަނަ ފަންގިފިލާ އަށް) ވިއްކާ އަގަކީ 799900 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ 6753 ރުފިޔާ.\nއެއްކޮޓަރި 381.55 އަކަފޫޓު: ޖުމްލަ އަށް އެޕާޓްމެންޓް ( 1 ވަނަ ފަންގިފިލާ އިން4ވަނަ ފަންގިފިލާ އަށް). ވިއްކާ އަގަކީ 769100 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ 6493 ރުފިޔާ.\nއެއްކޮޓަރި 398.41 އަކަފޫޓު: ޖުމްލަ އަށް އެޕާޓްމެންޓް (1 ވަނަ ފަންގިފިލާ އިން4ވަނަ ފަންގިފިލާ އަށް). ވިއްކާ އަގަކީ 803،100 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ 6780 ރުފިޔާ.\nއެއްކޮޓަރި 386.43 އަކަފޫޓު: ޖުމްލަ އަށް އެޕާޓްމެންޓް ( 1 ވަނަ ފަންގިފިލާ އިން4ވަނަ ފަންގިފިލާ އަށް). ވިއްކާ އަގަކީ 779000 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ 6576 ރުފިޔާ.\nއެއްކޮޓަރި 386.59 އަކަފޫޓު: ޖުމްލަ އަށް އެޕާޓްމެންޓް ( 1 ވަނަ ފަންގިފިލާ އިން4ވަނަ ފަންގިފިލާ އަށް). ވިއްކާ އަގަކީ 779300 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ 6759 ރުފިޔާ.\nއެއްކޮޓަރި 405.18 އަކަފޫޓު: ޖުމްލަ40 އެޕާޓްމެންޓް (5ވަނަ ފަންގިފިލާ އިން 14 ވަނަ ފަންގިފިލާ އަށް). ވިއްކާ އަގަކީ 816،750 ރުފިޔާ. ބުކިން ފީއަކީ 60000 ރުފިޔާ. މަހަކު ދައްކަން ޖެހެނީ6895 ރުފިޔާ.\n1+2 ކޮޓަރި 692.63 އަކަފޫޓު: ޖުމްލަ 40 އެޕާޓްމެންޓް (5 ވަނަ ފަންގިފިލާ އިން 14 ވަނަ ފަންގިފިލާ އަށް). ވިއްކާ އަގަކީ1،396،200 ރުފިޔާ. ބުކިން ފީއަކީ 85،000 ރުފިޔާ. މަހަކު ދައްކަން ޖެހެނީ 11،786 ރުފިޔާ.\n1+2 ކޮޓަރި 701.28 އަކަފޫޓު: ޖުމްލަ 40 އެޕާޓްމެންޓް (5 ވަނަ ފަންގިފިލާ އިން 14 ވަނަ ފަންގިފިލާ އަށް). ވިއްކާ އަގަކީ 1،413،600 ރުފިޔާ. ބުކިން ފީއަކީ 85،000 ރުފިޔާ. މަހަކު ދައްކަން ޖެހެނީ 11،933ރުފިޔާ.\n3 ކޮޓަރި 720.08 އަކަފޫޓް: ޖުމްލަ 40 އެޕާޓްމެންޓް (5 ވަނަ ފަންގިފިލާ އިން 14 ވަނަ ފަންގިފިލާ އަށް). ވިއްކާ އަގަކީ 1،451،500 ރުފިޔާ. ބުކިން ފީއަކީ 115،000 ރުފިޔާ. މަހަކު ދައްކަން ޖެހެނީ 12،253 ރުފިޔާ.\n3 ކޮޓަރި 722.59 އަކަފޫޓް: ޖުމްލަ 40 އެޕާޓްމެންޓް (5 ވަނަ ފަންގިފިލާ އިން 14 ވަނަ ފަންގިފިލާ އަށް). ވިއްކާ އަގަކީ 1،456،550 ރުފިޔާ. ބުކިން ފީއަކީ 115،000 ރުފިޔާ. މަހަކު ދައްކަން ޖެހެނީ 12،296 ރުފިޔާ.\n3 ކޮޓަރި (ސްޓޯރޭޖާއެކު) 734.00 އަކަފޫޓް: ޖުމްލަ 40 އެޕާޓްމެންޓް (5 ވަނަ ފަންގިފިލާ އިިން 14 ވަނަ ފަންގިފިލާ އަށް) ވިއްކާ އަގަކީ 1،663،950 ރުފިޔާ. ބުކިން ފީއަކީ 115،000 ރުފިޔާ. މަހަކު ދައްކަން ޖެހެނީ 14،047 ރުފިޔާ.\nއެމްޑަބްލިއުއެސްސީގެ މެނޭޖިން ޑިރެކްޓަރު އިބްރާހިމް ފަޒުލް ރަޝީދު ވިދާޅުވީ ބޯހިޔާވަހިކަމަކީ ހުރިހާ ރައްޔިތުންނަށްވެސް މިވަގުތު ދިމާވެފައިވާ ގޮންޖެހުމެއް ކަމަށެވެ. ހިޔާ މަޝްރޫއުގެ ދަށުން އެމްޑަބްލިއުއެސްސީން އަޅާ ދެ ޓަވަރުގެ މަސައްކަތް ދެ އަހަރު ތެރޭ ނިންމައި މުވައްޒަފުންނަށް ދޫކުރާނެ ކަމަށް ފަޒުލް ވިދާޅުވިއެވެ.\n"312 އެޕާޓްމެންޓް އެމްޑަބްލިއުއެސްސީގެ މުވައްޒަފުންނަށް ލިބިގެންދާނެ. މީގެ ތެރޭގައި އެއް ކޮޓަރި، ދެ ކޮޓަރި 2+1 އަދި ތިން ކޮޓަރި އެޕާޓްމެންޓް ހުންނާނެ. މެނޭޖްމެންޓާއި ބޯޑުގެ އިރުޝާދުގެ ދަށުން އަޅުގަނޑުމެން ބެލީ އެންމެ ހެޔޮއަގެއްގައި މުވައްޒަފުންނަށް ބޯހިޔާވަހިކަން ފޯރުކޮށްދެވޭނީ ކިހިނެއްތޯ،" ފަޒުލް ވިދާޅުވިއެވެ.\nމިއަދުން ފެށިގެން އެއް މަސްދުވަހުގެ މުއްދަތަށް އެމްޑަބްލިއުއެސްސީގެ މުވައްޒަފުންނަށް ފްލެޓަށް އެދި ފޯމު ދޫކުރުމާއި ހުށަހެޅުމުގެ ފުރުސަތު ވަނީ ހުޅުވާލައިފައެވެ. މި ފްލެޓްތަކަކީ ހެޔޮ އަގެއްގައި އެ ކުންފުނީގެ މުވައްޒަފުންނަށް ދޫކުރާނެ ފްލެޓްތަކެކެވެ. މި އެޕާޓްމެންޓްތަކާއެކު އެ ކުންފުނީގެ މުވައްޒަފުންގެ ބޯހިޔާވަހިކަމުގެ މައްސަލައަށް ހައްލެއް ލިބިގެންދާނެއެވެ.


ޖަރުމަނު ސަފީރުކަމަށް ޝާން އައްޔަންކުރަން ފެންނަކަމަށް ކޮމިޓީން ނިންމައިފި ޖަރުމަނު ސަފީރުކަމަށް ޝާން އައްޔަންކުރަން ފެންނަކަމަށް ކޮމިޓީން ނިންމައިފި\nގަރުމަންވިލާތަށް ކަނޑައަޅުއްވާ އައު ސަފީރު ޢާއިޝަތު ޝާން ޝާކިރު.\nރާއްޖެއިން ޖަރުމަންވިލާތަށް ކަނޑައަޅާ އައު ސަފީރުކަމަށް އާއިޝަތު ޝާން ޝާކިރު އައްޔަންކުރުމަށް ފެންނަކަމަށް ރައްޔިތުންގެ މަޖިލީހުގެ ޚާރިޖީ ގުޅުންތަކުގެ ކޮމިޓިން ފާސްކޮށްފިއެވެ.\nޝާންއަށް ރުހުންދޭން ފާސްކުރީ ބައްދަލުވުމުގައި ބައިވެރިވެވަޑައިގެންނެވި މެންބަރުންގެ އިއްތިފާގުންނެވެ. ޝަންއަށް ރުހުން ހޯދުމުގެ މައްސަލަ ދިރާސާކުރުމަށް ކޮމިޓީއަށް ފޮނުވާފައިވަނީ މިދިޔަ މަހުގެ 25ގައެވެ.\nޝާން ޝާކިރު މިހާތަަނަށް ހުންނެވީ ފޮރިން މިނިސްޓްރީގެ ޗީފް ޕްރޮޓޮކޯލްގެ މަޤާމުގައެވެ. އެކަމަނާއަކީ ރާއްޖޭގައި ޗީފް ޕްރޮޓޮކޯލްގެ މަޤާމު ފުރުއްވި ފުރަތަމަ އަންހެން ބޭފުޅާވެސްމެއެވެ. އެ މަޤާމަށް އެކަމަނާ އައްޔަންކުރެއްވީ 2020 ވަނަ އަހަރުގެ ނޮވެމްބަރު މަހުގެ 15ގައެވެ. ޝާން ޝާކިރު ވަނީ ބަންގްލަދޭޝްއަށް ކަނޑައެޅުއްވި ސަފީރުކަންވެސް ކުރައްވާފައެވެ.\nއެކަމަނާ ވަނީ މީގެކުރިން މިނިސްޓްރީ އޮފް ފޮރިން އެފެއާޒުގެ ޖޮއިންޓް ސެކްރެޓަރީގެ މަޤާމާއި، މެލޭޝިއާއަށް ކަނޑައަޅާފައި ހުންނަވާ ޑެޕިއުޓީ ހައި ކޮމިޝަނަރުގެ މަޤާމާއި، ސަޢޫދީ ޢަރަބިއްޔާއަށް ކަނޑައަޅާފައި ހުންނަވާ ޑެޕިއުޓީ އެމްބެސެޑަރުގެ މަޤާމުގެ އިތުރުންވެސް، އެ މިނިސްޓްރީގެ އެހެނިހެން އިސް މަޤާމުތައް ފުރުއްވާފައެވެ.\nޖަރުމަންވިލާތަށް ރާއްޖެއިން ކަނޑައަޅާ އައު ސަފީރުކަމަށް ޝާން ޝާކިރު އައްޔަންކުރެއްވުމަށް ސަރުކާރުން ނިންމެވިިއިރު، މިހާތަނަށް ޖަރުމަންވިލާތުގައި ސަފީރުކަމުގައި ހުންނެވީ އަޙްމަދު ލަޠީފެވެ.\nރައީސުލްޖުމްހޫރިއްޔާ މިމަހުގެ ފުރަތަމަ ދުވަހު ވަނީ މިނިސްޓްރީ އޮފް ފޮރިން އެފެއާޒްގެ ފޮރިން ސެކްރެޓެރީގެ މަގާމަށް އަޙްމަދު ލަޠީފް އައްޔަންކުރައްވާފައެވެ.


Sudan gai fenboduvumuge sababun 62 maru\nފެންބޮޑުވުމުގެ ސަބަބުން ކުޑަ ޑީންގީއެއްގައި ސޫދާންގެ ބަޔަކު ދަތުރުކުރަނީ-- ފޮޓޯ: އީޕީއޭ\nސޫދާންގައި ބޯކޮށް ވާރޭ ވެހި ފެންބޮޑުވުމުގެ ސަބަބުން 62 މީހުން މަރުވެއްޖެ\nސޫދާނަށް ބޯކޮށް ވާރޭ ވެހި ފެންބޮޑުވުމުގެ ސަބަބުން 62 މީހުން މަރުވެފައިވާކަމަށް އެގައުމުގެ ދައުލަތުގެ މީޑިއާ އިން ބުނެފިއެވެ.\nމިއަހަރުގެ ޖުލައި މަހުން ފެށިގެން ސޫދާނަށް ކުރަމުންދާ ވިއްސާރާގެ ސަބަބުން މިހާތަނަށް ވަނީ 200،000 އަށް ވުރެ ގިނަ މީހުންނަށް ވިއްސާރައިގެ އަސަރުކޮށްފައެވެ. ސޫދާންގެ 15 ސްޓޭޓެއްގެ މީހުންނަށް އަސަރުކޮށްފައިވާ އިރު އެންމެ ބޮޑެތި ގެއްލުންތައް ލިބިފައިވަނީ ދެކުނު ސްޓޭޓެއްކަމަށްވާ ވައިޓް ނައިލަށެވެ.\nވިއްސާރާގެ ސަބަބުން 37،000 ގެއެއް އެއްކޮށް ނުވަތަ އެކިވަރަށް ވީރާނާވެފައިވާކަމަށް އދ އިން ބުނެއެވެ. މޫސުމާބެހޭ ފަރާތްތައް ލަފާކުރާ ގޮތުގައި މިއަހަރުގެ އޮކްޓޫބަރު މަހާ ހަމައަށް ސޫދާނަށް ބޯކޮށް ވިއްސާރަކުރާނެއެވެ.\nއދގެ އޮފީސް ފޯ ދަ ކޯޑިނޭޝަން އޮފް ހިއުމަނަޓޭރިއަން އެފެޔާޒް (އޮޗާ) ގެ ތަރުޖަމާނު ޖެންސް ލާކް ވިދާޅުވީ، ފެންބޮޑުވުމުގެ ސަބަބުން އަސަރުކޮށްފައިވާ މީހުންނަށް ވީއެންމެ އަވަހަކަށް ބޯހިޔާވަހިކަމާއި، ކާނާއާއި ސިއްހީ ހިދުމަތްތަކުގެ އިތުރުން ސާފު ބޯފެން ބޭނުންވާކަމަށެވެ.\nޖުލައި މަހުން ފެށިގެން 5.8 މީހުންނަށް ކާނާ ލިބުމުގެ ދަތިކަމާއި ކުރިމަތިލާން ޖެހިފައިވާކަމަށް ލާކް ވިދާޅުވިއެވެ. މިއީ 2018 ވަނަ އަހަރުގެ ކުރީ ކޮޅާ އަޅާ ބަލާއިރު ދެ މިލިއަން އިތުރު އަދަދެކެވެ.\nގެދޮރު ގެއްލިފައިވާ ބައެއް މީހުން އާއިލާ އާއި ރަހުމަތްތެރިންނާ އެކު ދިރިއުޅެމުން އަންނައިރު ބާކީ ތިބި މީހުން ދިރިއުޅެމުން އަންނަނީ ސްކޫލުތަކާއި ބައެއް އާންމު ތަންތަނުގައެވެ. ހާލުގައި ޖެހިފައިވާ މީހުންނަށް ޓެންޓުގެ އިތުރުން ވަގުތީހިޔާ ފޯރުކޮށްދިނުމަށް ސޫދާންގެ ސަރުކާރުން އަންނަނީ މަސައްކަތް ކުރަމުންނެވެ.\nސޫދާންގެ ހާލުގައި ޖެހިފައިވާ މީހުންނަށް އެހީގެ ގޮތުގައި 1.1 މިލިއަން ޑޮލަރު މިއަހަރު ދިނުމަށް އދ އިން ވަނީ ނިންމައިފައެވެ. މިއަދަދުގެ 30 އިންސައްތައަކީ އެކި ފަރާތްތައް ހުށަހަޅާފައިވާ ފައިސާގެ އެހީއެވެ.\nފެންބޮޑުވުމުގެ ސަބަބުން ދިމާވާ ކުއްލި ހާލަތްތަކުގައި އެހީވުމަށް އިތުރު 150 މިލިއަން ޑޮލަރު ބޭނުންވާނެ ކަމަށް އދ އިން ލަފާކުރެއެވެ. ފައިސާގެ އެހީ ސޫދާނަށް ފޯރުކޮށް ނުދެއްވިއްޖެނަމަ އެއީ އިންސާނިއްޔަތަށް އެހީވުމަށް އެޅޭނެ ވަރަށް ބޮޑު ހުރަހެއްގެ ގޮތުގައި އޮޗާގެ ތަރުޖަމާނު ވަނީ ސިފަކުރައްވައިފައެވެ.\nމަރު އދ އެހީ ފެންބޮޑުވުން ސޫދާން


ޕިއަރ ޕްރެޝަރ (ރަޙުމަތްތެރިންގެ ނުފޫޒު) – Ilm\nޕިއަރ ޕްރެޝަރ (ރަޙުމަތްތެރިންގެ ނުފޫޒު)\nމަގޭދަރިފުޅު އެކުއެއުޅޭ ކުދިންނަކީ ކޮންކަހަލަ ކުދީންނެއްބާއެވެ؟ އެކުދީންނާއި ގުޅިގެން އޭނާ ގޯސް ގޮތަކަށް އުޅޭކަށް ނުފަށާނެބާއެވެ؟ މިއީ ހުރިހާ ޒަމާނެއްގައިވެސް މައިން ބަފައިންކުރަމުން އަންނަ ސުވާލެކެވެ. އެކަމު މިއަދު މިސުވާލުކުރެވެނީ ހަޤީޤަތުގައިވެސް ވަރަށް ބޮޑަށް ކަންބޮޑުވެ ހާސްކަން މަތީ ތިބެގެނެވެ. ކުރިމަތީގައި ފެންނަމުންދާ މަންޒަރުތަކެއްގެ ސަބަބުންނެވެ. ލޯމަރާލާ ފުރަގަސް ދޭންބޭނުންވިއަސް އެހެން ހެދޭކަށް ނެތެވެ. “މަގޭދަރިފުޅު އެހެންނެއް ނުއުޅޭނެއޭ” ބުނެ ހިތްހަމަ ޖައްސާލައިގެން ތިބެއްޖެބަޔަކަށް އެކަމުގެ ހިތިނަތީޖާ ނުފެނި ދިއުމަށްވުރެ ގާތީ ފެނުމެވެ. ޅައުމުރުގައި ކުދީންނަށް މިހާރު ކުރިމަތިވެފައިވާ އެކިއެކި ހެއްލުންތައް މިއޮތީ ފެންނާށެވެ. މަސްތުވާތަކެއްޗާއި ތަޅާފޮޅުމެވެ. ޖިންސީ އެކިއެކި ޖަރީމާތަކާއި ވައްކަމެވެ. މުޖުތަމަޢުގައި ނުރަނގަޅު ކަމެއްވާނަމަ އެކަމެއް ދަނީ މިކުދީންނަށް ދަޢުވަތުދެމުންނެވެ. މިކަމުގެ ސަބަބުން އެތައް ކުދީންނެއްގެ ދިރިއުޅުން ހަލާކުވެ އެތައް ޢާއިލާއެއް ހިތާމައިގައި އުޅެން ވަނީ ޖެހިފައެވެ. މިމައްސަލައިގެ މައިގަނޑު އެއް އަސްލެއްކަމުގައި ފެންނަނީ އެކުއުޅޭ ކުދީން ނުވަތަ ވަށައިގެންވާ މާހައުލެވެ. ވީމާ ވަކި ގޮތަކަށް އުޅޭ ކުދިބަޔަކާއެކު ތިމާގެ ދަރީން އުޅުނަނުދިނުމަށް އެތައް މަސައްކަތެއް ކުރެވެއެވެ. އެއީ ކިތަންމެ ވިސްނައިގެން އުޅުނު ނަމަވެސް އެކުއުޅޭކުދީންނާއި އެއްގޮތް ވުމަށާއި އެކުދީންގެ މަޤުބޫލުކަން ހޯދުމަށް އުޅުމަކީ ނުވެނުދާނެ ކަމެކެވެ. މިއެޅޭބާރަށް “ޕީއަރ ޕްރެޝަރ” އޭ ކިޔެއެވެ.\nނަމަވެސް މި “ބާރަކީ” ހަމައެކަނި ފުރާވަރުގެ ކުދީންނަށް އޭގެ އަސަރު ކުރާ ބާރެއްބާއެވެ؟ އެކުދީންނަށް މީގެ އަސަރުކޮށްފާނެތީ ފިކުރުބޮޑުވެފައިވާ މައިންބަފައިން ތިބެނީ މީގެ އަސަރުން ސަލާމަތްވެގެން ބާއެވެ؟ “މީހުން ބުނާނީ ކީކޭބާއެވެ؟ މަލާމާތް ކުރާނީ ބާއެވެ؟ މިކަން މިކުރަނީ ކީއްވެކަން އެމީހުންނަށް ވިސްނޭނެބާއެވެ؟ މިއީ އަބަދުމެ ހިތަށް ވަންނަ ސުވާލުތަކެކެވެ. މި ސުވާލުތަކުގެ ފަހަތުގައިވަނީ ކުރިން ބުނެވުނުކަހަލަ “ބާރެކެވެ.” މީހުން ގެ މަލާމާތް ރައްދުވުމަށް ވެވޭ ނުރުހުމެވެ. މީސްތަކުންގެ ޤަދަރާއި ލޯބި އަބަދު ލިބިލިބި ހުރުމަށް އެދެވޭ އެދުމެވެ. އާދޭހެވެ. ފުރާވަރު ގެ ކުދީން އެކިއެކި ނުރަނގަޅު ޢަމަލުތައް ކުރުމަށް އޮންނަ ބާރާއި ދާދި އެއްގޮތް ބާރެކެވެ. ވަރަށް ފުރިހަމަ އަދި ހުރިހާ ކަމެއްވެސް ރަނގަޅަށް ހިނގާ މުޖުތަމަޢެއްގައި މިބާރު ވާނީ ހެޔޮކަންކަމަށް މަގުފަހިކުރާ ބާރަކަށެވެ. ނަމަވެސް މިފަދަމުޖުތަމަޢަކީ މިހާރު މީސްތަކުންގެ ޚިޔާލާތުން ނޫނީ ފެންނަށް އޮތް މުޖުތަމަޢެއްނޫނެވެ. ހަޤީޤަތުގައި މިހާރު ފެންނަ ގިނަ މުޖުތަމަޢުތަކުގައި މި ބާރު އޮންނަނީ\nނުރަނގަޅު ކަންތަކަށް ބާރުއަޅާ އަދި އެކަންތައް އެކިގޮތްގޮތަށް “ފަރި” ކޮށްދޭ ބާރަކަށް ވެފައެވެ. ކަމެއް ރަނގަޅުތޯ ނުވަތަ ނޫންތޯގެ ސުވާލު މިހާރު ބަދަލުވެފައި އޮންނަނީ މި މީހުނަށް ކަމުދާނެކަމެއްތޯ ނޫނީ ނޫންތޯއެވެ.\nމިކަމުގެ އަސަރުތައް ގިނައިން ފެންނަނީ ޣައިރު މުސްލިމް މުޖުތަމަޢު ތަކުގައި އުޅޭ މުސްލިމުންގެ ކިބައިންނެވެ. ގިނަމީހުން ކުރާތީ އާއި މީހުންގެ ރުހުން ލިބުމުގެ ބޭނުމުގައި އެކިއެކި ދީންތަކުގެ އިޚުތިފާލުތަކުގައާއި ޕާރޓީ ތަކުގައި ބައިވެރިވެވެއެވެ. ކްރިސްމަސް ޕާރޓީ އާއި ނިވް ޔިއަރ ފާހަގަ ކުރުމުގައެވެ. ދީވާލީ އާއި ހޯލްގައެވެ. ތޭންކްސް ގިވިން އަދި ހެޔޮވީން ގެ “މަޖާ” ގަނޑުގައެވެ. “އަހަރުމެންގެ ހިތުގައި އެއްވެސް ގޯސް އެއްޗެއް” ނޯންނާތީ އެހެން ދީނެއްގެ ކަމެއްގައިވެސް ބައިވެރިވުމުގެ ހުއްދަ އަމިއްލައަށް ލިބި ގަނެގެނެވެ. ހަޤީޤަތުގައި “ޕިއަރ ޕްރެޝަރ” އަށް ބޯލަނބާ ލެވެނީއެވެ. އެވަގުތެއްގައި ވަށައިގެންވާ މުޖުތަމަޢުގެ ގިނަ މީސްތަކުންގެ ރުހުން ލިބުން އެއީ އެންމެ މުހިންމު ކަމަކަށް ހެދެނީއެވެ.\nހަނދާނަށް އަންނަނީ އީރާނަށް ހިޖުރަކުރި އިނގިރޭސިއެއްގެ ގާތު ތިފަދަތަނަކަށް ހިޖުރަ ކުރަނީ ކީއްވެހޭ އެހުމުން ދިން ޖަވާބެވެ. އޭނާބުންޏެވެ. ތިމަން ކުޑައިރު އެއްޖިންސުގެ މީހުން ޖިންސީ ގުޅުން ހިންގުމަކީ މުޅީން މަނާކަމެކެވެ. އަދަބު ލިބެއެވެ. އަދި ނަފްސާނީ ބައްޔެއްކަމަށް ބެލެވި އެތައް ބޭހެއްކުރެވެއެވެ. ދެން މިހާރު އެއީވެސް ހަމަ އެންމެ ރަނގަޅުކަމެއްކަމަށް ބެލެވެން ފަށައިފިއެވެ. އަހަރެން މި ބިރުގަންނަނީ ދުވަސްކޮޅަކުން މި މުޖުތަމަޢުއިން އެއްޖިންސުގެ ގުޅުން ހިންގުމަކީ މަޖުބޫރުކަމެއްކަމަށް ހަދާފާނެތީއެވެ. އާދޭހެވެ. އެކުއުޅޭމީހުންގެ ތެރޭގައި ގިނައީ އެއްޖިންސުގެ ގުޅުން ހިންގާ މީހުންކަމުގައިވާނަމަ މިހާރު މިވާގޮތުން ވިއްޔާ އެއީ އެންމެ ރަނގަޅުކަމެއްކަމަށް ބެލެވެންވީއެވެ. ނޫނީ ކޮންމެ ގޮތަކުންވިއަސް އެމީހުންގެ ބަލައިގަތުން ހޯދުންބޭނުންވާ މީހާ އެކަމުގެ ތެރެއަށް ވަންނަންވީއެވެ. ޅަފަތުގައި މަސްތުވާތަކެއްޗާއި އަދި އެހެނިހެން ކަންތަކުގެތެރެއަށް ވަންނަ ކުދީންނަށްވެސް ވާގޮތަކީ މިއީއެވެ.\nޣައިރު މުސްލިމް މުޖުތަމަޢު ތަކުން މިކަން ގިނައިން ފެނުނު ކަމުގައި ވިއަސް ޚުދު މުސްލިމް މުޖުތަމައުތަކުގައި އުޅޭ މުސްލިމުންގެ ކިބައިންވެސް މިކަމުގެ އަސަރުތައް ފެންނަމުންދެއެވެ. އެހެނީ މިހާރު ރަނގަޅުނުބައި ވަރަށް ފަސޭހައިން ވަކިވާން އޮތަސް އެކަމާއި އުޅޭނެ ވަގުތެއް މީސްތަކުންނަކަށް ނުވެއެވެ. އެއަށްވުރެ އުޅެންޖެހިފައިވާލެއް މާބުރައެވެ. ނަތީޖާއަކަށް ވަނީ އެނގިތިބެ ނުވަތަ ނުއެނގިތިބެވިޔަސް ރަނގަޅުކަންތަކަށް ތަރުހީބު ދިނުމުގެ ބަދަލުގައި ގިނަ މީސްތަކުން އެކަންތަކަށް ފުރައްސާރަކޮށް، ނުރަނގަޅު ކަންތަކަށް ތަރުހީބު ދެވުމެވެ. ދެން “ޕިއަރ ޕްރެޝަރ” އޮންނާނެ ގޮތާއި މެދު ވިސްނަވާށެވެ. މި ބާރުގެ އަސަރު އެންމެ ބޮޑަށް ކުރާނީ އެކުގައި ގިނަވަގުތު އުޅެވޭ މީހުންގެ ފުށުންނެވެ. “މަޖުތަމަޢުއަކީ” އެމީހަކަށް އެއީއެވެ. އަދި “ދެންމިހާރު މިތިބެވެނީ އެއްގޯސްވެފައޭ” ބުނުމަކުންވެސް އެކަމުން ސަލާމަތްވެވުނީކީ ނޫނެވެ. މީގައި ކުރަންޖެހޭނެ ކަމަކީ އެކުއުޅޭ މީހުން ވިސްނައިގެން ޚިޔާރު ކުރުމެވެ. އަދި އެއަށްވުރެވެސް ބޮޑަށް ސަމާލު ވާންޖެހޭކަމެއްވެއެވެ. އެއީ އެކިއަތަށް މިލަންބުވާ ބާރު ދެނެގަތުމެވެ. ފުރާވަރުގެ ކުދީން މި ނޭދެވޭ ބާރުން ސަލާމަތް ކުރުމުގެ މަސައްކަތުގައި އުޅެމުން ތިމާމެންވެސް ހަމަ އެފަދަ ކަންތަކުން ސަލާމަތް ވެވޭނީ ވިސްނައިގެން ތިބެގެންކަން ޤަބޫލު ކުރުމެވެ. ކަމެއްގައި ބަލަންވީ ހަޤީޤަތުގައިވެސް އެއީ ރަނގަޅުކަމެއްތޯއެވެ. ނުވަތަ ނޫންތޯއެވެ. މީހުންގެ (ޚާއްޞަކޮށް އެންމެ ގާތްކޮށް އެކުއުޅެވޭ މީހުންގެ) ރުހުން ލިބޭނެތޯ ނޫނީ މަލާމާތް ރައްދުވާނެތޯއެއް ނޫނެވެ. ހަޤީޤަތުގައިވެސް ރަނގަޅު ކަމެއްނަމަ އެކަމަކައިގެން ކުރިއަށް ދިއުމުގައި މަލާމާތްތެރިއެއްގެ މަލާމާތައް ޖެހިލުންވުމަކީ މުސްލިމުންގައި ހުރުން ރަނގަޅު ސިފައެއްނޫނެވެ. “ޕިއަރ ޕްރެޝަރ” އަށް ތަބާވުމަކީ އަހަރުމެންގެ ގޮތެއްކަމުގައި ނުހަދަމާހެވެ. ނުއެދެވޭ ހުރިހާ ކަމަކުން އަހަރުމެންނާއި އަހަރުމެންގެ މުޖުތަމަޢު ދުރުކުރެވޭނީ މިފަދަ ގޮތަކަށް ސާބިތުވެގެންނެވެ.\nމިއީ ދަރުމަ މަޖައްލާއަށް ޑރ. އިބްރާހީމް ޝިހާމް ލިޔުއްވާފައިވާ ލިޔުމެކެވެ.


BREAKING: Fairoosh Fuluhun Ge Vazeefaa Inn Retire Vehje - Vaguthu\nފައިރޫޝް ފުލުހުންގެ ވަޒީފާއިން ރިޓަޔާވެއްޖެ\nއެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ހުންނެވި އަހްމަދު ފައިރޫޝް ފުލުހުންގެ ވަޒީފާއިން ރިޓަޔާވެއްޖެއެވެ. ފައިރޫޝް ރިޓަޔާވެއްޖެ ކަން ހާމަކުރެއްވީ ކޮމިޝަނާ އޮފް ޕޮލިސް މުހައްމަދު ހަމީދު ދެންމެ ކުރެއްވި ޓްވީޓެއްގައެވެ.\nފުލުހުންގެ ވަޒީފާއިން ފައިރޫޝް ރިޓަޔާވެފައި މިވަނީ އެ މުއައްސަސާގައި 20 އަހަރު ދުވަހު ގައުމަށް ޚިދުމަތް ކުރެއްވުމަށް ފަހުގައެވެ. ކޮމިޝަނާ އޮފް ޕޮލިސް މުހައްމަދު ހަމީދު ވަނީ ފައިރޫޝް ފުލުހުންގެ ޚިދުމަތުގައި ކޮށްދެއްވާފައިވާ އަގު ނުކުރެވޭ ޚިދުމަތަށް ޝުކުރު އަދާ ކުރައްވައިފައެވެ.\nފުލުހުންގެ ވަޒީފާއިން ފައިރޫޝް ރިޓަޔާވެވަޑައިގެންނެވި ސަބަބެއް އަދި ސާފެއް ނުވެއެވެ.\nރައީސް އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގެންނެވި ފަހުން، ފައިރޫޝްއަށް އަލުން ފުލުހުންގެ ވަޒީފާ ދިނުމަށް ސިވިލް ކޯޓުގެ ޑިސްޕިއުޓް ރިޒޮލޫޝަން ޑިވިޝަނުން ހުކުމްކުރިއެވެ. މި ހުކުމާ އެކީ ފައިރޫޝް ފުލުހުންގެ ވަޒީފާއަށް އަލުން ނުކުމެވަޑައިގަންނަވަން ފެށްޓެވީ ޑިސެމްބަރު 2019 ގައެވެ.\nމި ހުކުމް ތަންފީޒުކޮށް ފައިރޫޝްއަށް އަލުން ވަޒީފާއަށް ނުކުމެވަޑައިގަތްތާ މާ ގިނަ ދުވަސްތަކެއް ނުވަނީސް ކުރިން ވެސް އޭނާ ހުންނެވި އެސިސްޓެންޓް ޕޮލިސް ކޮމިޝަނަރުގެ މަގާމަށް އައްޔަން ކުރެއްވިއެވެ.\nޖެނުއަރީ 2, 2021 13:18\nފުލުހުންގެ ޤާނޫނަށް ދާދިފަހުނަ ގެނައި ބަދަލަކީ ފައިރޫޒުމެންފަދަ މީހުން ވަކިކުރަން ކުރިކަމެއް. ރިޓަޔ ނުކުރިނަމަ ވަކިކުރާނެ. މަންނާނު އާއި ފައިރޫޒަކީ ނަޝީދުގެ ވެރިކަން ވައްޓާލުމުގަ ފުލުހުންގެ ތެރެއިން އިސް ދައުރެއް އަދާކުރި ދެ މީހުން\nޖެނުއަރީ 2, 2021 16:02\nޕައިރޫސްޗް ކިޔޭ ގޮތަށް ޓްވިޓަރގައި ނަން އަޅާފައި އޮތީމާ އިނގިއްޖެ ބޮލުގައި ކުޑަކޮށް މައްސަލަ އެބަ ހުރިކަން.\nޖެނުއަރީ 2, 2021 22:50\nބަލަގަ އެއީ ޕީއެޗްޑީ ހަދައިގެން ހުރި މީހެއް.. ބޮލުގެ ކަންކަން ހުންނާނީ ތިކަހަލަ އަމިއްލަ ސިކުނޑި ބޭނުން ނުކުރާ ސިޔާސީ މީހުން ފަހަތުން އުޅޭ ބުރާންތިން..ކޮމެންޓް ކުރާތި\nޖެނުއަރީ 3, 2021 12:31\nޕީ.އެޗް.ޑީ އަކީ ހެއްރަބޭ އަށްވެސް ހެދިދާނެ އެއްޗެއް.\nޖެނުއަރީ 3, 2021 13:01\nނަންޖަހަންނުކެރުނު،ޗުބީން އަށް. އޮސްޓްރޭލިއާ ސަރުކާރަށް މީނާއަކީ ބަޤާވާތްކޮށްފަހުރި މީހެއްކަން އަންގާނަން.\nޖެނުއަރީ 2, 2021 13:33\nގިނަ މީހުން ކިޔާ އުޅެނީ ޢަބްދުﷲ ފައިރޫޝް\nޖެނުއަރީ 2, 2021 14:39\nޓްވިޓަރ ގައި މީނާ ނަން އަޅާފައިވަނީ ޕީ އަކުރަކުން. އަދި ޕައިރޫސްޗް ކިޔޭ ގޮތަށް. ބޯނުބައި. މިކަމުންވެސް އިނގޭ މީނާގެ ސިކުނޑި ހަމައެއް ނޫންކަން. ޤާނޫނީ ގޮތުން ޢާއްމުންނާއި ބެހޭ ކަންކަމުގައި ނަން އޮންނަންވާނީ އައި.ޑީ ކާޑު ގައި އޮންނަ ގޮތަށް. މިވަރު ނުވިސްނުނު (ޕީ.އެޗް.ޑީ ނަގައިގެން ހުރި!!!) މީހަކު މިފަދަ މަޤާމެއްގައި ބެހެއްޓުމަކީ ތިރީ ގައިވާ، "ޙައްގުބަސް" ކިތަންމެ ދިގުކޮށް، ސަނާ ކިޔަސް ކޮށްގެންވާނޭ ކަމެއް ނޫން. ޕީ.އެޗް.ޑީ އަކީ ޕާރމަނަންޓް ހެޑް ޑެމޭޖް.\nޖެނުއަރީ 2, 2021 22:53\nނުކިޔެވުމުގެ ނަތީޖާ މިހާރު ހިތަށް އަރާދޯ ޗައްޕަ..އަދިވެސް ހަަނދާންވޭ ސުކޫލުގައި އުޅުނު އިރު...މިހާރު ކަމެއް ނުކޮށް ގޭގައިދޯ\nޖެނުއަރީ 3, 2021 08:03\nއައިޑީ ކާޑުގައި އޮތް ގޮތަށް އޭނާ ލިޔެފަ އެ އޮތީ.. ފައިރޫޝަށް ބަސްބުނަން ކަލޭ ތީ ކާކު؟؟؟\nޖެނުއަރީ 3, 2021 13:04\nބަސްބުނެލާނަމޭ މިފަހަރު އޮސްޓްރޭލިޔާ ސަރުކާރުގަ. ބަޤާވާތްކުރިމީހަކަށް ވަޒީފާ ދޭތޯ ބަލާލަން.\nޖެނުއަރީ 2, 2021 13:37\nކޮބާ7ފެބުރުއަރީ 2012 ގެ އިންސާފު؟؟\nޖެނުއަރީ 2, 2021 13:38\nޑރ. ފައިރޫޝް އަކީ ތަޢުލީމާ ވަރަށް ގާބިލް މީހެއް! އޭނާއަކީ ފުލުހުންގެތެރޭ ހުރި ކުޅަދާނަ ކެރޭ ހިތްވަރުގަދަ ޢިލްމީ އަދި ހިންގުންތެރި މީހެއްކަން ފުލުހުންގެ ގިނަ މީހުންގެ ފަރާތުން އެނގިފައިވޭ! އޭނާ އެތަނުން ރިޓަޔާ ކުރުމަކީ އެމުއައްސަސާއަށް ލިބުނު ފޫބައްދަން އުނދަގޫ ގެއްލުމަކަށްވާނެ!! މިސަރުކާރުން ޚާއްސަކޮށް ނަޝީދާ ނަޝީދަށް ސަޕޯޓުކުރާ ގިނަ މީހުން މާގަޔާވާ މީހަކަށް ފައިރޫޝް ނުވެދާނެ!! އެހެންވީމަ ނަޝީދު ފުލުހުންގެ ގާނޫނެއް ހެދީވެސް! އެހެންވެ ވަކި މަގާމުތަކަކަށް ފޯކަސް ކޮށްގެން ގާނޫނުގައި މާއްދާއެއް ލިއުނީވެސް!! އެއީ ފައިރޫޝްއަށް ޓާގެޓްކޮށްގެން އަދި އެހެންވެސް އޭނާ ހިތްހަމަނުޖެހޭ ބަޔަކަށް ޓާގެޓްކޮށްގެން ކޮށްފައިވާ ކަމެއް!! ނަޝީދު ގަބޫލުކުރާގޮތުން އޭނާގެ ވެރިކަން ވެއްޓުނީ ބަޣާވާތަކުން!! ނަމަވެސް އެއީ ބަޣާވާތެއް ނޫންކަން ބޭރުގެ މާހިރުން ހިމެނޭގޮތުން އެމްޑީޕީވެސް ހިމެނޭ ގޮތުން ހިންގި ތަޙްގީގުގައި ނެރުނު ރިޕޯޓުން ފާހަގަވެފައިވޭ!! ވަކި މީހަކަށް/ބަޔަކަށް ޓާގެޓް ކޮށްގެން ގާނޫނުތަކާ ގަވާޢިދުތައް ހެދުމަކީ ވަރަށް ނާތަހުޒީބު ދަށުދަރަޖައިގެ ކަމެއް!! އެގޮތަށް މައުމޫނުގެ ދައުރުގައި ނަޝީދުމެން ހެދި ގާނޫނު އަސާސީއެެއް މިހާރު މިއޮތީ!! ނަޝީދުމެން އޭރު ހީކުރީ 30 އަހަރުގެ ޚުދުމުޚުތާރު ވެރިކަމެއް ކުރި މީހަކު 2008 ގެ އިންތިޚާބުވެސް ކާމިޔާބުކުރާނެކަމަށް! އެހެންވެ ގާނޫނު ބައްޓަންކުރީ ވެރިކަމަށް މައުމޫނު ހޮވުނަސް ވެރިކަން ނުކުރެވޭ ވަރުގެ ދުއްޕާންބޮޑު ގާނޫނެއް ހަދަން!! އެންމެ ފަހުން ވީކިހިނެތް؟ އެގާނޫނު އަސާސީގެ ދަށުން ފުރަތަމަ ރައިސްކަން ކުރަންޖެހުނީ ނަޝީދަށް!! އަމިއްލަ އަތުން ފޭހުނު އިލޮށި އަމިއްލަ ލޮލަށް ހެރުނީ!! ނަޝީދަށް ވެރިކަން ކުރަން ދަތިވީ ގާނޫނު އަސާސީ ނަޝީދުމެން އެކުލަވާލާފައި އޮތްގޮތުން!! އެހެންވީމަ އެއިސްވެސް ޢިބުރަތް ހާސިލުކުރަންޖެހޭ އެންމެން!! ހެޔޮ ނިޔަތުގައި ކަންކަން ރަގަނޅުކުރަން އަދި ރާއްޖެއަށް ހެޔޮއެދޭހޮތަށް ގާނޫނުތަކާ ގަވާޢިދުތައް ހަދަންޖެހެނީ އެސަބަބަށްޓަކައި!!\nޖެނުއަރީ 2, 2021 14:48\nބޯގޯސް ވާހަކަ. މައުމޫނު އެއީ ކާކުކަން އަދި މައުމޫނަށް ވެރިކަމަށް ނާދެވޭ ގޮތަކަށް ޤާނޫނެއް ދުވަހަކުވެސް ނަހަދާ. ކޯނީ ރިޕޯޓު އަކީ މައުމޫނު ގެ ޑިފެންސް މިނިސްޓަރު ކަން ކޮށްފަހުރި އިސްމާޢީލް ޝަފީޢު ވެރިއަކަށް ހުރެގެން ލިޔުނު އެއްޗެއް. ބޭރުން ގެނައި ތަމަޅަ ލޯޔަރަކީ ކާކުކަށް ޝޯޝަލް މީޑިއާގައި ވަރަށް ސާފުކޮށް އެއޮތީ ފެންނަން.\nޖެނުއަރީ 2, 2021 21:02\nކިޔަވައިގެން ތިބި ކުޅަދާނަ އެތައް ބަޔަކު އެބަތިބި ތިތާގަ.7ފެބްރުއަރީގަ ބަގާވާތްކޮށް އަމިއްލައަށް ކޮމިޝަނަރ ވި މައްސަލަ ބަލާނެތާދޯ\nޖެނުއަރީ 2, 2021 13:56\nކަލޯ ފައިރޫޝް، އަންނިމެން ދެކެ ބިރުން ކަންޑާނުލަނިސް ރީތިގޮތުގައި ރިޓަޔަރް ވީދޯ. އެކަމަކު އެކުވެރިޔާ މިލްކު ކުރެބް ދެރަވާނެކަން ޔަގީނޭ މަމެން ބުނާކަށް ނެތީމޭ، އެހެނަސް އިތުރުގޮތެއް އޭނާއަށްވެސް ހަމަ ނެތީއޭ.\nޖެނުއަރީ 2, 2021 15:28\nކިބުރުވެރި އަދި އޭނާ ދެކޭގޮތުގައި ބާރެއްނެތް މީހުންނާ ވަރަށް ހުތުރުކޮށް މުޢާމަލާތު ކުރާ ބޮޑާކަލޭގެ ތިތަނުން ދުރަށްދާން މަޖުބޫރުވީތީ ..... ޝުކުރުން ފުރިފައި\nޖެނުއަރީ 2, 2021 16:18\nމާ މޮޅުގޮތެއް ބަގާވާތްކޮއްފައި ކަނޑާލާނެތީ ރިޓަޔާ އެކުރީ އަދިވެސް ތި ހިނގަނީ ހަމަ ޖަރީމާ، ދައް ރޭންކް ފުލުހުންވީމާ 19 އަހަރު ހިދުމަތް ކުރިޔަސް ކަނޑާލަނީ މި މީހުންނަށް ފްލެޓްވެސް ދީފައި ދުނިޔެ އުމުރަށް މުސާރަ ލިބޭގޮތަށް ރިޓަޔާ މީވެސް ބަލަންޖެހޭ ކަމެއް!\nޖެނުއަރީ 2, 2021 16:26\nޕީއެޗްޑީ ނެގީމަ ޖެހެނީ ރިޓަޔާވާން. މީއަޅެ އަރަތެއްތަ !؟ މީތޯ ތައުލީމް ތަހުޒީބަށް އިސްކަންދޭ ކަމަށް ދައުވާ އުފުލަމުން ޓްވީޓުން ފޭސްބުކުން ގައުމު ހިންގާ މީހުން ފަހިކޮށްދޭ ފަހި ފުރުސަތަކީ. ރާއްޖޭގެ ޕޮލިސްގައި އިންޓެލް ނޯންނަނީތަ ؟ އެދާއިރާއިން ޕީއެޗްޑީ ނަގާފައި މިޖެހެނީ އޮސްޓްރޭލިއާއަށް ހިދުމަތްދޭން.\nޖެނުއަރީ 2, 2021 19:56\nޕީ.އެޗް.ޑީ އަކީ އެއްވެސް އެއްޗެއް ނޫން. ޕީ.އެޗް.ޑީ އަކީ3އަހަރު ތެރޭގައި ލިޔާ 100 ގަނޑު ގެ މަޒުމޫނެއް. %99 މީހުން އޭތި ލިޔުއްވަނީ އެހެން މީހަކު ލައްވާ.\nޖެނުއަރީ 2, 2021 22:58\nދެން ކީއްވެ ތިހާ ފަސޭހަކަމެއް ދުނިޔޭގެ ގިނަ ބަޔަކު ނުކޮށް ނުހޯދާ އުޅެނީ..ޖޭ ވީ ދޯ..\nދުނިޔޭގެގިނަބަޔަކަށް ޔުނިފޯމް އަޅައިގެންބަޤާވާތްކުރަން ކެރޭތަ؟ އެގޮތަށްދުނިޔޭގެ ގިނަބަޔަކަށް މީހަކަށްފައިސާދީގެންވައްކަން ކުރަން ނުކެރެނީ. ކުރަންބޭނުންނުވަނީ. ތިގޮތަށް ކާޅެއްހެން ކާކާ ގޮއްވުމުގެ ކުރިންޔުނިވަރސިޓީ ތަކަށްގޮސްޕީ.އެޗްޑީ އެއް ނަގަނީކިހިނެތްކުރާކަމެއްތޯ ހޯދާބަލާބަލަ. ބުނާނެ މަޒުމޫނުގެ ސުރުހީ ހިފައިގެން އަންނާށޭ. އެއީ 100 ގަޑުގެ މަޒުމޫނެކޭ.\nޖެނުއަރީ 3, 2021 13:51\nޢިއްޒަތާއި ޤަދަރަކީ މާތް ﷲ ދެއްވަވާ އިމްތިޙާނެއް. ވީމާ އެއީ ޖެލަސް ވާންވީ އެއްޗެއް ނޫން. ކޮންމެ މީހަކު ވެސް އެ އިމްތިޙާނުން ފާސްވެވޭތޯ ބަލަންވީ. އެ ދުވަހަށް އެއްޗެއް ގެންދެވޭތޯ ބަލަންވީ. ޕީ.އެޗް.ޑީ އަކީ ކޯޗެއްކަން ކިޔުންތެރިންނަށް ބުނެލަދިނީ. ޝުކުރިއްޔާ.\nޖެނުއަރީ 2, 2021 17:36\nމީނަ ޕޮލިސް އިން ދިޔައިމާ ވީ އުފާ އަސްލު ފުލުހުންނަށް ވެސް ވަރަށް ބަލާ ދުއްތުރާ ކުރި މީހެއް ތީ ރަށްރަށުގަ އުޅުނު ފުލުހުން އާއިލާއާއި ދުރު ކުރި ނުބައި އިންސާނެއް ތިކަލޭގަ ބޭރުވުމުން ގިނަ ފުލުހުން ވީ އުފާ\nޖެނުއަރީ 3, 2021 08:44\nތިޔަ ގޮވަނީ ކޮސް ފުލުހުންގެ ވަޒީފާގަ އުޅޭއިރު ޑިއުޓީ ޓާމަށް ދާން ޖެހޭނެ އޭނަ ހުއްޓަސް ނެތަސް އެކަން އެގޮތައް ހިނގާނެ ފަހަރެއްގައި ދެން ތިބޭފުޅާގެ ގާތް އެކވެރިއެއް ވެރިންގެ ތެރޭގައި ހުރީމަ ދާން ނުޖެހުނަސް ހަގީގަތާއި ކުރިމަތިލާން ޖެހޭނެ ފުލުހެއް ވެއްޖެއިޔާމު ކޮންމެ ތަނެއްގައި މަސައްކަތް ކުރަން ޖެހުނަސް ކުރެވޭ ވަރުގެ ކެޕޭސިޓީއެއް ހުންނަން ޖެހޭނެ އޭނަ އެހެދީ ވަރަށް ރަނގަޅަށް ސަބަބަކީ ސިޔާސީ ކުރަން އުޅޭ މުއައްސަސާ އަކުން އޭނަ ރިޓަޔާވުން ދެން އޮތީ އަންނި ފޭހި އިލޮށި އޭނަގެ ލޮލަށް ހެރިފައި މިހާރު އެހެރީ ދެން ކުޅޭނެ ކުޅިވެސް ތިބޭފުޅާއަށް އެގޭނެ ޒާތީ ވެގެން ކަންތައް ކުރީމަ އެކަހަލަ ކަންތަކަށް ސަޕޯޓް ކުރާމީހަކަށް ނުވުމަށް ނަސޭހަތްތެރިވަން މާދަމާ ތިބޭފުޅާއަށްވެސް ކަންތައް ދިމާވެދާނެ ގޮތެއް ެެެެ ނޭގޭނެ ތިބޭފުޅާއަށްވެސް އެގޭނެ ފުލުހުންގެ ގާނޫނެއް ވުޖޫދުގައި ނެތީކީނޫން ތަމްފީޛް ކުރަމުން އައި ގާނޫނެއް އޮއްވާ އެހެން ގާނޫނެއް ވުޖޫދުކޮށް އެގާނޫނުން މުޅި މުއައްސަސާ ސިޔާސީކޮށް އިހުނަށްވުރެ ބޮޑަށް ފުލުހުން އަޅުވެތި ކުރުމުގެ ގާނޫނެއް ހެދީ ކީއްކުރަން ކަން އެހެންވީމަ ދެން އަދި މާގިނަ ކަންތަކާއި ބޭއިންސާފުން ކުރިމަތިލާން ޖެހޭނެ ފުލުހުންގެ އަނބިދަރިންނާއި އެކު އެމިހެއްގެ ރަށުގައި ނުވަތަ ކައިރި ރަށެއްގައި މަސައްކަތް ކުރާނަމަ އެއިރެއްގެ އޮންނަ ސަރުކާރުގެ ބަތާގައި އުޅޭ ބަޔަކު ހިތްހަމަ ނުޖެހެންޏާ އެމީހުން ބުނާ ގޮތަކަށް އެފުލުހަކަށް ދުއްތުރާ ޖެއްސުމަކީ އަބަދުވެސް ހިނގާކަމެއް މިހާރުވެސް ހިނގަމުން އަންނަ ކަމެއް ކުރިޔަށް އޮތްތަނުގައިވެސް ހިނގާނެ\nޖެނުއަރީ 2, 2021 21:06\nފައިރޫޝް އަކީ ފުލުހުންގެ ތެރޭގައި ހުރި ވަރަށް ޢިލްމީ ޤާބިލް ބޭފުޅެއް. މިފަދަ ޢިލްމީ ހުނަރުވެރި ސިކުނޑިތައް ޤައުމު ދޫކޮށްފައި އެހެން ޤައުމުތަކަށް ޚިދުމަތް ކުރަންދާންޖެހޭ ހިސާބަށް މި ޤައުމުގެ ކަންތައް ދިޔާމަ އެނގެނީ ކިޔަވައިގެން ތިބި ޕްރޮފެޝަނަލް މީހުންނަށް ޤައުމުގައި ޖާގަ ނެތްކަން. ހަސަން ލަތީފުމެން ކަހަަލަ ސިޔާސީ ގޮތުން ހައްދު ފަހަނަޅާފައި ނަޝީދު ފަހަތައް ވަދެ ތިބޭމީހުންނަށް ނަޝީދުގެ ވިޔާނުދާ ކަން ނުފެންނާނެ.\nޖެނުއަރީ 2, 2021 22:39\nކޯޗެއްކިޔަވައިގެން ؟ ބަޤާވާތްކުރަން ވަރަށް ރަނގަޅަ އުނގެނިފައެބަހުރި. އޯލެވެލް ނަތީޖާ ދައްކަބަލަ. ނޯންނާނެ. އޭލެވެލް ނަތީޖާދައްކަބަލަ. ނޯންނާނެ. ހެއްރަބޭ އަށްވެސް ޕީއެޗްޑީ އެއް މީހަކަށް ލާރިދީގެން ލިޔެވިދާނެ. ގަނެވިދާނެ.\nޖެނުއަރީ 3, 2021 09:07\nފައިރޫޝްއަކީ އޯލެވެލް އަދި އޭލެވެލްވެސް ރަނގަޅު ނަތީޖާއަކާއެމު ފާސްވެފައިވާ އިލްމީ ބޭފުޅެއް. ދޮގުނުހައްދަވާ. އަޅުގަނޑަކީ ފައިރޫޝްގެ ދަރިވަރެއް.\nޖެނުއަރީ 2, 2021 23:04\nވަރުގަދަ ފަހުލަވާނެއް ފައިރޫސް އެއީ. ވިސްނުންތެރި ހިކްމަތްތެރި ދިވެހި ދަރިއެއް. ތޫނު ކަނޑިއެއް. ދުވެލިބާރު އަހެއް. އަދި މިކަނޑި އުފުލޭނެ އޭގެ މުނާސަބު ވަގުތު އައިސް ޖެހުމުން. ފައިރޫސް އިސްތިއުފާގަވެސް ވާނެ ހިކުމަތްތަކެއް. އަދީބު ރާއްޖޭގެ ނައިބް ރައީސް ކަމަށް އިސްކުރަން އޮތް ދުވަހާއި ފައިރޫސް ރިޓަޔަރ ކުރި ދުވަސް މިއީ ހިތަށް އެންމެ ތުރާވި ދުވަސްތަކުގެ ތެރޭގައި ހިމެނޭނެ ދުވަސް ދުވަސް\nޖެނުއަރީ 2, 2021 23:49\nފައިރޫޝް ހެދީ ހަމަ ރަނގަޅަށް އަންނިމެން އަތައް ގޮވީ ހަަހަ ކޮބާ ހަކުޅި ކުޅެލާފަ އެއޮތީ ބޯގަމާރު ހަސަން ލަތީފް ރީތި ވެއްޖެނުން\nޖެނުއަރީ 3, 2021 08:24\nމަދުވެގެން މަހަކު 23000 ރުފިޔާ ލިބޭނެ.! އެއްފަހަރާ2މިލިއަން ރުފިޔާ. ކިހާ ފާއިދާ،،!!


"Thappad" Ge Trailer Balaifin Tha? - Vaguthu\n"ތައްޕަޅު"ގެ ޓްރެއިލާ ބަލައިފިންތަ؟\n"ގޯސްޓް ސްޓޯރީ" އިން ފެނިގެންދިޔަ ޕަވަލް ގުލާޓީ އާއި ބޮލީވުޑްގެ ފިޔަ ޖަހަމުން އަންނަ ތަރި ތާޕްސީ ޕަންނޫ ލީޑު ރޯލުން ފެނިގެންދާ ފިލްމު "ތައްޕަޅު"ގެ ޓްރެއިލާ ދައްކާލައިފިއެވެ.\nމި ފިލްމުގެ ޓްރެއިލާއިން ފެނިގެންދަނީ ތާޕްސީ މޫނު މަތީގައި އޭނާގެ ފިރިމީހާ ޖެހުމާއި އެކު އެދެމީހުންގެ ދެމެދުގައި ހިނގާ ކަންތައްތެކެވެ. އެތައް ބައެއްގެ ނުރުހުމާއި ދެކޮޅަށް ތެދުވެ އޭނާ ވަނީ އެ ތައްޕަޅުގެ ސަބަބުން ނަސްލަށް ކުރާ އިހްތިރާމު ގެއްލެން ބޭނުން ނުވާކަމަށާއި ފިރިމީހާ ކައިރިން ވަރިވުމަށް އެދިފައެވެ. ނަމަވެސް ތާޕްސީގެ ހައްގުގައި ހުދު އޭނާގެ މައިންބަފައިންވެސް ނުތިބެއެވެ.\nއިންޑިއާގެ ނޫހަކަށް ދިން އިންޑަވިއު އެއްގައި ޕަވަލް ބުނެފައިވަނީ އޭނާއަށް އެ ތަންކޮޅު ސޫޓުކުރުމަށް ވެސް އެތައް ފަހަރަކު ޖެހުނު ކަމަށެވެ. އޭނާ ހުރީ އެސީން ނެގުމުގެ2ދުވަސް ކުރިން ފެށިގެން ޖެހިލުންވެފައި ކަމަށާއި ތާޕްސީ މޫނުގައި ޖަހާ މަންޒަރު ނެގުނީ7ވަނަ ފަހަރު މަތިން ކަމަށް ބުންޏެވެ. އަދި ތާޕްސީ އޭނާއަށް އެހީތެރިކަމާއި އެހިތްވަރުން ޕަވަލް އަށް ހިތްވަރު ލިބުނުކަމަށް އޭނާ ވަނީ ބުނެފައެވެ.\nމި ފިލްމުގެ ޓްރެއިލާ ނެރެފަވާއިރު، ހިން ބަޔަކު އަންނަނީ ޓްރެއިލާއަށް ތައުރީފު ކުރަމުންއެވެ. އަދި މި ފިލްމު ނެރޭނެ ދުވަހަކަށް ތިބީ ކެތްމަދު ވެފައެވެ.\nމި ފިލްމާއި ގުޅޭގޮތުން ގިނަ ނޫސްތަކުން ބުނާގޮތުގައި މި ފިލްމަކީ މި ދިޔަ އަހަރު ނެރުނު ކަބީރް ސިންގްއަށް ރައްދު ދިނުމުގެ ގޮތުން ހަދާފައިވާ ފިލްމެއްކަމަށް ގަބޫލު ކުރެވެއެވެ.\nނަމަވެސް މި ކަމަށް ރައްދުދެއްވަމުން ޕަވަލް ބުނީ މި ކަހަލަ ފިލްމަކީ އަބީނަވް އަބަދުވެސް އުފައްދަން ވަރަށް ބެނުންވެފައި ހުރި ފިލްމެއްކަމަށެވެ. މި ފިލްމާއި ކަބީރް ސިންގް އާއި އެއްވެސް ގުޅުމެއް ނެތްކަމަށް ވެސް އޭނާވަނީ ބުނެފައެވެ.\nމި ފިލްމު ނެރުމަށް ހަމަޖެހިފައިވަނީ މި މަހު 28 ވަނަ ދުވަހުއެވެ.\nފެބުރުއަރީ 20, 2020 11:49\nމަ މޫނުމަތީ ޖަހައިފިއްޔާ މަރާނަން ހުވާ މިބުނީ


މިޕާޓީގެ އަސާސްތައް އޭގެ މައްޗަށް ބިނާވެފައިވާ އެންމެ މައި އެއް ތަނބަކީ އިންސާފުވެރި ފަނޑިޔާރުގެއެއް ރައްޔިތުންނަށް ކަށަވަރުކޮށްދިނުމެވެ. ފަނޑިޔާރުގެތަކުން އަދުލު އިންސާފު ލިބޭނޭކަމުގެ ޔަޤީންކަން ރައްޔިތުންނަށް ލިއްބައިދިނުމެވެ.\n4 ސެޕްޓެމްބަރ 2021 ދުވަހު، ކުރީގެ ބައެއް ފަނޑިޔާރުންނާއި އަދި ބައެއް ޤާނޫނީ ވަކީލުން ބޭއްވި ޕްރެސް ކޮންފަރެންސެއްގައި ދައްކާފައިހުރި ވާހަކަތަކަކީ މިޕާޓީން ނުހަނު ކަންބޮޑުވާ ވާހަކަތަކެއްކަމުގައި ދަންނަވަމެވެ. ކުރީގެ ރައީސް، ރައީސް ޢަބްދުﷲ ޔާމީން ޢަބްދުލްޤައްޔޫމުގެ ޝަރީޢަތުގެ ކަންކަން ހިނގައި ދިޔަގޮތް ކަމަށް ބުނެ ދައްކާފައިވާ ވާހަކަތަކަކީ އެއްވެސް އަސާސެއްގެ މައްޗަށް ދައްކާފައިވާ ވާހަކަތަކެއް ނޫންކަން ސާފުވެއެވެ. އެ ޕްރެސް ކޮންފަރެންސްގައި ދެއްކި ވާހަކަތައް ރައްދުވި އެއިރުގެ އެހެން ފަނޑިޔާރުން ވަނީ އެވާހަކަތައް މީޑިޔާގައި ދޮގުކޮށްފައެވެ. އަދި އެ ވާހަކަތައް ރައްދުވި މިހާރު ފަނޑިޔާރުކަމުގެ މަޤާމުގައި ތިއްބެވި ފަނޑިޔާރުންވެސް ވަނީ އެވާހަކަތައް ދޮގުކުރައްވާފައެވެ.\nއެ ޕްރެސް ކޮންފަރެންސްގައި ވާހަކަދެއްކެވި ބައެއް ފަނޑިޔާރުންނަކީ އެބޭފުޅުންގެ ސުލޫކީ މައްސަލަތައް ޖުޑީޝަލް ސަރވިސް ކޮމިޝަނަށް ސާބިތުވެ ފަނޑިޔާރުކަމުން ވަކިކުރުމަށް އެކޮމިޝަނުން ނިންމައި ރައްޔިތުންގެ މަޖިލީހަށް އެ ފަނޑިޔާރުން ވަކިކުރުމުގެ މައްސަލަ ފޮނުވުމުން މަޤާމުން އިސްތިއުފާ ދެއްވާފައި ތިއްބެވި ބޭފުޅުންނެވެ.\nމިޕާޓީން ދެކޭ ގޮތުގައި އިސްވެ ދެންނެވި ޕްރެސް ކޮންފަރެންސްގެ ހަމައެކަނި މަޤްޞަދަކީ ރައީސް ޢަބްދުﷲ ޔާމީން ޢަބްދުލް ޤައްޔޫމުގެ ޝަރީޢަތަކީ އިތުބާރު ހިފޭ ގޮތަށް ހިންގާފައިވާ ޝަރީޢަތެއް ނޫންކަން ރައްޔިތުންނަށް ދެއްކުމަށް މަސައްކަތްކުރުމެވެ. އަދި މަތީ މަރުހަލާގެ ކޯޓުތަކަށް ކަމުގެ ޙަޤީޤަތް އޮޅުވާލައި އެކޯޓުތަކަށް ނުފޫޒު ފޯރުވުމަށް މަސައްކަތްކުރުމެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އަދި އެމަނިކުފާނުގެ ސަރުކާރުން ޝަރީޢަތަށް ނުފޫޒު ފޯރުވުމުގެ އެއްވެސް ޢަމަލެއް ހިންގަވާފައި ނުވާނެކަމުގެ ފުރިހަމަ ޔަޤީންކަން އަރުވަމެވެ. ސަރުކާރުގެ އިސް ފަރާތަކާއި ފަނޑިޔާރުންތަކަކާ ދެމެދު ދެކެވިފައިހުރި ވާހަކަތަކެއް ކަމަށް ބުނެ ސޯޝަލް މީޑިޔާގައި ދައުރުވަމުންދާ އޯޑިޔޯތަކެއްގެ މައްސަލައިގައި ހިމެނޭ ކަމަށް ޝައްކު ކުރެވޭ ފަނޑިޔާރުންގެ މައްސަލައިގެ ތަޙްޤީޤު އަންނަނީ ޖުޑީޝަލް ސަރވިސް ކޮމިޝަނުން ކުރަމުންނެވެ. އަދި އެ މައްސަލައިގައި ހިމެނޭ ހުރިހާ ފަރާތެއްގެ ފޮރެންސިކް ތަޙްޤީޤު ހިންގުމަށް މޯލްޑިވްސް ޕޮލިސް ސަރވިސް އަށް ޖުޑީޝަލް ސަރވިސް ކޮމިޝަނުން ހުށަހަޅާފައިވާކަންވެސް ފާހަގަކުރަމެވެ.\nމިޕާޓީން އެދެނީ، ފަނޑިޔާރުންނަށް ނުފޫޒު ފޯރުވުމަށް އަމަލުތަކެއް ހިންގާފައިވާކަމުގެ ތުހުމަތުކުރެވޭ ފަރާތްތަކުގެ ޖިނާއީ ތަޙްޤީޤު އިތުބާރު ހިފޭނޭ ގޮތަށް އަދި ހަލުވިކަމާއެކު މޯލްޑިވްސް ޕޮލިސް ސަރވިސްއިން ހިންގައި ނިންމުމަށެވެ. ޝަރީޢަތަށާއި ފަނޑިޔާރުންނަށް ނުފޫޒު ފޯރުވުމަށް އެއްވެސް ފަރާތަކުން ހިންގާ ދަށުދަރަޖައިގެ އެ ޢަމަލުތަކަކީ މިޕާޓީން ސީރިއަސް މައްސަލަތަކެއްގެ ގޮތުގައި އަބަދުމެ ދެކޭނޭ މައްސަލަތަކެކެވެ. އަދި އެފަދަ ޢަމަލުތަކަކީ މިޕާޓީ ޓޮލަރޭޓް ކުރާނޭ ޢަމަލުތަކެއް ނޫނެވެ.


تَدْوِيْنُ السُّنَّةِ النَّبَوِيَّةِ 56 – DhiSalafiyyah\nއަދި އެޤިސްމުގެ ދެވަނަ ފަޞްލުގެ ސުރުޚީގައި ވިދާޅުވެފައިވެއެވެ. “ޞަހާބީ ބޭކަލުންގެ ތެރެއިން ޢިލްމު ލިޔުއްވިކަމަށް އެނގެން އޮތް ބޭކަލުންނާއި އެކަންކުރުމަށް އަމުރުކުރެއްވި ބޭކަލުން” މިއެވެ.\nމިފަޞްލުގައި އެބޭކަލުންގެ އަރިހުން ވަރަށް ގިނަ ރިވާޔަތްތައް ގެންނަވާފައިވެއެވެ. އޭގެ ތެރެއިން ގިނަ ރިވާޔަތްތައް ޞައްޙައެވެ. އެހެނީ ޞަޙީޙު ފޮތްތަކުގައިވާ ރިވާޔަތްތަކާއި ސުނަނުގައިވާ ރިވާޔަތްތައްވެސް އޭގައިވެއެވެ.\nއެ ރިވާޔަތްތައް ގެންނަވާފައިވާއިރު، އެކަލޭގެފާނުގެ ތަޢުލީޤުތަކާއި އިސްތިންބާޠުތައްވެސް އެއާއެކު ޛިކުރުކުރައްވާފައިވެއެވެ. (ތަޢުލީޤަކީ އެރިވާޔާތްތަކާ ގުޅޭ މުހިންމު ނުކުތާތަކެވެ. އިސްތިންބާތަކީ އެރިވާޔަތްތަކުގައި ފުން މާނަތައް ބަޔާންކޮށްދިނުމެވެ.)\nއަބޫ ސަޢީދުލް ޚުދްރީގެ އަންނަނިވި ރިވާޔަތް ގެންނަވާފައި ވިދާޅުވިއެވެ.\n“مَا كُنَّا نَكْتُبُ شَيْئاً غَيْرَ القُرْآن وَالتَّشَهُّد”\nމާނައީ: “ކީރިތި ޤުރުއާނާއި އައްތަޙިއްޔާތު ފިޔަވާ އެހެން އެއްޗެއް ތިމަންބޭކަލުން ނުލިޔުއްވަމެވެ.”\nވިދާޅުވިއެވެ. “އަބޫ ސަޢީދުލް ޚުދްރީއަކީ ﷲ ގެ ރަސޫލާ ﷺ ގެ އަރިހުން އަންނަނިވި ޙަދީޘް ރިވާކުރެއްވި ޞަޙާބީއެވެ.\n((لَا تَكْتُبُوا عَنِّي سِوَى القُرْآن، وَمَنْ كَتَبَ عَنِّي غَيْرَ الْقُرْآنِ فَلْيَمْحُهُ))\nމާނައީ: thadh”ތިމަންކަލޭގެފާނުގެ އަރިހުން ކީރިތި ޤުރުއާން ފިޔަވާ އެހެން އެއްޗެއް ނުލިޔުއްވާށެވެ. ތިމަންކަލޭގެފާނުގެ އަރިހުން ކީރިތި ޤުރުއާން ފިޔަވާ އެހެން އެއްޗެއް ލިޔުއްވި ބޭކަލަކު، އެފުހެލައްވާށެވެ.”\nއެއާއެކުވެސް އެކަލޭގެފާނު އެވަނީ ކީރިތި ޤުރުއާނުގެ އިތުރަށް އައްތަޙިއްޔާތުވެސް ލިޔުއްވިކަމަށް ވިދާޅުވެފައެވެ. އޭގެން ދަލީލު ލިބެނީ ކީރިތި ޤުރުއާން ފިޔަވާ އެހެން އެއްޗެއް ލިޔުން ނަހީކުރެއްވުނީ ކުރިން ބަޔާންކުރެވުނު ފަދައިންނެވެ. އެއީ ﷲ ތަޢާލާގެ ފޮތާ އެހެން އެއްވެސް އެއްޗެއް އެއްހަމަ ނުކުރުމަށާއި ކީރިތި ޤުރުއާން ދޫކޮށްލާފައި އެހެން ތަކެއްޗާ މަޝްޣޫލުވެދާނެތީއެވެ. އެސަބަބުތައް ނެތިދިޔުމުން އަދި ޢިލްމު ލިޔެރައްކާކުރުން މުހިންމުވުމުން އެލިޔުން މަކްރޫހަ ނުވީއެވެ. އެއީ އައްތަޙިއްޔާތު ލިޔުމަކީ މަކްރޫހަކަމެއްކަމުގައި ޞަޙާބީ ބޭކަލުން ދެކެވަޑައިނުގެންނެވިއެވެ. އައްތަޙިއްޔާތާއި އެހެން ޢިލްމުތައް ލިޔުމުގައި ތަފާތުތަކެއް ނުވެއެވެ. އެހެނީ ޤުރުއާން ފިޔަވާ އެފަދަ އެހެން ޢިލްމުތައްއެވަނީ އެއްޙުކުމެއްގައެވެ. ޞަޙާބީ ބޭކަލުން އެލިޔުއްވި ޢިލްމެއް ލިޔުއްވައި އެކަމަށް އަމުރުކުރެއްވީވެސް ރައްކާތެރިކަމުގެ ފިޔަވަޅެއްގެ ގޮތުގައެވެ. އަދި ހަމައެއާއެކު އެބޭކަލުން ޢިލްމު ލިޔުމަށް ނުރުހުންތެރިވެވަޑައިގަތީވެސް ހަމަ ރައްކާތެރިކަމުގެ ފިޔަވަޅެއްގެ ގޮތުންނެވެ. والله أعلم”\n تقييد العلم ص: 93 – 94.


ކުރީގެ މަޖިލިސް މެމްބަރުންނަށް އިނާޔަތް ނުލިބޭ ގޮތް ހަދަން ބިލެއް – Dhen.mv\nކުރީގެ މަޖިލިސް މެމްބަރުންނަށް އިނާޔަތް ނުލިބޭ ގޮތް ހަދަން ބިލެއް\nޢާއިޝަތު އަރީނާ June 23, 2022 - 11:37 am\nރައްޔިތުންގެ މަޖިލީހުގެ މެމްބަރުކަން ކޮށްފައިވާ ބޭފުޅުންނަށް ދައުލަތުން އިނާޔަތް ދޭން ނުޖެހޭ ގޮތަށް ހަދަން މޯލްޑިވްސް ނޭޝަނަލް ޕާޓީ (އެމްއެންޕީ) އިން މަޖިލީހަށް ބިލެއް ހުށަހަޅައިފިއެވެ.\nމި ބިލް މަޖިލީހަށް ހުށަހެޅުއްވީ މޯލްޑިވްސް ނެޝަނަލް ޕާޓީ (އެމްއެންޕީ) ގެ ފަރާތުން ވިލިމާލޭ ދާއިރާގެ މެމްބަރު އަހުމަދު އުޝާމް އެވެ. އޭނާ ހުށަހަޅުއްވާފައިވަނީ ރައްޔިތުންގެ މަޖިލީހުގެ އިމްތިޔާޒްތަކާއި ބާރުތަކުގެ ގާނޫނުގެ އަށް ވަނަ މާއްދާ އުނިކުރުމަށެވެ\nއުޝާމް ހުށަހަޅުއްވާ އިސްލާހުގައި ބުނެފައިވަނީ ދައުލަތަށް ވިހިތިރީސް އަހަރުގެ ހިދުމަތް ކޮށްދީފައިވާ ފަރާތްތަކަށް ލިބޭ އިނާޔަތްތަކާ ނުބައްދަލު އިނާޔަތެއް އެންމެ ފަސް އަހަރުގެ ދައުރެއް ފުރިހަމަކޮށްފައިވާ މީހަކަށް ދިނުން އިންސާފުވެރި ކަމަކަށް އެ ޕާޓީން ނުދެކޭ ކަމަށެވެ.\nއަދި ރައްޔިތުންގެ މަޖިލީހަކީ މެމްބަރުންގެ އަމިއްލަ މަންފާއަށް މަސައްކަތްކުރުމަށް ނުވަތަ އަމިއްލަ މަސްލަހަތަށް ވުރެ ބޮޑަށް ރައްޔިތުންގެ އިހުސާސްތަކާއި އެއްގޮތަށް ކަންކަން ނިންމަން ޖެހޭ ތަނެއް ކަމަށް ދެކޭ ކަމަށް ބުނެފައިވެ އެވެ.\nމިހާރު އިންތިޔާތުތަކާއި ބާރުތަކުގެ ގާނޫނުގެ އަށް ވަނަ މާއްދާގައި ބުނެފައިވާ ގޮތުން މަޖިލީހުގެ ދައުރެއް ފުރިހަމަކޮށްފައިވާ މެމްބަރަކަށް އުމުރުން 55 އަހަރުވުމުން މާލީ އިނާޔަތެއްގެ ގޮތުގައި މަޖިލިސް މެމްބަރެއްގެ މުސާރައިގެ 30 ޕަސެންޓު ދައުލަތުން ދޭންޖެހެ އެވެ.\nއެ މާއްދާގައި ބުނެފައިވަނީ މަޖިލިސް މެމްބަރުންނަށް އޮންނަ ފަދަ ހެލްތު އިންޝޫރަންސް ސްކީމެއްގެ ދަށުން ބޭސްފަރުވާ ކޮށްދޭން ޖެހޭނެ އެވެ. އަދި އޮފިޝަލް ޕާސްޕޯޓު ވެސް ހަމަޖައްސައިދޭން ޖެހެ އެވެ.\nމޯލްޑިވްސް ނެޝަނެލް ޕާޓީ (އެމްއެންޕީ)\nވަރަށްވެސް ރަނގަޅު ހުށަހެޅުމެއް. ފާސްވެއްޖެނަމަ ކިތަންމެހާވެސް ރަނގަޅު\nހަމަނުޖެހުން ހިންގުނީ ފުލުހުން ތައްޔާރުވެފައި ނެތުމުން: އެމްއެންޕީ\nޕެންޝަނާ ގުޅޭ މައްސަލަ ހައްލުކޮށްދިނުމަށް އެމްއެންޕީން ރައީސަށް ދަންނަވައިިފި\nދައުލަތުގެ ބަޖެޓުން ޕާޓީތަކަށް ފައިސާ ދޭންނުޖެހޭ އިޞްލާޙް ހުށައަޅައިފި\nކާރިސާތަކުން ރައްކާތެރިވުމާއި ދިފާޢީ ތަޞައްވުރާ ވަނީ ގުޅިލާމެހިފައި: މާރިޔާ


Kuda kujjege aadeys dhuniyege leaderuna!\nރިޕޯޓު - ލަންކާ ބޮންގޮއްވުން\nއޭނާގެ މި ސިޓީ ވަނީ މީސްމީޑިޔާގެ ސަމާލުކަން ހޯދާފައި\nއޭނާގެ ސިޓީގައި ދުނިޔޭގެ ލީޑަރުންނަށް މާނަ ފުން މެސެޖްތަކެއް ދީފައި\nކ. މާލެ 24 އޭޕުރިލް 2019 | ބުދަ 15:32 11,217\nމިޝްއާލް އޭނާ ލިޔުނު ސިޓީއާ އެކު - ރާއްޖެއެމްވީ\nމިޝްއާލް ދުނިޔޭގެ ލީޑަރުންނަށް ލިޔުނު ސިޓީ\nޓެރަރިޒަމް ހުއްޓުވުމަށް މުޅި ދުނިޔެވެ ސް ދަނީ މަސައްކަތް ކުރަމުންނެއެވެ. އަދި އެކަމާ ދެކޮޅަށް ދަނީ ކެނޑިނޭޅި އަޑުއުފުލަމުންނެވެ. މި ފަދަ އަމަލުތައް ދުނިޔޭގެ ހުރިހާ ގައުމެއްގެ މީހުން ވެސް ކުށްވެރިކުރެއެވެ. މި ކަން ހުއްޓުވުމަށް ދުނިޔޭގެ ހުރިހާ ގައުމެއް އަތުކުރި އޮޅާލައިގެން ނިކުމެފައިވާއިރު، އަދިވެސް މި ކަމަށް ހުއްޓުމެއް ނާދެއެވެ.\nޓެރަރިޒަމްގެ ހަމަލާތައް ކުށްވެރިކޮށް ދުނިޔޭގެ ގައުމުގެތަކުގެ މީހުން އެ މީހުންގެ ޝުއޫރުތައް ފާޅުކުރަން އެންމެ ގިނަ މީހުން ބޭނުންކުރަމުން އަންނަ ޕްލެޓްފޯމްއަކީ މީސް މީޑިޔާއެވެ. މީސް މީޑިޔާ މެދުވެރިކޮށް ވަކި ނަސްލަކަށް ކުލައަކަށް ބެލުމެއް ނެތި އެ މީހުންގެ މެސެޖްތައް މުޅި ދުނިޔެއަށް އެ މީހުން އަންނަނީ ދެމުނެވެ. އަދި މި ޕްލެޓްފޯމް މެދުވެރިކޮށް އެ މީހުންގެ ދުނިޔޭގެ ގައުމުގެތަކުގެ ލީޑަރުންނަށް މި ކަމާއި ގުޅިގެން ދޭން ބޭނުންވާ މެސެޖްތައް ވެސް ދަނީ ދެމުންނެވެ. މި ދިޔަ އާދީއްތަ ދުވަހު ސްރީލަންކާއަށް ދިން ބޮމުގެ ޓެރަރިސްޓް ހަމަލާތައް މުޅި ދުނިޔެ ކުށްވެރިކުރަމުންދާއިރު، އެ ހަމަލާތަކުގެ ސަބަބުން ފުން އަސަރުތަކެއް ކުރި ތުއްތު ކުއްޖަކު ވަނީ ދުނިޔޭގެ ގައުމުތަކުގެ ހުރިހާ ލީޑަރުންނަށް އެޑްރެސްކޮށް ސިޓީއެއް ލިޔެފައެވެ. އޭނާގެ މި ސިޓީ ވަނީ މީސްމީޑިޔާގެ ސަމާލުކަން ހޯދާފައެވެ. މި ސިޓީއިން އެތައް ބައެއްގެ ހިތްތައް ރޮއްވާލާފައިވާއިރު، އޭގެ ތެރޭގައި ސްރީލަންކާގެ ނޫސްވެރިން ވެސް ހިމެނެއެވެ.\nސްރީލަންކާގައި ދިރިއުޅެމުންދާ ދިވެހިރާއްޖެއަށް ނިސްބަތްވާ ތުއްތު އިސްމާއިލް މިޝްއާލް މުހައްމަދު ސަމާހު ލިޔުނު ސިޓީގައި ބުނެފައި ވަނީ އޭނާ ހާސްވެ ކަންބޮޑުވެ ބިރުގެންފައިވާ ކަމަށާއި، އެކަކު އަނެކަކުގެ ލޭ އޮހުރުވަމުން ދަނީ ކީއްވެގެން ހެއްޔެވެ. އެންމެން އެކަކު އަނެކަކަށް ހެޔޮ ނޭދި މީހުން މަރަމުން ލޭ އޮހޮރުވަމުން ދަނީ ކީއްވެގެންތޯ ބުނެ، އޭނާ ވަނީ ގިނަ ސުވާލުތަކެއް ކޮށްފައެވެ.\n"ކީއްވެތަ ކުދިން ސްކޫލަށް ނުފޮނުވަނީ؟ އެކަކު އަނެކަކަށް ރަނގަޅަށް ނުހިތަނީ ކީއްވެ؟ އެކަކު އަނެކަކުގެ ލޭ އޮހުރުވާ، ހަނގުރާމަކޮށް، އަމިއްލަ ގައުމު ހަލާކުކޮށްލަނީ ކީއްވެ؟ ކީއްވެ؟ ކީއްވެ؟ ކީއްވެ؟" މިޝްއާލް އޭނާގެ ސިޓީގައި ލިޔެފައި ވެއެވެ.\nދުނިޔޭގެ ހުރިހާ އެންމެނަށް ދޭ މެސެޖެއް ކަމަށް ބުނެ އޭނާގެ ސިޓީގައި އާދޭހާއި އެކުގައި އެދިފައި ވަނީ މީހުން މެރުން ހުއްޓާލުމަށާއި، އެކަކު އަނެކެކެއްގެ ލޭ އޮހުރުވުން ހުއްޓާލުމަށެވެ.\n"މީހުން މެރުން ހުއްޓާލަފާނަންތަ؟އެކަކު އަނެކެއްގެ ލޭ އޮހުރުވުން ހުއްޓާލަފާނަންތަ؟ އަމިއްލަ ގައުމާއި، ގައުމުގައި ހަދާފައި ހުރި އިމާރާތްތައް ހަލާކުކުރުން ހުއްޓާލަފާނަންތަ؟" މިޝްއާލް ބުނެފައި ވެއެވެ.\nމި ފަދަ ހަމަލާތަކުގެ ސަބަބުން ކުޑަކުދިންގެ ޅަ ސިކުނޑިއަށް ކުރަމުންދާ އަސަރު ވަރަށް ރަނގަޅަށް މި ސިޓީ ކިޔާލުމުން ދޭހަވެއެވެ. ލަންކާގައި ދިން ޓެރަރިސްޓް ހަމަލާގެ ސަބަބުން ބިރުގަނެ ކަންބޮޑުވެފައިވާ މިޝްއާލް އޭނާ އާއި އެއް އުމުރެއްގެ ކުދިންގެ އިހްސާސްތައް ސިޓީގައި ބަންޑުންކުރަމުން ބުނެފައިވަނީ ތިމަންނަމެން ސްކޫލަށް ދާން ބޭނުންވާ ކަމަށާއި، އަދި ރައްޓެހިންނާއި އާއިލާއާ އެކު ކުޅެން ޕާކަށްދާން ބޭނުންވާ ކަމަށެވެ.\n"އަހަރެމެން އެންމެނަކީ ވެސް އިންސާނުން، އަހަރެމެންނަށް ތަދު އިހްސާސްވޭ. އަހަރެމެން ސްކޫލަށް ދާން ބޭނުންވޭ. އަހަރެމެން ރައްޓެހިންނާއި، އާއިލާ އާއި އެކު ޕާކަށްދާން ބޭނުންވޭ،"މިޝްއާލް ބުނެފައިވެއެވެ.\nފަހުގެ ތާރީޚެއްގައި ލަންކާގައި ދެވުނު އެންމެ ބޮޑު ޓެރަރިސްޓް ހަމަލާގައި 45 ކުދިން ވަނީ މަރުވެފައެވެ. އަދި ޒަހަމްވި މީހުންގެ ތެރޭގައި ކުޑަކުދިން ހިމެނެއެވެ.\nޓެރަރިސްޓް ހަމަލާގައި 45 ކުދިން ވަނީ މަރުވެފައި\nމައިންނާއި، ބަފައިން އެ މީހުންގެ ދަރިން އެ މީހުންނާއި ވަކިވެ ދިއުމުގެ ހިތާމަ ކުރަމުންދާ މި ދަނޑިވަޅުގައި މިޝްއާލް ދުނިޔޭގެ ލީޑަރުންނަށް ލިޔުނު ސިޓީގައި އޭނާ ވަނީ އާދޭހާއި އެކު އަމާން އުފާވެރި މާހައުލެއްގައި އެ ކުދިންނަށް އުޅެވޭނެ ގޮތް ހަދައިދިނުމަށް އާދޭހާ އެކު އެދިފައެވެ.\n"އަހަރެމެންނަށް އުފާވެރި އަމާން މާހައުލެއް ހޯދައިދީ. މިއަދުވެސް މާދަންވެސް އަހަރެމެން ބިރު ގަންނާނެ ގޮތްތައް ނަހަދާ" މިޝްއާލް ބުނެފައިވެއެވެ.\nދީނީ ތަފާތު ކުރުންތަކާއި، ނަސްލީ ތަފާތު ކުރުންތައް ގިނަވެފައިވާ މި ދުނިޔޭގެ ލީޑަރުންނަށް މި ކަންތައް ހައްލުކޮށް ދިނުމަށް މިޝްއާލް ވަނީ އޭނާގެ ސިޓީގައި އާދޭހާ އެކު އެދިފައެވެ.\n"ޕްލީޒް އެކަކު އަނެކަކަށް ރަނގަޅަށް ކަންތައް ކުރޭ. ކޮންމެ ދީނެއްގެ މީހެއް ވިޔަސް، މުއްސަންޖަކަށް ވިޔަސް، ފަގީރަކަށް ވިޔަސް، ކޮންމެ ގައުމަކަށް ނިސްބަތް ވިޔަސް، ކަޅު މީހަކު ކަމުގައިވިޔަސް، ދޮން މީހަކު ކަމުގައިވިޔަސް، ޕްލީޒް އެކަކު އަނެކަކަށް ރަނގަޅަށް ކަންތައް ކުރޭ"\nތިމާގެ ގައުމާއި އަދި އެ ގައުމުގެ މީހުންނާއި، ދިދައަށް ގަދަރު ކުރުމަށް އޭނާ ވަނީ އެދިފައެވެ.\nއާދީއްތަ ދުވަހު ސްރީލަންކާއަށް ދިން ބޮމުގެ ޓެރަރިސްޓް ހަމަލާތަކުގައި މުޅި ގައުމު ނާމާންވެ ބިރުވެރިކަމެއްގެ ތެރޭގައިވާއިރު، މި ހަމަލާގައި 321 މީހުން މަރުވެ، 400 އަށް ވުރެ ގިނަ މީހުންވަނީ ޒަހަމްވެފައެވެ. މި ހަމަލާގެ ސަބަބުން މިޝްއާލް ފަދަ އެތައް ކުއްޖަކު މި ވަނީ ނަފްސާނީ ބިރުވެރިކަމެއްގެ ތެރޭގައެވެ. އެކުދިންވެސް ދުނިޔޭގެ ލީޑަރުންގެ އަރިހުން އެދެނީ އެ ކުދިންނަށް ބިރުވެރިކަމެއް ނެތި އަމާންކަމާ އެކު ދިރިއުޅެވޭނެ މަގު މި ދުނިޔޭގައި ހޯދައިދިނުމަށެވެ.


SunOnline: Mahaa Jarraaf beynunkoggen maa aguheyokoh Gulhifalhu hikkeyne: Muizzu\nމަހާޖައްރާފު ބޭނުންކޮށްގެން މާ އަގުހެޔޮކޮށް ގުޅިފަޅު ހިއްކޭނެ: މުއިއްޒު\nމާހިލް މުހައްމަދު 22 Oct 2019, 20:18\nއެމްޓީސީސީގެ ހޮޕާ ސަކްޝަން ޑްރެޖަރު މަހާޖައްރާފު، ށ. ފުނަދޫގެ ބިން ހިއްކުމުގެ މަސައްކަތްކުރުމަށް އެރަށް ކައިރީގައި --- ފޮޓޯ/ ފުނަދޫ ކައުންސިލް\nމާލޭ ވިޔަފާރި ބަނދަރު ގުޅީފަޅަށް ބަދަލުކުރުމަށްޓަކައި، ގުޅީފަޅުގެ ބިން ހިއްކުމުގެ މަޝްރޫއު ނެދަލެންޑްސްގެ ބޮސްކާލިސް ކުންފުންޏަށް 53 މިލިއަން ޑޮލަރަށް ހަވާލުކޮށްފައިވާ އިރު، އެ މަސައްކަތް އެމްޓީސީސީއަށް ދިން ނަމަ އެއަށްވުރެ އަގުހެޔޮކޮށް މަސައްކަތް ކުރެވޭނެކަމަށް ކުރީގެ ހައުސިންގް މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nމިދިޔަ ހަފްތާގެ ތެރޭގައި ބޮސްކާލިސް ވެސްޓްމިންސްޓާ ލިމިޓެޑަށް ގުޅިފަޅުގައި6މިލިއަން ކިއުބިކް މީޓަރުގެ ބިން ހިއްކައި، ހަތަރު ކިލޯމީޓަރުގެ ތޮއްޓެއް ލުމަށް ހަވާލުކުރީ ޖުމްލަ 53 މިލިއަން ޑޮލަރު (817.26 މިލިއަން ރުފިޔާ)އަށެވެ. އެއީ 180 ދުވަސް ތެރޭގައި މަސައްކަތް ނިންމާ ގޮތަށެވެ. ނަމަވެސް މި މައުލޫމާތު ޕްލޭނިންގް މިނިސްޓްރީން ހާމަކުރީ މިއަދުއެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި އުމްރާނީ މަސައްކަތްތައް ބެލެހެއްޓެވި ހައުސިންގް މިނިސްޓަރު ޑރ. މުހައްމަދު މުއިއްޒު މިއަދު ކުރެއްވި ޓްވީޓެއްގައި ވިދާޅުވީ، އެ މަޝްރޫއު އެމްޓީސީސީއާ ހަވާލުކުރި ނަމަ، އެ ކުންފުނީގައި އޮންނަ ހޮޕާ ސަކްޝަން ޑްރެޖަރު މަހާޖައްރާފު ބޭނުންކޮށްގެން، އެންމެ ގިނަވެގެން 44 މިލިއަން ޑޮލަރަށް ނިންމާލެވުނީސް ކަމަށެވެ.\nމަހާޖައްރާފަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި 2017 ވަނަ އަހަރު، 36 މިލިއަން ޑޮލަރު ހަރަދުކޮށްގެން އެމްޓީސީސީއަށް ގަތް ހޮޕާ ސަކްޝަން ޑްރެޖަރެކެވެ. އެ އުޅަނދު ބޭނުންކޮށްގެން ރާއްޖޭގައި އެއާޕޯޓު ތަރައްގީކުރަމުންދާ ބައެއް ރަށްރަށާއި އެހެނިހެން ރަށްރަށުގެ ބިން ހިއްކާފައިވެއެވެ.\n"މަހާޖައްރާފު ބޭނުންކޮށްގެން އެންމެ ގިނަވެގެން 37 މިލިއަން ޑޮލަރަށް ބިން ހިއްކާ ނިންމޭނެ އަދި ހަތް މިލިއަން ޑޮލަރަށް ތޮށި ލައި ނިންމޭނެ،" މުއިއްޒު ވިދާޅުވިއެވެ. އެ އަގަކީ ސަރުކާރުން މަޝްރޫއު ހަވާލުކުރި އަގަށްވުރެ ނުވަ މިލިއަން ޑޮލަރު (138.8 މިލިއަން ރުފިޔާ) ހެޔޮ އަގެކެވެ.\nއަދި އެމްޓީސީސީއަށް އެ މަޝްރޫއު ހަވާލުކުރިނަމަ މަޝްރޫއުގެ ފައިސާވެސް ލިބެނީ ދިވެހިރައްޔިތުންގެ ކުންފުންޏަކަށް ކަމަށް މުއިއްޒު ވިދާޅުވިއެވެ.\nއެހެން ނަމަވެސް ޕްލޭނިންގް މިނިސްޓްރީގެ އޮފިޝަލަކު "ސަން"އަށް ވިދާޅުވީ އެމްޓީސީސީއިން މިހާރުވެސް 30 އަށްވުރެ ގިނަ މަޝްރޫއު ހިންގަމުންދާ ކަމަށާއި، ބޮސްކާލިސްއަށް ހަވާލުކުރީ މަސައްކަތް ހަލުއިކޮށް ހިންގުމަށް ކަމަށެވެ.\n"ކެޕޭސިޓީއަށް ބަލާއިތު ވެސްޓްމިނިސްޓާ ގެ ކެޕޭސިޓީ އެބަހުރި ދުވާލަކު 120،000 ކިޔުބިކް މީޓަރުގެ ބިން ހިއްކުމުގެ. ރާއްޖޭގައި އޮތީ 15،000 ކިޔުބިކް މީޓަރުގެ ބިން ދުވާލަކު ހިއްކޭނެ ކެޕޭސިޓީ. އަވަސްކަމާ އިތުބާރާއެކު ނަތީޖާ ދައްކާފައިވާ ބަޔަކާއެކު ކުރިއަށް ދިޔުމަށް ނިންމީ،" މިނިސްޓްރީގެ އޮފިޝަލު ބުންޏެވެ.\nބޮސްކާލިސްއަށް މަޝްރޫއު ހަވާލުކުރީ ބިޑު ނުކޮށް، ފަންނީ ގޮތުން ބަލަންޖެހޭ ކަންކަން ބެލުމަށްފަހު އެންމެ ރަނގަޅު ޓާމްސްގައި މަޝްވަރާކުރުމަށްފަހުއެވެ.\n"ބޮސްކާލިސް ވެސްޓްމިންސްޓާ ކޮންޓްރެކްޓިންއަކީ މީގެ ކުރިންވެސް މަޝްރޫއުތައް ހިންގާ ނަތީޖާ ދައްކާފައިވާ ކުންފުންޏެއް. އިތުބާރާ ޔަގީންކަމާއެކު މުއްދަތުގެ ތެރޭގައި މަސައްކަތް ނިންމާނެކަމުގެ ޔަގީންކަން އޮތުމުން އެކުންފުންޏަށް މަޝްރޫއު ހަވާލުކުރީ،" ޕްލޭނިން މިނިސްޓްރީން ބުންޏެވެ.


Bahuge hamalaa huttaalaa mi ee emmen eh galakah aranvee vaguthu: Maumoon\nބަހުގެ ހަމަލާ ހުއްޓާލާ މިއީ އެންމެން އެއް ގަލަކަށް އަރަންވީ ވަގުތު: މައުމޫން\nކުރީގެ ރައީސް އަދި މޯލްޑިވްސް ރިފޯމް މޫވްމަންޓްގެ ރައީސް މައުމޫން އަބްދުލްގައްޔޫމް -- އަވަސް ފޮޓޯ\nމި ވަގުތަކީ އެެއްބަޔަކު އަނެއް ބަޔަކަށް ބަހުގެ ހަމަލާތައް ދިނުން ހުއްޓާލާ ގައުމަށްޓަކާ އެންމެން އެއްގަލަކަށް އަރަން ވީ ވަގުތު ކަމަށް ކުރީގެ ރައީސް އަދި މޯލްޑިވްސް ރިފޯމް މޫވްމަންޓްގެ ރައީސް މައުމޫން އަބްދުލްގައްޔޫމް ވިދާޅުވެއްޖެ އެވެ.\nރާއްޖޭގައި ކޮވިޑްގެ ހާލަތު އޮތީ މިހާތަނަށް ތަޖުރިބާ ކުރެެވިފައި ނުވާ ފަދަ ހާލަތެއްގައެވެ. ކޮންމެ ދުވަހަކު ޕޮޒިޓިވްވާ މީހުންގެ ނަންބަރު ހާހުން މަތީގައި ހުންނަތާ ހަފްތާއެއް ވަނީ އެވެ. އަދި ދުވާލަކު ތިން ހަތަރު މީހުން މަރުވަމުންދާތާވެސް ހަފްތާއެއްހާ ދުވަސް ވެއްޖެ އެވެ. މި މަހު އެކަނިވެސް 31 މީހަކު ކޮވިޑްގައި މަރުވެއްޖެ އެވެ. މި އަހަރުތެރޭ 53 މީހަކު ވަނީ މަރުވެފައެވެ. މުޅި ޖުމްލަ 104 މީހަކު މަރުވެއްޖެ އެވެ.\nމައުމޫންގެ ޓްވީޓްގައި ވިދާޅުވީ ރާއްޖޭގައި ކޮވިޑްގެ ހާލަތު ވަރަށް ބޮޑަށް ގޯސްވެފަައިވާއިރު އާންމު ދިރިއުޅުމަށް ގިނަ ގޮންޖެހުންތަކެއް ކުރިމަތިވެފައިވާ ކަަމަށެވެ. އެހެން ކަމުން މި ވަގުތަކީ އެއްބަޔަކު އަނެއް ބަޔަކަށް ބަހުގެ ހަމަލާ ދިނުން ހުއްޓާލާ ގައުމަށްޓަކާ އެންމެން އެއް ގަލަކަށް އަރަން ވީ ވަގުތު ކަމަށެވެ.\nރާއްޖޭގައި މިވަގުތު މިވަނީ ކޮވިޑްގެ ހާލަތު ވަރަށް ގޯސްވެފައި. ރައްޔިތުންގެ އާންމު ދިރިއުޅުމަށްވެސް ގިނަ ގޮންޖެހުންތަކެއް ކުރިމަތިވެފައި. އަޅުގަނޑު ދެކޭ ގޮތުގައި މިއީ އެެއްބަޔަކު އަނެއް ބަޔަކަށް ބަހުގެ ހަމަލާތައް ދިނުން ހުއްޓާލާފައި އެންމެން ގައުމަށްޓަކާ އެއްގަލަކަށް އަރަން ވީ ވަގުތު،" ރައީސް މައުމޫން ކުރެއްވި ޓްވީޓްގައި ވިދާޅުވެފައިވެއެވެ.\nރައީސް މައުމޫން އަބްދުލްގައްޔޫމް އެޗްޕީއޭ މިނިސްޓްރީ އޮފް ހެލްތު + އެމްއާރުއެމް ކޮރޯނާ ވައިރަސް ކޮވިޑް-19\nކޮވިޑް ނަންބަރު 100 އިން މަތީގައި\nކޮވިޑްގައި ދުވާފަރުން ހަތަރުވަނަ މަރު


Ras Online - ޓްރަމްޕްގެ ޓްވިޓަރ އެކައުންޓް ބަންދު ކުރުމުން ޓްރަމްޕްގެ ދަރިކަލުން ރަތަށް\nޓްރަމްޕްގެ ޓްވިޓަރ އެކައުންޓް ބަންދު ކުރުމުން ޓްރަމްޕްގެ ދަރިކަލުން ރަތަށް\nމާޝާ މިދުހަތު 11 ޖެނުއަރީ 2021\nއެމެރިކާގެ ރައީސް ޑޮނަލްޑް ޓްރަމްޕްގެ ދަރިކަލުން، ޓްރަމްޕް ޖޫނިއަރ\nއެމެރިކާގެ ރައީސް ޑޮނަލްޑް ޓްރަމްޕްގެ ޓްވިޓަރ ދާއިމަށް ބަންދު ކުރުމާއެކު ޓްރަމްޕް ގެ ދަރިކަލުން، ޓްރަމްޕް ޖޫނިއަރ ނުރުހުން ފާޅުކޮށް ޓްވީޓް ކޮށްފިއެވެ.\nޓްރަމްޕްގެ ޓްވިޓަރ އެކައުންޓް ދާއިމީކޮށް ސަސްޕެންޑް ކޮށްފައިވަނީ ޓްރަމްޕްގެ ސަޕޯޓަރުން ނިކުމެ މުޒާހަރާކޮށް، އެމެރިކާގެ މަޖިލިސް ކުރާގެއަށް ވަދެ ހަމަނުޖެހުން ހިންގައި، އަނިޔާވެރިކަމާއެކު ކުރިމަތިލުންތަކެއް ކުރިއަށް ގެންގޮސްފައިވުމާއެކު، މިއަމަލުތައް ތަކުރާރުވުމުގެ ބިރު ހީވެފައިވުމުންނެވެ.\nމިކަމާ ގުޅިގެން ޓްރަމްޕް ގެ ދަރިކަލުން، ޓްރަމްޕް ޖޫނިއަރ ނުރުހުން ފާޅުކޮށް ކޮށްފައިވާ ޓްވީޓްގައި އީރާނުގެ ސުޕްރީމް ލީޑަރ އާޔަތުﷲ އަލީ ޚަމީނީގެ އިތުރުން އަނިޔާވެރިކަމަށް ބާރުއަޅާ ޚުދުމުޚުތާރު ވެރިންނާއި ޓްރަމްޕް އާއި އަޅާ ކިޔާފައިވެއެވެ.\n"އާޔަތު ﷲ ފަދަ އަނިޔާވެރިކަމަށް ބާރުއަޅާ، އަނިޔާ ވެރިވުމަށް ބިރުދައްކައި، ގައުމުތައް ނައްތާލުމުގެ ބިރުދައްކައި، އެއްޖިންސުން ގުޅުން ހިންގާ މީހުން މަރަމުންދާ ޚުދުމުޚުތާރު ވެރިންނަށް ޓްވިޓަރ ބޭނުން ކުރެވޭ. ނަމަވެސް ދާއިމަށް ސަސްޕެންޑް މިވީ އެމެެރިކާގެ ރައީސް ޑޮނަލްޑް ޓްރަމްޕްގެ ޓްވިޓަރ އެކައުންޓް." ޓްރަމްޕް ގެ ދަރިކަލުން، ޓްރަމްޕް ޖޫނިއަރގެ ޓްވީޓްގައި ލިޔުއްވާފައިވެއެވެ.\nޓްރަމްޕް ޖޫނިއަރގެ ޓްވީޓްގައި އީރާނުގެ ސުޕްރީމް ލީޑަރގެ ނަން ފާހަގަ ކުރައްވާފައިވާއިރު، އީރާނުގެ ސުޕްރީމް ލީޑަރގެ ޓްވިޓަރ އިން އަނިޔާވެރިވުމަށް ބާރުއަޅައި ޓްވީޓް ކޮށްފައި ނުވާކަމަށް ގިނަ ބަޔަކު ފާހަގަކޮށްފައިވެއެވެ. މީގެ އިތުުރުން ޓްރަމްޕް ޖޫނިއަރގެ ޓްވީޓްގައި ޚުދުމުޚުތާރު ވެރިންނާއި ޓްރަމްޕް އާއި އަޅާ ކިޔާފައިވުމުން، ޓްރަމްޕްގެ ދަރިކަލުންވެސް ޓްރަމްޕް އަކީ ޚުދުމުޚުތާރު ވެރިއެއްކަމަށް ގަބޫލު ކުރަނީތޯ ގިނަ ބަޔަކު ވަނީ މީސް މީޑިޔާގައި ސުވާލު އުފައްދާފައެވެ.\nމީގެ އިތުރުންވެސް ޓްރަމްޕްގެ ޓްވިޓަރ ދާއިމަށް ސަސްޕެންޑް ކުރުމާއެކު ޓްރަމްޕްގެ ދަރިކަލުން ނުރުހުން ފާޅުކޮށް އެތަކެއް ޓްވީޓެއް މިހާތަނަށް ކޮށްފައިވާއިރު، ޓްރަމްޕް ޖޫނިއަރ ވަނީ 1984 ވަަނަ އަހަރާއި އަޅާކިޔާ، އެމެރިކާގައި ވާހަކަ ދެއްކުމުގެ މިނިވަންކަމެއް މިހާރަކު ނެތްކަމަށް ޓްވީޓް ކޮށްފައިވެއެވެ.


Faris ge isthiunaaf ge aduehumeh aadheeththa dhuvahu HC in baavvanee | Mihaaru\nފާރިސް: އޭނާ ބަންދުކުރި މައްސަލައިގެ އިސްތިއުނާފް ޝަރީއަތުގައި ހޯމަ ދުވަހު އޮތީ ހުކުމް ކުރުން ކަމެއް ސާފެއް ނުުވޭ --ފޮޓޯ/މިހާރު\nފާރިސްގެ އިސްތިއުނާފްގެ އަޑުއެހުމެއް ހޯމަ ދުވަހު ބާއްވަނީ\n13 ސެޕްޓެމްބަރ 2017 - 14:483comments\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ބަންދުކުރި މައްސަލައިގެ އިސްތިއުނާފް ޝަރީއަތުގެ އަޑުއެހުމެއް އަންނަ ހޯމަ ދުވަހު ބާއްވަން ހައި ކޯޓުން ހަމަޖައްސައިފި އެވެ.\nމަޖިލީހުގެ މެމްބަރުންނަށް ރިޝްވަތު ހުށަހެޅުމުގެ ތުހުމަތުގައި ފާރިސް ހައްޔަރުކޮށް، ޝަރީއަތް ނިމެންދެން އޭނާ ބަންދުކުރަން ކްރިމިނަލް ކޯޓުން އަމުރުކުރި މައްސަލަ ފާރިސްގެ ފަރާތުން އިސްތިއުނާފް ކުރުމުން އެ މައްސަލައިގެ އަޑުއެހުންތައް ހައި ކޯޓުން މިދިޔަ މަހުގެ ހަތް ވަނަ ދުވަހު ނިންމާލާފައި ވާއިރު ހޯމަ ދުވަހު މައްސަލަ ބާއްވަނީ ހުކުމް ކުރަން ކަމެއް ނުވަތަ ނޫން ކަމެއް ސާފެއް ނުވެ އެވެ.\nއަޑުއެހުންތައް ނިންމައިލި ފަހުން އެ މައްސަލަ ބަލާ ސެކްޝަން ބަދަލުކުރި ކަމަށް ފާރިސްގެ ވަކީލުންނަށް ހައި ކޯޓުން އަންގާފައިވާ ކަމަށް އެ ވަކީލުން ވަނީ ވިދާޅުވެފަ އެވެ.\nހަައި ކޯޓުގައި ބަލަމުންދާ މައްސަލައެއްގެ އަޑުއެހުންތައް ނިންމާލާފައި ވަނިކޮށް، ފަނޑިޔާރުންގެ ބެންޗަށް ބަދަލު އައިސްފި ނަމަ ހުކުމް ކުރުމުގެ ކުރިން އިތުރު އަޑުއެހުމެއް އާންމުކޮށް ބާއްވާނެ އެވެ. އެހެންވެ ހޯމަ ދުވަހު އޮތީ ހުކުމް ކުރުން ކަމެއް ނުވަތަ ނޫން ކަމެއް ސާފެއް ނުވެ އެވެ.\nހޯމަ ދުވަހުގެ ހެެނދުނު ޝަރީއަތް ބާއްވާނެ ކަން އަންގައި، ފާރިސްގެ ވަކީލުންނަށް ކޯޓުން ފޮނުވި ޗިޓްގައި އޮތީ ކުރިން މައްސަލަ ބެލި ސެކްޝަން ނޫން އެހެން ސެކްޝަނެއް ކަމަށް ފާރިސްގެ ވަކީލުން ވިދާޅުވި އެވެ.\nކުރިން އެ މައްސަލަ ބަލަމުން ގެންދެވީ ފަނޑިޔާރު އަލީ ސަމީރާއި އިސް ފަނޑިޔާރު އަބްދުﷲ ދީދީ އަދި ފަނޑިޔާރު އަބްދުއްރައޫފް އިބްރާހިމް ހިމެނިވަޑައިގަންނަވާ ބެންޗަކުންނެވެ.\nފާރިސް ބަންދުކުރި މައްސަލައިގެ އިސްތިއުނާފް ޝަރީއަތް ހޯމަ ދުވަހު ބާއްވާއިރު ރިޝްވަތު ހުށަހެޅުމުގެ ތުހުމަތުގައި ފާރިސަށް ވަނީ ދައުވާ އުފުލައިފަ އެވެ. އެކަމަކު އެ މައްސަލައިގެ ޝަރީއަތް އަދި ނުފަށަ އެވެ.\nއިތުރު ލިޔުންތައް އިދިކޮޅު ފަރާތްތައް ހައި ކޯޓް ފާރިސް މައުމޫން\nމައުމޫނާއި ފާރިސް، ނަދީމްގެ ބަންދުގެ މައްސަލަހައިކޯޓަށް\nފާރިސް ބަންދުކުރަން ނެރުނު އަމުރު ވެސް އިސްތިއުނާފަށް\nފާރިސް ހައްޔަރުކުރަން ނެރުނު އަމުރު އިސްތިއުނާފަށް\nދެ ހަރަމްފުޅުގައިވެސް ޑރ. މަޖީދަށް ކަށުނަމާދު ކުރާނެ\nއިންފްލުއެންޒާ އޭ އަށް ޕޮޒިޓިވް ވި މީހަކު މަރުވެއްޖެ\nޑރ. މަޖީދުގެ ޖަނާޒާ ލަންކާގައި ބާއްވައިފި\nގޮތް ދޫކުރާނެ ޒުވާނުންނެއް ނޫން، ނަތީޖާ ވެސް ފޮނި!\nރާއްޖެއަށް ފިޔަވަޅު އަޅަންވެއްޖެ: ސްވަޔާ\nމަޖީދު: ގެއްލިގެން ދިޔައީ އަގު ބޮޑު ޝަހުސިއްޔަތެއް


ރައީސްގެ ޚާއްސަ ވަފްދެއް ތިނަދޫއަށް ފޮނުއްވައިފި – Maldivian Democratic Party\nރައީސްގެ ޚާއްސަ ވަފްދެއް ތިނަދޫއަށް ފޮނުއްވައިފި\nގދ. ތިނަދޫގެ ތަރައްޤީއަށް ސަރުކާރުން ހިންގަވަމުން ގެންދަވާ މަޝްރޫޢުތަކާއި އަދި ސަރުކާރުން އެރަށުގައި ފަށްޓަވަން ހަމަޖެހިފައިވާ މަޝްރޫޢުތަކާބެހޭގޮތުން ރައްޔިތުންނަށް މަޢްލޫމާތު ދެއްވުމަށް، ރައީސުލްޖުމްހޫރިއްޔާ މުޙަންމަދު ނަޝީދު، ޚާއްޞަ ވަފުދެއް އެރަށަށް އިއްޔެ ފޮނުއްވައިފިއެވެ.\nރައީސުލްޖުމްހޫރިއްޔާ އުފެއްދެވުމަށް ހަމަޖައްސަވާފައިވާ ތިނަދޫ ޑިވެލޮޕްމަންޓް ކޯޕަރޭޝަނާބެހޭގޮތުންނާއި، ތިނަދޫ ރައްޔިތުން ބިންވެރިކުރެއްވުމަށް ހިންގަވާ ޕްރޮގްރާމާބެހޭގޮތުންނާއި، ތިނަދޫގެ ބިން ހެޔޮގޮތުގައި ބޭނުން ކުރެވޭނެ ގޮތްތަކާބެހޭގޮތުންވެސް ވަފުދުގެ ބޭފުޅުން ރައްޔިތުންނާ މަޝްވަރާ ކުރައްވާނެއެވެ. އަދި ތިނަދޫގެ ނަން ބަދަލުކުރުމަށް ތިނަދޫ ކައުންސިލުން ރައީސުލްޖުމްހޫރިއްޔާގެ އަރިހަށް ހުށަހަޅުއްވާފައިވާތީ، އެކަމާގުޅޭގޮތުން ސަރުކާރުގައި ހުރި ތާރީޚީ މަޢްލޫމާތުތައް މި ވަފުދުގެ ބޭފުޅުން، ރައްޔިތުންނާ ޙިއްޞާ ކުރައްވައި މިކަމާގުޅޭގޮތުން މަޝްވަރާ ބަދަލުކުރައްވާނެއެވެ.\nމި ވަފުދުގައި ހިމެނިވަޑައިގަންނަވަނީ، މިނިސްޓަރ އޮފް ހޯމްއެފެއާޒް ޙަސަން ޢަފީފާއި، މިނިސްޓަރ އޮފް ހައުސިންގ އެންޑް އެންވަޔަރަންމަންޓް މުޙަންމަދު އަސްލަމާއި، މިނިސްޓަރ އޮފް ފިނޭންސް އެންޑް ޓްރެޜަރީ އަޙްމަދު އިނާޒާއި، ރައީސުލްޖުމްހޫރިއްޔާގެ އޮފީހުގެ ޕްރެސް ސެކްރެޓަރީ މުޙަންމަދު ޒުހައިރާއި، ރައީސުލްޖުމްހޫރިއްޔާގެ އޮފީހުގެ އެގްޒެކެޓިވް ސަރވިސަސް ސެކްރެޓަރީ މުޙަންމަދު ޒިޔާދާއި، މިނިސްޓަރ އޮފް ސްޓޭޓް ފޮރ ޓޫރިޒަމް، އާޓްސް އެންޑް ކަލްޗަރ އަޙްމަދު ނަޞީރާއި، ރައްޔިތުންގެ މަޖިލީހުގެ ތިނަދޫ ދާއިރާގެ މެންބަރު މުޙަންމަދު ޤަސަމްއާއި، ރައްޔިތުންގެ މަޖިލީހުގެ މަޑަވެލީ ދާއިރާގެ މެންބަރު މުޙަންމަދު ނާޒިމާއި، ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެންބަރު ޙާމިދު ޢަބްދުލްޣަފޫރާއި، ހިއުމަން ރައިޓްސް އެމްބެސެޑަރ މުޙަންމަދު ލަޠީފާއި، ޕަބްލިކް އެންޓަރޕްރައިސަސް މޮނިޓަރިންގ އެންޑް އިވެލުއޭޝަން ބޯޑުގެ މެންބަރު ޢަދުނާން ޙަލީމެވެ.\nމި ވަފުދުގެ ބޭފުޅުން، މިކަންކަމާގުޅޭގޮތުން މިރޭގެ ވަގުތެއްގައި ރައްޔިތުންނަށް މަޢްލޫމާތު ދެއްވައި، މަޝްވަރާ ކުރައްވާ ގޮތަށްވަނީ ހަމަޖެހިފައެވެ.


Dho?! Fenunee emme ishaaraatheh, vanee siyaasee dhaairaa ah!\nފެނުނީ އެންމެ އިޝާރާތެއް، ވަނީ ސިޔާސީ ދާއިރާއަށް!\nBy: Moosa Latheef\nފެބްރުއަރީ 8، 2012 ގައި ހަމްނާ ވަހީދު ބޭރަށް ނުކުތީ އެމްޑީޕީ ސަރުކާރު ވެއްޓުމުގެ ހިތާމަ އާއި ރުޅިވެރިކަމުގައި ތިބި ސަޕޯޓަރުން ރާވާލި ރާއްޖެ އަންތަރީސް ކޮށްލި ބޮޑު އެއްވުމުގެ ކަންކަން ބަލައިލާށެވެ. އޭގެ ކުރިން އޭނާގެ ޝައުގުވެރިކަމެއް ސިޔާސީ ދާއިރާއަކަށް ނެތެވެ. "އޭ ހިނގާ ބަލަ މާލެތެރެ ބަލައިލަން" ރައްޓެއްސަކު ބުނުމާ އެކު ގެއިން ނުކުތީ އެވެ.\nކުރީގެ ރައީސް މައުމޫން އަބްދުލްގައްޔޫމް އޭރު ދިރިއުޅުއްވި މ. އަލިވާގެ ހުންނަ މަގަށް ހަމްނާމެންނަަށް ދެވުނު އިރު މަގު ބަންދުކޮށްގެން ތިބީ ލަޓިބުރިތައް ހިފައިގެން ތިބި ޒުވާން ގްރޫޕެކެވެ. އެ މަގުން ހިނގާފައި ގޮސް ކަސްޓަމްސް ކައިރިއަށް ނުކުމެވުނު އިރު އެ ތަނުގައި ފުލުހުން ތިއްބެވެ. ހަމްނާ، ރަނގަޅު ނިޔަތެއްގައި، އެ ފުލުހުން ގާތު ބުނީ، މަގުތަކުގެ ސަލާމަތީ ކަންކަން ބަލަހައްޓަން ޖެހޭނީ ފުލުހުން ކަމަށާއި އާންމުން އެގޮތަށް ލަޓިބުރިތަކާ އެއްޗެހި ހިފައިގެން އުޅެން ދޫކޮށްލީ ކީއްވެގެންހޭ އެވެ.\nދެން ފެނުނީ ހަމްނާ އާއި އޭނާގެ ރަހުމަތްތެރިޔާ ހީކުރި ކަހަލަ މަންޒަރެއް ނޫނެވެ.\n"އެ ފުލުހުގެ ފަރާތުން ފެނުނީ ވަރަށް ބޭއަދަބީ ކަންތައްތަކެއް. އޭނާގެ އަތުގެ އިޝާރާތުން ދެއްކީ،" ހަމްނާ ބުންޏެވެ.\n"އެ ދުވަހު ހަމަ އެވަގުތު ހިތަށްއެރީ މިވަނީ ރަނގަޅު ގޮތެއް ނޫނޭ. އެހެންވެ އެބަ ޖެހެޔޭ ނުކުންނަން. އޭގެ އަނެއް ދުވަހު މާ ބޮޑަކަށް ނުވެސް ވިސްނަން އެމްޑީޕީ އަށް ސޮއިކޮށްލީ."\nފަލަސްތީނު ރައްޔިތުންނާ ދެކޮޅަށް ގާޒާގައި ހިންގި ލާއިންސާނީ އަމަލުތަކާ ދެކޮޅަށް ރާއްޖޭގައި ބޭއްވި ހިނގާލުމުގައި ހަމްނާ\nރައީސް މުހައްމަދު ނަޝީދުގެ ވެރިކަން ވައްޓާލީ "ބަޣާވާތަކުން" ކަމަށް އޭނާ އޭރު ވެސް އަދި މިހާރު ވެސް ގަބޫލުކުރެ އެވެ. ސޮއިކުރުމަށް ފަހު އޭނާ ފެށީ އެމްޑީޕީން އޭރު ކުރިއަށް ގެންދިޔަ އެއްވުންތަކުގައި، ޒުވާނުންގެ ތެރެއިން އިސް ދައުރެއް އަދާކުރާށެވެ. އޭނާގެ ގްރޫޕް އޭރު މަޝްހޫރުވެފައި އޮތީ "ޔެލޯ ފޯސް"ގެ ނަމުގަ އެވެ.\nއެއީ މާ ކުރީގެ މާޒީއެއް ނޫނެވެ. އުސް ފަސްގަނޑުގައި އެމްޑީޕީން ކޮންމެ ރެއަކުންހެން އެއްވުންތައް ބާއްވައި، އެއީ އެ ޕާޓީގެ ސަޕޯޓަރުންގެ "މައިޒާނަކަށް" ބަދަލުކޮށްލި އެވެ. އެއްވުންތަކުގައި ބޭނުންކުރާނެ ބޯޑާއި، އިއްވާނެ ބައެއް އޯޑިއޯ ރެކޯޑިން ތައްޔާރުކުރުމުގައި ވެސް، ހަމްނާ ހިމެނޭ "ޔެލޯ ފޯސް" އިސްކޮށް ހަރަކާތްތެރިވި އެވެ.\nއިބްތިހާލްގެ މަރާ ގުޅިގެން މާލޭގައި ބޭއްވި ހިނގާލުމުގައި ހަމްނާ: މި އެއްވުން ރޭވުމުގައި ވެސް އޭނާ އިސްކޮށް އުޅުނު\nގައުމީ ޔުނިވަސިޓީގައި ވަޒީފާ އަދާކުރަމުން އައި، ކުޑައިރުއްސުރެ ވިލިމާލޭގައި ދިރިއުޅެމުން ގެންދިޔަ، ހަމްނާގެ ހަޔާތުގައި އެކަހަލަ ބަދަލެއް އަތުވެދާނެ ކަމަށް ހިއެއް ވެސް ނުކުރެ އެވެ. އެކަމަކު އެހާ ހިސާބުން އޭނާއަށް ސިޔާސީ ދާއިރާ އަށް ރަނގަޅަށް ވަދެވުނެވެ. ސޯޝަލް މީޑިއާގައި އަޕްޑޭޓްތައް ވަގުތުން ގެނެސްދިނެވެ. އުސް ފަސްގަނޑުގައި ބައެއް ރޭރޭ މީހުން ވާހަކަ ދައްކާއިރު ކޮމްޕިއުޓަރު ހިފައިގެން އިނދެ، އެ މައުލޫމާތު އެހެން މީސްމީހުންނަށް ފޯރުކޮށްދިނެވެ.\n"ބައެއް މީހުން ހީކުރޭ އަހަންނަށް ރިޕޯޓަރެކޭ ވެސް އެގޮތަށް އިންނާތީ،" ހަމްނާ ބުންޏެވެ.\nއެއްވުންތަކުގައި ވާހަކަ ދައްކާނެ ޒުވާނަކު ބޭނުންވެގެން އުޅުނު ވަގުތު އޭނާގެ އެކުވެރިންނަށް ފެނުނީ ވެސް ހަމްނާ އެވެ. އެކަމަކު ސްޓޭޖަކަށް އަރާ ވާހަކަ ދެއްކުމަކީ އޭގެ ކުރިން ދުވަހަކު ވެސް އޭނާ ކުރި ކަމެއް ނޫނެވެ. އެހެންވެ އެކަން ނުކުރެވޭނެ ކަމަށް ވެސް ރަހުމަތްތެރިން ގާތު ބުނެވުނެވެ.\nމާލޭގައި ބޭއްވި އެއްވުމެއްގައި ހަމްނާ ފުލުހަކަށް ފިނިފެން މަލެއް ދެނީ\nޒުވާން ތަރިން އުފެދެނީ ގިނަ ފަހަރަށް ބާރުއަޅާނެ ބަޔަކު ވެސް ކައިރީގައި ތިބެގެންނެވެ. އެހެންކަމުން ހަމްނާގެ ބިރު ކަނޑުވާލައި، އެމްޑީޕީގެ އުސް ފަސްގަނޑުގެ ސްޓޭޖަށް އެރޭ ވަރަށް އެކުވެރިން އޭނާ އަށް ހިތްވަރުދިނެވެ. އެރޭ އޭނާ ވާހަކަ ދެއްކިޔަސް، ސްޓޭޖަށް އެރީ "ޔެލޯ ފޯސް" ޓީމާ އެކުގަ އެވެ.\n"އެރޭ ދެއްކީ ބަޣާވާތް ކުރީމާ، ސަރުކާރެއް ބަދަލުކުރީމާ ޒުވާނުން ހިތްހަމަނުޖެހޭނެ ކަންކަން،" ހަމްނާ ބުންޏެވެ.\nއޭގެ ފަހުން އެމްޑީޕީގެ ސަޕޯޓަރުންނަށް ޒުވާން އާ މޫނެއް ފެނުނީ އެވެ. ސްޓޭޖްތަކަށް އަރަން ކެރޭ، އަޑުއުފުލަން ޖެހިލުންނުވާނެ އަންހެން ސިޔާސީ ތަރިއެއް ފާޅުވީ އެވެ. ހަމްނާގެ ބިރު ކެނޑުނެވެ. ރިޔާސީ އިންތިހާބުގެ ބައެއް ޖަގަހަތަކުގައި ވެސް އޭނާ އަށް ފުރުސަތު ދިނެވެ. އޭގެ ތެރޭގައި ކުރީގެ ރައީސް ނަޝީދު ބައިވެރިވެވަޑައިގެންނެވި ހަފުލާތައް ވެސް ހިމެނުނެވެ.\nއެމްޑީޕީގެ އެއްވުމެއްގައި ހަމްނާ\nނަޝީދު ބައިވެރިވެވަޑައިގެންނެވި ޖަލްސާއެއްގައި ފުރަތަމަ ފަހަރަށް ވާހަކަ ދެއްކުމަށް ފަހު، އަނެއް ދުވަހު އޭނާ އަށް ލިބުނީ ހަނދާނުން ފިލައިގެން ނުދާނެ އުފަލެކެވެ؛ އޭނާގެ ވާހަކަދެއްކުންތެރިކަމަށް އެމަނިކުފާނުގެ ތައުރީފް ލިބިވަޑައިގަތުމެވެ.\nއަނެއް ދުވަހު އޮތް ނޫސްވެރިންގެ ބައްދަލުވެއްގައި ސިޔާސީ ދާއިރާ އަށް ޒުވާނުން ވަނުމާ ބެހޭ ގޮތުން ކުރި ސުވާލަކަށް ޖަވާބު ދެއްވަމުން ހަމްނާ އަށް އިޝާރަތްކުރައްވާ "ތިމަންނަ ހަމަ ކޮސްވިއޭ، އެހާ ވެސް މޮޅޭ ހުށަހެޅިލެއް" ވިދާޅުވި ވިދާޅުވުން ހަމްނާ އަށް މުހިންމެވެ.\n"ވަރަށް ބޮޑު ހިތްވަރެއް ލިބުނީ ޕްރެޒިޑެންޓެއްގެ ފަރާތުން އެކަހަލަ އެއްޗެއް އަލަށް ނުކުމެ އުޅޭ މީހަކަށް ލިބުނީމާ. ދެން ހިތަށްއެރީ ހަމަ ކުރިއަށް ދާނިއްޔޭ."\nމާލޭގައި ބޭއްވި އެއްވުމެއްގައި ހަމްނާ މަގުމަތީގައި\nމައިންބަފައިންނަށް ވިލިމާލެ އިން ގޯތި ލިބުމުން އެމީހުންނާ އެކު ހަމްނާގެ ދިރިއުޅުން ބަދަލުކުރި އިރު، އެ އަވަށުގައި 200 ވަރަކަށް މީހުން ވެސް ނޫޅޭނެ ކަމަށް އޭނާ ބުންޏެވެ. އެމްޑީޕީ ހަރަކާތްތަކުގައި ބައިވެރިވުމުގެ ކުރިން ވެސް ވިލިމާލޭގެ މީހުންނަށް އޭނާ އެނގެ އެވެ. ގިނަ މީހުންނާ ރައްޓެއްސެވެ. އެހެންކަމުން މި އަހަރުގެ ކައުންސިލް އިންތިހާބުގައި އެމްޑީޕީގެ ފަރާތުން އޭނާ ވާދަކުރިއިރު، ޕީޕީއެމްގެ ޕާލިމެންޓަރީ ގްރޫޕްގެ ލީޑަރު އަހުމަދު ނިހާންގެ ދާއިރާ ނަމަވެސް، ކާމިޔާބުވާނެ ކަމުގެ އުއްމީދު އޮތެވެ.\nވިލިމާލެ އަށް ޚާއްސަ ގޮނޑިއެއް ރައްޔިތުންގެ މަޖިލިހުން ލިބުނު ފަހުން އެ ގޮނޑި ފުރުއްވަމުން ގެންދަވަނީ ނިހާނެވެ. އަހަރުތަކެއް ވަންދެން އޭނާ އެ އަވަށުގައި ދިރި ވެސް އުޅުއްވި އެވެ. އެހެންކަމުން މި އަހަރުގެ ކައުންސިލް އިންތިހާބުގެ ކުރިން ގިނަ މީހުންނަށް ހީވެފައި އޮތީ ޕީޕީއެމުން ނުކުންނަ ކެންޑިޑޭޓަކަށް، ނިހާންގެ މަސައްކަތާ އެކު، ކާމިޔާބު ވާނެ ކަމަށެވެ.\nމާލޭ ސިޓީ ކައުންސިލްގެ މެމްބަރުކަމުގެ ސޮއި ކުރަނީ\nހަމްނާގެ ފުރަތަމަ އިންތިހާބުގެ ނަތީޖާ އިން ގިނަ ބަޔަކަށް ހައިރާންކަން ލިބުނެވެ. ވިލިމާލެ އަށް ނިސްބަތްވާ މީހުން ވޯޓުލި ކޮންމެ ފޮއްޓަކުން ވެސް ލީޑް ނެގީ އޭނާ އެވެ.\nހަމްނާ ގަބޫލުކުރާ ގޮތުގައި އެއީ ކުރިންސުރެ ވިލިމާލޭގެ ރައްޔިތުންނާއި އޭނާއާ ދެމެދު އޮތް ގުޅުމެވެ. އެ ގާތްކަމާއި އެމްޑީޕީގައި އޭނާ ކުރިއަށް ގެންދިޔަ ސިޔާސީ ހަރަކާތްތަކުން އޭނާގެ ނަން އެއްޗަކަށް ނުވެ ނުދިޔަ އެވެ.\nއުމުރުން 29 އަހަރުގެ ކައުންސިލަރު މިހާރު ނަގަން ޖެހެނީ ކުރިއަށް އޮތް ތަނުގައި ރާއްޖޭގެ ސިޔާސީ މައިދާނުން ވަރުގަދަ ވެދާނެ ޒުވާން ނުފޫޒެއްގެ ގޮތުގަ އެވެ. ކަން އޮތް ގޮތް ސާފުކޮށް، ތެދަށް ކިޔައިދިނުމަކީ "ސިޔާސީ ވެރިންގެ ޒިންމާއެއް" ކަމަށް ގަބޫލުކޮށް، އޭނާ ވަނީ ކެމްޕޭން ތެރޭގައި ވެސް އާންމުންނަށް ވިސްނައިދީފަ އެވެ. އެއް ކަމަކީ ފައިސާ އަށް ކިޔާކިޔުމެވެ. ފައިސާ ދީގެން ވޯޓު ގަތުމަކީ ހައްލެއް ނޫނެވެ. ފައިސާ އަށް އެދުނު އެންމެން ކައިރީގައި ވެސް އޭނާ ބުނީ އެ ވާހަކަ އެވެ.\nބިން ވިއްކުމާ ދެކޮޅަށް ބޭއްވި މުޒާހަރާގައި ހަމްނާ\nއޭނާގެ އިންތިހާބީ ފުރަތަމަ މަގާމުގެ މަސްއޫލިއްޔަތާ ހަވާލުވި އިރު، ކައުންސިލްތަކަކީ މިހާރު ބާރެއް އޮތް ތަނެއް ނޫނެވެ. އެހެންކަމުން ވެރިރަށުގެ ސިޓީ ކައުންސިލްގައި އޭނާގެ ތަޖުރިބާ ހިތްދައްޗެވެ. މާލޭ ސިޓީ ކައުންސިލްގެ ހުރިހާ ކަމެއްހެން ސަރުކާރުން ވަނީ އެކި މިނިސްޓްރީތަކާ ހަވާލުކޮށްފަ އެވެ. ކުރެވޭނެ މާ ބޮޑު ކަމެއް ނެތި، އިށީންނާނެ ގޮނޑިއެއް ވެސް ނެތި އޭނާ ގެންދަނ މަސައްކަތްކުރަމުންނެވެ.\nރައްޔިތުންނަށް "ކޮށްދެވޭނެ މާ ގިނަ ކަންތައްތަކެއް. ހިތަށްއަރަނީ އަޅެ އެހުރިހާ ބާރެއް އަލުން އަނބުރާ ދޭނެ ނަމައޭ. އޭރުން ހާދަ ކަންތަކެއް ކޮށްދެވޭނޭ، ހާދަ ބަޔަކަށް ޚިދުމަތް ދެވޭނޭ ހިތަށްއަރާ އެ ބާރުތައް ހުރި ނަމަ،" ހަމްނާ ބުންޏެވެ.\nމިއީ ސިޔާސީ މީހުންނަށް ކުރިމަތިވާނެ ހުރަސްތަކެވެ. އެކަމަކު ހަމްނާ މާޔޫސްއެއް ނުވެ އެވެ. ޒުވާނުންގެ ކިބައިން އޭނާ އެދެނީ ސިޔާސީ ދާއިރާގައި ހުރި ނުބައި މިސާލުތައް ބަލައިނުގަނެ، ގޯސް ރަނގަޅުކުރުމުގެ ޒިންމާ އުފުލުމަށެވެ. މިއަދު ގައުމުގައި ހިނގާ ކަންކަމާ އަޅާނުލައި، "މިއީ ތިމަންނައާ ބެހޭ ކަމެއް ނޫނޭ" ގަބޫލުކޮށް ކޮފީގައި ވަގުތު ހޭދަކުރުމަކީ، އޭނާގެ ނަޒަރުގައި، ހައްލެއް ނޫނެވެ.\n"ޕޮލިޓިކްސްގެ ދާއިރާއަކީ ފީކަޅާ ދާއިރާއެއް ނޫން. މިއީ ރަނގަޅު ޕްރޮފެޝަންއެއް ކުރިއަށް ދާން،" ޒުވާނުންނަށް އަމާޒުކޮށް ހަމްނާ ބުންޏެވެ.\n"މީހާގެ ލޯ ހުޅުވޭ ކަމެއް ސިޔާސީ ދާއިރާއަކީ. އެހެން މީހުން އުޅޭ ގޮތް ފެންނާނެ. ޕޮލިޓިކްސް އަށް ނުކުތީމާ އަސްލު އެބަ އެނގޭ އެހެން މީހުންގެ ހާލަތު."\nދިވެހިން ފަލަސްތީނާ އެކު މުޒާހަރާގައި ހަމްނާ\nސިޔާސީ ހިޔާލު ތަފާތުވުން ހުއްޓަސް އެކި ޕާޓީތަކުގެ ޒުވާނުން އެއް ބަޔަކު އަނެއް ބަޔަކާ ވަރަށް ގުޅޭކަން އޭނާ އަށް ވަނީ ފާހަގަކުރެވިފަ އެވެ. އޭގެ ބަދަލުގައި ސިޔާސީ ދާއިރާގައި ދުވަސްވީ މީހުންގެ މެދުގައި އެ ގުޅުން ކުޑަކަން، އެކި ކަންކަމުގައި، ހަމްނާ ތަޖުރިބާކުރި އެވެ. އެހެންކަމުން ކުރިމަގު އޮތީ ޒުވާން ސިޔާސީ ލީޑަރުން ގިނަވެ، އެ މީހުންގެ އަތްމަތީގައި ކަމަށް އޭނާ ގަބޫލުކުރެ އެވެ.\nހަމްނާ ބޭނުންވަނީ ސިޔާސީ ދާއިރާގެ ރީތި އަދި ރަނގަޅު ނަމޫނާތަކެވެ. ފައިސާ އަށް ނުވިކޭނެ ކަމުގެ 100 ޕަސެންޓް ޔަގީންކަން އޭނާ ދެ އެވެ.\nފައިސާ އަށް ވިކުމަކީ "އެއީ ދުވަހަކު ވެސް ވާނެ ކަމެއް ނޫން،" ހަމްނާ ބުންޏެވެ.\n"އެއީ ދުވަހަކު ވެސް ވާނެ ކަމެއް ނޫން. އެގޮތަށް ގަބޫލުކޮށްގެން މި ކަމަށް ނުކުތީ."


Iraq Gai Sarukaaraa Dhekolhah Kuramundhaa Muzaahara Thakugai 21 Meehun Maruvejje - Vaguthu\nއިރާޤުގައި ސަރުކާރާ ދެކޮޅަށް ކުރަމުންދާ މުޒާހަރާތަކުގައި 21 މީހުން މަރުވެއްޖެ\nއިރާޤުގެ ސަރުކާރާ ދެކޮޅަށް މިހާރު އެޤައުމުގައި ކުރަމުންދާ މުޒާހަރާތަކުގައި 21 މީހުން މަރުވެއްޖެއެވެ.3ހަފްތާއަށް މުޒާހަރާތައް ހުއްޓާލާފައި އޮތުމަށްފަހު، އަނެއްކާ ފެށިފައިވާ މި މުޒާހަރާތަކުގައި އިރާޤުގެ ސަލާމަތީ ބާރުތަކުން އާއްމުންނާ ދެކޮޅަށް ބޭނުންކުރަން ނުޖެހޭ ބާރުގެ ބޭނުން ކުރަމުންދާ މައްސަލަ ވަނީ ފެންމަތިވެފައެވެ.\nހުކުރު ދުވަހު އިރާޤުގެ ވެރިރަށް ބަޢުދާދުގައި ކުރިއަށް ދިޔަ މުޒާހަރާ ހުއްޓުވަން ފުލުހުން ވަނީ ރަބަރު އުންޑައިގެ އިތުރުން ކަރުނަ ގޭސް ގިނަ އަދަދަކަށް ބޭނުންކޮށްފައެވެ. އިރާޤުގެ އިންސާނީ ހައްގުތަކަށް މަސައްކަތް ކުރާ ޖަމިއްޔާ އިން މަޢުލޫމާތުދޭ ގޮތުގައި ބަޢުދާދުގައި ކުރިއަށްދިޔަ މުޒާހަރާތަކުން އެކަނިވެސް މިހާތަނަށް 8 މީހަކު ވަނީ މަރުވެފައެވެ.\nމުޒާހަރާގައި ބައިވެރިންނާ ދިމާލަށް އަސްލު ވަޒަންވެސް ބޭނުންކޮށްފައިވާ ކަން މިހާރު ވަނީ ސަރުކާރުން އެކުލަވާލި މިނިވަން ކޮމިޝަނެއްގެ ރިޕޯޓަކުން ހާމަވެފައެވެ. އެގޮތުން މި މަހުގެ ކުރީކޮޅު ބޭއްވި މުޒާހަރާތަކުގައިވެސް ގިނަ ބަޔަކު މަރުވެފައިވަނީ އެމީހުންގެ ބޮލަށާއި، މެޔަށް ވަޒަން އަރައިގެން ކަން ވަނީ އެނގިފައެވެ.\nވެރިރަށުގެ އިތުރުން، އެޤައުމުގެ އެހެން ހިސާބުތަކުގައިވެސް ވަނީ މި މުޒާހަރާ ކުރިއަށް ގެންގޮސްފައެވެ. އެގޮތުން އިރާޤުގެ ދެކުނުގެ ޕްރޮވިންސްތަކުގައި ވަނީ މިހާތަނަށް މި މުޒާހަރާތަކުގެ ތެރެއިން 13 މީހަކު މަރުވެފައެވެ. މުޒާހަރާތަކުގައި މިހާތަނަށް 1700 އަށްވުރެ ގިނަ ބައިވެރިން ވަނީ ޒަޚަމްވެފައެވެ. އިރާޤުގެ ސަރުކާރުން މި އަދަދުތަކާ މެދު އެއްބަހެއް ނުވެއެވެ. އެޤައުމުގެ އިންޓީރިއާ މިނިސްޓްރީ އިން ބުނާގޮތުން މުޒާހަރާތަކުގައި މަރުވެފައިވަނީ އެންމެ4މީހުންނެވެ.\nއިރާޤުގައި މުޒާހަރާ ކުރާ ފަރާތްތަކުން ގޮވަމުންދަނީ އެޤައުމުގެ ސިޔާސީ ނިޒާމުގައި ހުރި ގޯސްތައް ރަނގަޅުކުރުމަށާއި، ސަރުކާރު ތެރޭގައި ހިނގާ ކޮރަޕްޝަނުގެ ޢަމަލުތައް ހުއްޓުމަކަށް ގެނައުމަށެވެ. އެޤައުމުގައި ވަޒީފާތައް މަދުވެ، އާއްމު ޙިދުމަތްތަކުގެ ފެންވަރު ދަށްވުމުގެ ސަބަބުން ރައްޔިތުން ތިބީ ބޮޑު ރުޅިވެރިކަމެއްގެ ތެރޭގައެވެ. "ހުރިހާ ސިޔާސީ ބޮޑުން އެބަޖެހޭ ފައިބަން. މިހާރު މިއޮތް ނިޒާމަކުން އަހަރެމެންނަށް އެއްވެސް ފައިދާއެއް ނެތް." ބަޢްދާދުގެ ތަހްރީރް މައިދާނުގައި ކުރިއަށްދިޔަ މުޒާހަރާގައި ބައިވެރިވި 20 އަހަރުގެ ޒުވާނަކު އޭނާގެ ޝުޢޫރުތައް ފާޅުކުރިއެވެ.\nއިރާޤުގެ ބޮޑުވަޒީރު، އަބްދުލް މަހްދީ ވަނީ މި ދަނޑިވަޅުގައި ރައްޔިތުންގެ ކަންބޮޑުވުންތަކަށް ހައްލު ގެނައުމަށް މަސައްކަތްތަކެއް ކުރަމުންދާ ކަމަށް ވިދާޅުވެފައެވެ. އެގޮތުން ސަރުކާރުގެ ކެބިނެޓަށް ބަދަލްތައް ގެނައުމުގެ އިތުރުން، ޒުވާނުންނަށް ވަޒީފާގެ ފުރުސަތުތައް ހުޅުވާލަން މަސައްކަތް ކުރައްވާނެ ކަމަށް ވިދާޅުވިއެވެ. "މި ދަނޑިވަޅުގައި އަހަރެމެން ސަރުކާރުން އިސްތިޢުފާ ދީގެން މިކަމެއް ހައްލެއް ނުކުރެވޭނެ. އޭރުން ޤައުމު ވެއްޓޭނީ ބޮޑު އަނދަވަޅަކަށް." މަހްދީ ވިދާޅުވިއެވެ.\nއޮކްޓޯބަރ 26, 2019 10:59\nޞައްދާމް ޙުސައިންގެ '' އަނިޔާވެރި '' ވެރިކަން ހުޅަނގުގެ މަދަދާއިއެކު ވައްޓާލާފަ ހުޅަނގުގެ '' ޑިމޮކްރަސީ '' ގެނުވީ ހަމަ ތި ޢިރާޤީ ބުރާތިން !


Faafathakah Takai Gina Ginain Ruin - Vaguthu\nފާފަ ތަކަށްޓަކައި ގިނަގިނައިން ރުއިން\nލޮބުވެތި އަޚުންނާއި އުޚުތުންނޭވެ! މަދުން ހޭ ބަޔަކު ކަމުގައި އަދި ގިނަގިނައިން ރޯބަޔަކު ކަމުގައި ވާށެވެ. ޤިޔާމަތް ދުވަހު ﷲ ސުބުޙާނަހޫ ވަތަޢާލާގެ ހިޔާވަހިކަން ފިޔަވައި އެހެން އެއްވެސް ފަރާތެއްގެ ހިޔާވަހިކަން ނުވާދުވަހު އެކަލާނގެ ޢަރުޝީގެ ހިޔާވަހިކަން ދެއްވާ ހަތް ބައެއްގެ ތެރެއިން އެއްބަޔަކީ އެކަނި ހުރެ ﷲ ހަދުމަކުރުމުގެ ސަބަބުން އެމީހެއްގެ ލޯ ކަރުނައިން ފުރާލެވޭމީހާއެވެ. (ބުޚާރީ އާއި މުސްލިމް)\nއަބޫ ހުރައިރާ ރަޟިޔަﷲ ޢަންހު ރިވާ ކުރައްވާފައިވެއެވެ. ރަސޫލުއްﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައި ވެއެވެ.\n“ ދެލޮލެއް ވަނީ ނަރަކައިގެ އަލިފާނަށް މަނާވެގެންނެވެ. އެއީ ﷲ އަށް ބިރުވެތިވުމުގެ ސަބަބުން ރޮއެފައިވާ ލޮލަކާއި އަދި އިސްލާމް ދީން ޙިމާޔަތް ކޮށް އެމީހެއްގެ ޢާއިލާ ކުފުރުން ސަލާމަތް ކުރުމަށްޓަކައި ރޭގަނޑު ނުނިދާ ހޭދަކޮށްފައި ވާލޮލެކެވެ. (އަލް ޙާކިމް)\nއަނަސް ރަޟިޔަﷲ ޢަންހު ރިވާކުރެއްވިއެވެ. ﷲ ގެ ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ.\n”އޭމީސްތަކުންނޭވެ ތިޔަބައިމީހުން ރޯށެވެ. ތިޔަބައިމީހުންނަށް ނުރޮވޭނަމަ ގަދަކަމުން ވެސް ރޯށެވެ. ހަމަކަށަވަރުން ނަރަކައިގެ އަހުލުވެރިން އެމީހުންގެ ކޯތާފަތް މަތީގައި ކަރުނައިގެ ކޯރުތަކެއް ވާފަދައިން ރޯނެއެވެ. އަދި އެމީހުންގެ ލޮލުން ކަރުނަ ހުސްވެ ލޭ އޮހެރެންދެން ނެވެ. އަދި އެބައިމީހުންގެ ލޯތައް ވާނީ ފާރުވެގެން ނެވެ. (އައް ތަރްޣީބް ވައްތަރުޙީބް)\nވީމާ ރަސޫލުއް ﷲ ޞައްލަﷲ ޢަލައިހި ވަސައްލަމް އަޅުގަނޑުމެންނަށް ރުއިމަށް އަމުރު ކުރައްވާ ފައި ވާ ގޮތާއި މެދު ވިސްނާށެވެ. މިޙަދީޘް އަޑުއިވުމުން ވެސް އަޅުގަނޑުމެންގެ ހިތްތަކަށް އަސަރު ނުކުރާނަމަ އަޅުގަނޑުމެންގެ އީމާންކަން ވަރަށް ބަލިކަށްޓެވެ. އަދި ދުނިޔެ ވަނީ އަޅުގަނޑުމެންގެ ހިތްތަކަށް ވެރިވެފައިކަން ކަށަވަރެވެ. އަދި ނަފްސު ވަނީ ނުރައްކަލަށް ހުށެހެޅިފައެވެ.\nއިސްވެދިޔަ ޙަދީޘްގައިވާ ޢަޒާބުން އަޅުގަނޑުމެން ސަލާމަތްވެގެން ވާކަމުގެ އެއްވެސް ޔަޤީން ކަމެއް އަޅުގަނޑުމެންނަށް އެބައޮތްތޯއެވެ. އަޅުގަނޑުމެންނަށް ސުވަރުގެ ލިބޭނެ ކަމުގެ ޔަޤީން ކަން އެބައޮތްތޯއެވެ. ވީމާ ފާފަތަކަށްޓަކައި ރޮއެ ކަރުނަ އޮއްސާށެވެ. އެކަމުން ފައިދާ ކުރާނެއެވެ. ލޭކަރުނަ އޮއްސަން ޖެހޭދުވަސް އައުމުގެ ކުރިން ދުނިޔޭގައި ﷲ އަށް ބިރުވެތިވެ ގިނަ ގިނައިން ކަރުނަ އޮހޮރާށެވެ. އެދުވަހަކުން އޮއްސާ ލޭކަރުނައަކުން އެއްވެސް ފައިދާއެއް ނުކުރާނެއެވެ.\nއޮގަސްޓް 20, 2019 21:53\nކަލޯމެންނޭ، ކޮމެންޓް ކޮށްބަލަ.\nއޮގަސްޓް 20, 2019 22:14\nނުކެރޭނެ ކުރާކަށް. ސިޔާސީ ލިޔުމެއް ނޫނެއްނު. އެހެންވެ.\nއޮގަސްޓް 21, 2019 13:26\nކޮމެންޓް ކުރެވިދާނެ. އެކަމަކު ނުއެއް ޖަހާނެ.\nއޮގަސްޓް 21, 2019 13:18\nސުވަރުގެވަންތަވެރިން ހައްތަހާވެސް ރަސޫލާ އެންގެވި ގޮތަށް އުޅެފިނަމަ ދޯ!\nކޮންމެ ވެރިޔެއް އިސްލާހުވެފަ ވާނަމަ ރަށްޔިޔުން ދާނީ ރަނގަޅުވަމުންދޯ!\nއަދުލުވެރި ވެރިއެއް އެއީ ސުވަރުގެ ލިބޭނެ ހަތް މީހިންގެ ތެރޭހިމެނޭ މީހެއްދޯ!\nތިޔައިންވެރިޔަކު އެންމެންގެ ހާލުބަލާފަ ރޮއި ހިތާމަކުރިތަން ދުށީ ކޮން ދެ\nއެހެންވީމާ ހާލުޖެހިފަވާ މީހުން ކުރާ ދުއާ އެމީހުންގެ ރުއިން ދެން ފެންނާނީ ކާކައް!\nހެއްދެވި ފަރާތް މޮޅަށް ދެނެވޮޑިގެންވާނީ!\nއަހަރެން ރޯނަން ކަމެއް ކުރެވުނަސް ނުކުރެވުނަސް ' އެއީ ޔަގީންކަމެއް !\nއެހެންމީހުން ރޮއިތޯ ނުބަލާނަން!\nއޮގަސްޓް 21, 2019 14:06\nޔާﷲ ގިނަގިނައިން ﷲ ހަނދުމަކޮށް ކުރެވޭފާފަ ތަކާމެދު ހިތާމަކޮށް ރޮއެހަދާމީހުންގެތެރެއިން ލައްވާށި


Fenaai narudhamaage mashroo'u thakah HSBC in 10 million dollar ge loan eh | ThePress\nފެނާއި ނަރުދަމާގެ މަޝްރޫއުތަކަށް އެޗްއެސްބީސީން 10 މިލިއަން ޑޮލަރުގެ ލޯނެއް\n02 January 2022, 14:35\nއެމްޑަބްލިއުއެސްސީއިން ނަރުދަމާގެ މަޝްރޫއެއްގައި މަސައްކަތް ކުރަމުންދަނީ/ ފޮޓޯ: އެމްޑަބްލިއުއެސްސީ\n20 ރަށެއްގެ ފެނާއި ނަރުދަމާގެ މަސައްކަތްތައް ކުރިއަށް ގެންދިއުމަށް އެޗްއެސްބީސީން އެމްޑަބްލިއުއެސްސީ އަށް 10 މިލިއަން ޑޮލަރުގެ ފެސިލިޓީއެއް ހަމަޖައްސައި ދީފިއެވެ.\nއެޗްއެސްބީސީން ހަމަޖައްސައި ދިން އެ ލޯން ފެސިލިޓީއަކީ ޕްލޭނިން މިނިސްޓްރީން އެމްޑަބްލިއުއެސްސީ އާ ހަވާލުކޮށްފައިވާ ފެނާއި ނަރުދަމާގެ މަޝްރޫއުތަކުގެ ކޮންސްޓްރަކްޝަން އަދި އިންޖިނިއަރިން މަސައްކަތް ކުރިއަށް ގެންދިއުމަށް ހަމަޖައްސައިދިން ފެސިލިޓީއެއް ކަމަށް އެ ކުންފުނިން ބުންޏެވެ.\nއަދި އެއީ މީހުން އާބާދުވެފައިވާ ހުރިހާ ރަށްރަށުގައި ފެނާއި ނަރުދަމާ ގާއިމް ކުރުމަށް ސަރުކާރުން ކުރިއަށްގެންދާ މަޝްރޫއުގެ ބައެއް ކަމަށްވެސް އެމްޑަބްލިއުއެސްސީން ބުންޏެވެ.\nމިކަމާ ގުޅިގެން އެޗްއެސްބީސީގެ ކަންޓްރީ މެނޭޖަރު ދިލްޝާން ޕެރޭރާ ވިދާޅުވީ، މިދިޔަ 19 އަހަރު ރާއްޖޭގެ ތަރައްގީއަށް ކުރިޔަށް ގެންދިޔަ މަސައްކަތްތަކުގައި އެޗްއެސްބީސީގެ ބައިވެރިވުން އޮންނާނެ ކަމަށެވެ.\nމިދިޔަ އަހަރު ނިމުނިއިރު، ސަރުކާރުން ވަނީ ފެނާއި ނަރުދަމާގެ ނިޒާމު އަޅަން ހަވާލުނުކޮށް ހުރި ހުރިހާ ރަށެއްގައި އެ މަޝްރޫއުތައް ފަށަން ކުންފުނިތަކާ ހަވާލުކޮށްފައެވެ. އޭގެ ތެރޭގައި ސްޓެލްކޯ، މާކެޓެކް މޯލްޑިވްސް، ފެނަކަ ކޯޕަރޭޝަން، އަދި ޑުޕްލެކްސް ޕްރައިވެޓް ލިމިޓެޑް ހިމެނެއެވެ.\nއެ މަޝްރޫއުތަކާއެކު މުޅި ރާއްޖޭގައި މީހުން ދިރިއުޅޭ ހުރިހާ ރަށެއްގައި ފެނާއި ނަރުދަމާގެ މަސައްކަތް ކޮންޓްރެކްޓަރަކާ ހަވާލު ނުކުރެވޭ އެއްވެސް ރަށެއް ނޯންނާނެ ކަމަށް ޕްލޭނިން މިނިސްޓްރީން ވަނީ އޭރު ބުނެފައެވެ.\nހަބަރު އެމްޑަބްލިއުއެސްސީ ވިޔަފާރި ފެނާއި ނަރުދަމާ\nދުވާފަރުގައި އިޔާދަކުރަނިވި ހަކަތަ ބޭނުންކުރާ މިންވަރު އިތުރުކޮށްފި\nއެމްޑަބްލިއުއެސްސީގެ އެވޯޑު 87 މުވައްޒަފަކަށް\nފެނުގެ މައި ޑިސްޓްރިބިއުޝަން ނެޓްވޯކަށް ދިމާވި މައްސަލަ ހައްލުކޮށްފި


Muzaaharaa roolhaalan amalu kuree rangalhakah noon: Imran\nމުޒާހަރާ ރޫޅާލަން އަމަލު ކުރީ ރަނގަޅަކަށް ނޫން: އިމްރާން\nނަވާނަވައިގެ ހަރަކާތުން މުޒާހަރާ ކުރަން ފެށުމާއެކު ފުލުހުން މުޒާހަރާގެ ބައިވެރިން މަޖިލިސް ކައިރިން ދުރަށް ޖައްސަނީ -- ފޮޓޯ: ނަވާނަވައި\nމިދިޔަ ހޯމަ ދުވަހު ރައްޔިތުންގެ މަޖިލީސް ކައިރީގައި ވާތު ފިޔައިގެ ސިޔާސީ ހަރަކާތެއް ކަމުގައިވާ ނަވާނަވައިން އިންތިޒާމުކޮށްގެން ބޭއްވި މުޒާހަރާ ރޫޅާލުމުގައި ފުލުހުން އަމަލުކޮށްފައިވަނީ އެންމެ ރަނގަޅަށް ކަމަށް ގަބޫލު ނުކުރައްވާ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމަޖިލީހަށް މިއަދު މިނިސްޓަރު އިމްރާން ހާޒިރުވެވަޑައިގެންނެވިއިރު، މިނިސްޓަރަށް ސުވާލު ކުރުމަށް ހަމަޖެހިފައިވާ ވަގުތުގެ ތެރޭގައި މަޖިލީހުގެ ބައެއް މެންބަރުން ވަނީ ހޯމަ ދުވަހުގެ އެ މުޒާހަރާ ރޫޅާލުމުގައި ފުލުހުން އަމަލުކޮށްފައިވާ ގޮތާ ގުޅޭ ގޮތުން ސުވާލު ކުރައްވައިފަ އެވެ.\nއެ ސުވާލުތަކަށް ޖަވާބު ދެއްވަމުން މިނިސްޓަރު އިމްރާން ވިދާޅުވީ އެ މުޒާހަރާގެ ކަންކަން ހިނގައިދިޔަ ގޮތް ވަރަށް ގާތުން ބައްލަވާނެ ކަމަށާއި މިހާރު ވެސް މުޒާހަރާތަކާއި ޣައިރު ގާނޫނީ އެއްވުންތައް ރޫޅާލުމުގައި ފުލުހުން އަމަލު ކުރަމުންދާ ގޮތް ވަރަށް ގާތުން ބައްލަވަމުން ގެންދަވާ ކަމަށެވެ.\n"މުޒާހަރާ ރޫޅާލުމުގައި އަމަލު ކުރީ އެންމެ ރަނގަޅު ގޮތް ކަމަށް ނުދެކެން. އަޅުގަނޑު އެދެން އެ ކަންކަން ރަނގަޅު ވެގެން ދިއުމަށް." މިނިސްޓަރު އިމްރާން ވިދާޅުވި އެވެ.\nމަޖިލީސް ކައިރީ ކުރި އެ މުޒަހާރާ ކޮންޓްރޯލް ކުރަން ނުކުމެ ތިބި ފުލުހުންގެ އައިޑެންޓިޓީ އެނގޭ ގޮތަށް ނެތް ކަމަށް މެންބަރަކު ފާހަގަ ކުރެއްވުމުން މިނިސްޓަރު އިމްރާން ވިދާޅުވީ މުޒާހަރާތައް ކޮންޓްރޯލް ކުރަން ނެރޭ ފުލުހުންގެ އައިޑެންޓިޓީ އެނގޭ ގޮތަށް ތިބުން މުހިއްމު ކަމަށެވެ. މިހާރު ހުށަހެޅިފައިވާ ފުލުހުންގެ ބިލާއެކު ހައްލުތަކެއް އަންނާނެ ކަމަށެވެ.\n"މުޒާހަރާތައް، އަދި އެހެނިހެން ކުށްތަކަށް ވެސް، ސީންތަކަށް، އެޓެންޑްވުމުގައި އަމަލުކުރަންވީ ގޮތް އިތުރަށް ހަރުދަނާ ކުރަން ޖެހޭ، ފުލުހުންގެ ބިލް ފާސްވެ ގަވާއިދުތަކާއި އުސޫލުތައް ހެދިގެން އައިމަ އެ ކަމަށް އެކަށީގެންވާ ހައްލުތަކެއް އަންނާނެ ކަމަށް ދެކެނީ،" އިމްރާން ވިދާޅުވި އެވެ.\nނަވާނަވައި ސިޔާސީ ހަރަކާތުން އިސްވެ އިންތިމާޒު ކޮށްގެން މަޖިލިސް ކައިރީ ފެށި މުޒާހަރާގައި ގާތްގަނޑަކަށް ދިހަ މީހުން ތިބި އިރު، މާ ގިނައިރުތަކެއް ނުވެ މަޖިލިސް ކައިރީގައި ސެކިއުރިޓީ ބަލަހައްޓަން ތިބި ފުލުހުން ވަނީ އެ މީހުން ދުރަށް ޖައްސާފަ އެވެ. ދުރަށް ޖެއްސުމުގައި މުޒާހަރާގެ ބައެއް ބައިވެރިން ހިފައިގަނެގެން ގެންގޮސްފައިވެ އެވެ.\nމުޒާހަރާގެ ބައިވެރިން ދުރަށް ޖައްސަމުން ގޮސް ހޮޓެލް ޖެންއާ ހަމައަށް ދުރަށް ހަމަޖެއްސުމަށްފަހު، އެ ހިސާބުން މަޖިލީހުގެ އިދާރާއަށް ކައިރިއަށް ނުދެވޭ ގޮތަށް ބެރެކޭޑް ޖެހައި މަގު ބަންދުކުރި އެވެ. ނަމަވެސް އެ ތަނުގައި މުޒާހަރާގެ ބައިވެރިން އަޑު އުފުލައި މުޒާހަރާ ކުރަން ފުރުސަތު ދިނެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް މުޒާހަރާ + އިމްރާން އަބްދުﷲ މިނިސްޓްރީ އޮފް ހޯމް އެފެއާޒް މުޒާހަރާ ޕޮލިޓިކްސް


Kalhu Faisaa Aai Nufoozugai Dhuvahakuves Nujeheynan - Akram - Vaguthu\nކަޅު ފައިސާއާއި ނުފޫޒުގައި ދުވަހަކުވެސް ނުޖެހޭނަން - އަކްރަމް\nސެޕްޓެމްބަރު 23 ގައި ބޭއްވި ރިޔާސީ އިންތިހާބުގެ ހުރިހާ ކަމެއް ގެންދިޔައީ ގާނޫނީ އިމުގެ ތެރެއިން ކަމަށް އިލެކްޝަންސް ކޮމިޝަންގެ މެމްބަރު އަހުމަދު އަކުރަމް ވިދާޅުވެއްޖެ އެވެ.\nރިޔާސީ އިންތިހާބު އިލެކްޝަންސް ކޮމިޝަނުން އޮޅުވާލާފައިވާ ކަމަށްބުނެ ދެކެވޭ ވާހަކަތައް ރައްދު ދެއްވަމުން އަކުރަމް ކުރައްވާފައިވާ ޓުވީޓެއްގައި ވިދާޅުވީ، އިންތިހާބުގެ އެންމެހާ ކަންކަން ގެންދިޔައީ، މާތްﷲގެ ވާގިފުޅާއެކު ގާނޫނީ އިމުގެ ތެރެއިން ކަމަށެވެ.\n"އިރާދަ ކުރެއްވިއްޔާ ދުވަހަކުވެސް ކަޅު ފައިސާއާއި ނުފޫޒުގައި ނުޖެހޭނަން. ގާނޫނާއި ހިލާފުވެސް ނުވާނެ " އަކުރަމްގެ ޓުވީޓްގައި ވިދާޅުވެފައިވެއެވެ.\nRiyaasee inthihaabuge ehmehaa kanthah thah kuriyah gendhiyaee Allah ge vaagifulhaai eku gaanoonee imuge therein, iraadha kurehviyyaa kalhu faisaa aai nufoozugai dhuvahakuves nujeheynan. Adhi gaanoonaai khilaafu nuvaanan.\n— Ahmed Akram (@akram4535) October 2, 2018\nއޮކްޓޯބަރ 2, 2018 14:18\nކަޅު ފައިސާއެއް ނުހުރެ ރަތް ނޫޓަާއި އޮފް ޑޮލަރުގައި ޖެހެނީ.\nއޮކްޓޯބަރ 2, 2018 14:22\nކާކުތަ ބޮޑެތި އަދަދު ތަކުން ލިބުނީމަ އެއްބަސް ވާނީ.. ދެން އޯޑިޔޯ ކީކޭ އެ ކިޔަނީ\nއޮކްޓޯބަރ 2, 2018 14:26\nކަލޭގެ ތިބުނުމަކީ ދޮގު ކަމުގައި ވާނަމަ ކަލޭގެ ދުލުގައި ގޮށެއް ޖެއްސެވިއަސެވުމަށް އެ ދުއާ ކުރާކަމަށް ބުނެ ނިކަން ﷲ ގަންދީ ހުވާކޮށްލަބަ\nއޮކްޓޯބަރ 2, 2018 14:27\nޢަކުރަމު ވޯޓުފޮށި ކާލީ


ޕާކިސްތާނުން އޮސްކާ އަށް "ސާވަން"\nއަންނަ އަހަރު ބާއްވާ 90 ވަނަ އޮސްކާ އެވޯޑްގެ ފޮރިން ލެންގްއޭޖް ކެޓަގަރީ އަށް ޕާކިސްތާނުން "ސާވަން" ހުށަހަޅާ ގޮތަށް ނިންމައިފި އެވެ.\nނަވާޒު ޝަރީފަށް ގެއްލުނު ގޮނޑި އަނބިކަނބަލުންނަށް\nލާހޯރު (ސެޕްޓެމްބަރު 18) - ޕާކިސްތާނުގެ ޕާލަމެންޓުގެ މެންބަރެއްގެ ގޮތުގައި ހުންނެވުމުގެ ޝަރުތު ނަވާޒް ޝަރީފުގެ ކިބައިގައި ނެތް ކަމަށް ސުޕްރީމް ކޯޓުން ޖުލައި މަހު ކަނޑައެޅުމާ ގުޅިގެން އެމަނިކުފާނަށް ގެއްލުނު ޕާލަމެންޓުގެ ގޮނޑި އަށް އަނބިކަނބަލުން ކުލްސުމް ނަވާޒް ވާދަކުރައްވާ ކާމިޔާބު ކުރައްވައިފި ކަމަށް ނުރަސްމީ ނަތީޖާތަކުން...\nނަވާޒް ޝަރީފުގެ ޕާޓީ އަށް ސިޔާސީ ބޮޑު އިމްތިހާނެއް\nލާހޯރު (ސެޕްޓެމްބަރު 17) - ޕާކިސްތާނުގެ ބޮޑު ވަޒީރުކަމުގެ މަގާމުން އިސްތިއުފާ ދެއްވަން ޖެހުނު ނަވާޒް ޝަރީފުގެ ޕީއެމްއެލް-އެން ޕާޓީ އަށް ސިޔާސީ ގޮތުން ބޮޑު އިމްތިހާނަކާ މިއަދު ކުރިމަތިވާނެ އެވެ.\nނަވާޒް ޝަރީފް އަންނަ ހަފުތާގައި ކޯޓަށް ހާޒިރު ކުރަނީ\nއިސްލާމްއާބާދު (ސެޕްޓެމްބަރު 14) - ސުޕްރީމް ކޯޓުގެ ނިންމުމަކާ ގުޅިގެން ޕާކިސްތާނުގެ ބޮޑު ވަޒީރުކަން ގެއްލުނު ނަވާޒް ޝަރީފް އާއި އެމަނިކުފާނުގެ އާއިލާގެ ބައެއް މެންބަރުން އަންނަ ހަފުތާގައި ކޯޓަށް ހާޒިރު ކުރަން އަމުރު ނެރެފި އެވެ.\nބުއްޓޫގެ މަރުގެ ޝަރީއަތާ ކުރިމަތިލާން ގައުމަށް ދާނަން\nދުބާއީ (ސެޕްޓެމްބަރު 5) - ޕާކިސްތާނުގެ ކުރީގެ ބޮޑު ވަޒީރު ބޭނަޒީރު ބުއްޓޫ އަވަހާރަކޮށްލި މައްސަލައިގެ ޝަރީއަތަށް އެނބުރި ގައުމަށް ދާނެ ކަމަށް އެ ގައުމުގެ އަޝްކަރީ ލީޑަރު ޕަރްވޭޒް މުޝައްރަފް ވިދާޅުވެއްޖެ އެވެ.\nއެހީގެ ގޮތުގައި އެމެރިކާ އިން ދިނީ ޕީނަޓް: ޕާކިސްތާން\nއިސްލާމްއާބާދު (ސެޕްޓެމްބަރު 4) - އެހީގެ ގޮތުގައި އެމެރިކާ އިން ޕާކިސްތާނަށް ދީފައި ވަނީ ބިލިއަން ޑޮލަރު ނޫން ކަމަށާއި "ޕީނަޓްސް" ކަމަށް ކުރީގެ ދާޚިލީ ވަޒީރު ނިސާރު އަލީ ޚާން ވިދާޅުވެއްޖެ އެވެ.\nSeptember 03, 2017 8\nހައްޖުގެ އަޅުކަން އަދާކުރެވުނީ 45 އަހަރުގެ މަސައްކަތުން\nމައްކާ (ސެޕްޓެމްބަރު 3) - މި އަހަރުގެ ހައްޖުގެ އަޅުކަން އަދާކުރެވުނީ ފިރިހެން ދަރިފުޅު 45 އަހަރު ވަންދެން މަސައްކަތްކޮށް ފައިސާ އެއްކޮށްދީގެން ކަމަށް ޕާކިސްތާނުގެ 98 އަހަރުގެ ހާޖް ނޫރު ބުނެފި އެވެ.\nމުޝައްރަފް އުޅުއްވަނީ ބުއްޓޫގެ މަރުގެ ޝަރީއަތަށް ފިއްލަވައިގެން\nއިސްލާމްއާބާދު (ސެޕްޓެމްބަރު 1) - ޕާކިސްތާނުގެ ކުރީގެ އަސްކަރީ ވެރިޔާ ޕަރްވޭޒް މުޝައްރަފަކީ ކުރީގެ ބޮޑު ވަޒީރު ބޭނަޒީރު ބުއްޓޫ އަވަހާރަކޮށްލި މައްސަލައިގެ ޝަރީއަތަށް ފިއްލަވައިގެން އުޅުއްވާ ބޭފުޅެއް ކަމަށް ބުނެ އޭނާގެ މުދާތައް ހިފެހެއްޓުމަށް ކޯޓުން އަމުރު ކޮށްފި އެވެ.\nހެކި ނެތިގެން 20 އަހަރުވީ މައްސަލަ ދޫކޮށްލައިފި\nއިސްލާމްއާބާދު (އޮގަސްޓް 27) - ޕާކިސްތާނުގެ ކުރީގެ ރައީސް އާސިފް އަލީ ޒަރުދާރީގެ މައްޗަށް އުފުލާފައިވާ 20 އަހަރުވީ ކޮރަޕްޝަނުގެ މައްސަލާގައި އެކަށީގެންވާ ހެކި ނެތުމުން ކޯޓުން އެ މައްސަލަ ދޫކޮށްލައިފި އެވެ.\nޕާކިސްތާނަށް އެމެރިކާ އިން ޕްރެޝަރު ކުރަން ފަށައިފި\nވޮޝިންޓަން (އޮގަސްޓް 23) - އަފްޣާނިސްތާނުގެ ތާލިބާނުންނަށް ވާގިވެރިވާ މައްސަލާގައި އެމެރިކާ އިން ޕާކިސްތާނަށް ޕްރެޝަރު ކުރަން ފަށައިފި އެވެ.\nއެންޓި ކޮރަޕްޝަން ކޮމިޝަނަށް ނަވާޒް ޝަރީފް ހާޒިރުކުރަނީ\nލާހޯރު (އޮގަސްޓް 18) - ޕާކިސްތާނުގެ އެންޓި ކޮރަޕްޝަން ކޮމިޝަން ނުވަތަ ނޭޝަނަލް އެކައުންޓިބިލިޓީ ބިއުރޯ (އެންއޭބީ) އަށް ކުރީގެ ބޮޑު ވަޒީރު ނަވާޒް ޝަރީފް އާއި އެމަނިކުފާނުގެ ފިރިހެން ދެ ބޭފުޅުން ހާޒިރުވާން އަމުރު ނެރެފި އެވެ.\nމައްސަލަ އަލުން ބަލައިދޭން ނަވާޒް ޝަރީފް ހުށަހަޅުއްވައިފި\nއިސްލާމްއާބާދު (އޮގަސްޓް 16) - ބޮޑު ވަޒީރުކަމުގެ މަގާމުން ދުރު ކުރަން ސުޕްރީމް ކޯޓުން ނިންމި މައްސަލަ އަލުން ބަލައި ދިނުމަށް ނަވާޒް ޝަރީފް ކޯޓުގައި އެދިވަޑައިގެންފި އެވެ.\nއިންގިލާބީ ބަދަލަކަށް ނަވާޒް ޝަރީފް ގޮވާލައްވައިފި\nލާހޯރު (އޮގަސްޓް 13) - ރައްޔިތުން ނުކުމެ ޕާކިސްތާނަށް އިންގިލާބީ ބަދަލުތަކެއް ގެނައުމަށް މަގާމުން ދުރުކުރި ބޮޑު ވަޒީރު ނަވާޒް ޝަރީފް ގޮވާލައްވައިފި އެވެ.\nމޮޓޯކޭޑުން ޖެހި ކުއްޖަކު މަރުވި މައްސަލަ ސުޕްރީމް ކޯޓަށް\nނަވާޒް ޝަރީފުގެ މޮޓޯކޭޑުން ޖެހި ކުޑަ ކުއްޖަކު މަރުވެއްޖެ\nލާހޯރު (އޮގަސްޓް 11) - ޕާކިސްތާނުގެ ބޮޑު ވަޒީރުކަމުން ދުރުކުރި ނަވާޒް ޝަރީފް ދަތުރު ކުރެއްވި މޮޓޯކޭޑުން ޖެހި 12 އަހަރުގެ ކުޑަ ކުއްޖަކު މިއަދު މަރުވެއްޖެ އެވެ.\nއިސްލާމްއާބާދު (އޮގަސްޓް 11) - މަގާމު ގެއްލިފައިވާ ކަމަށް ސުޕްރީމް ކޯޓުން ކަނޑައެޅުމާ ގުޅިގެން ކުރީގެ ބޮޑު ވަޒީރު ނަވާޒް ޝަރީފް ތަމްސީލް ކުރެއްވި ދާއިރާ އަށް އަނބިކަނބަލުން ކުލްސޫލް...\nސުޕްރީމް ކޯޓުގެ ހުކުމަކީ ބޮޑު ޖޯކެއް: ނަވާޒް ޝަރީފް\nރާވަލްޕިންޑީ (އޮގަސްޓް 10) - ބޮޑު ވަޒީރުކަމުގެ މަގާމުން ދުރުކުރުމަށް ޕާކިސްތާނުގެ ސުޕްރީމް ކޯޓުން މިދިޔަ މަހު ކުރި ހުކުމަކީ ބޮޑު ޖޯކެއް ކަމަށާއި "އެއީ ވޯޓުލާ މީހުންނަށް ކުރި މަލާމާތެއް" ކަމަށް ނަވާޒް ޝަރީފް ވިދާޅުވެއްޖެ އެވެ.\nތާއީދު އޮތްވަރު ބަލަން ނަވާޒް ޝަރީފް ލާހޯރަށް\nއިސްލާމްއާބާދު (އޮގަސްޓް 6) - ރައްޔިތުންގެ މެދުގައި ތާއީދު އޮތް މިންވަރު ވަޒަން ކުރުމަށްޓަކައި މަޝްހޫރު ގްރޭންޑް ޓްރަންކް ރޯޑުން އިސްލާމްއާބާދުން ލާހޯރަށް ވަޑައިގަންނަވަން މަގާމުން ދުރުކޮށްފައިވާ ޕާކިސްތާނުގެ ބޮޑު ވަަޒީރު ނަވާޒް ޝަރީފް ނިންމަވައިފި އެވެ.\nޕާކިސްތާނުގެ ވަގުތީ ބޮޑު ވަޒީރަށް ވެސް ކޮރަޕްޝަނުގެ ތުހުމަތު\nއިސްލާމްއާބާދު (އޮގަސްޓް 1) - ޕާކިސްތާނުގެ ބޮޑު ވަޒީރުގެ މަގާމަށް ވަގުތީ ގޮތުން ހަމަޖައްސަން ނިންމާފައިވާ ތެލާބެހޭ ކުރީގެ ވަޒީރު ޝާހިދު ޚައްގާން އައްބާސީގެ މައްޗަށް ކޮރަޕްޝަނުގެ ތުހުމަތުކޮށް އޭނާގެ މައްސަލައެއް ބަލަމުންދާ ކަމަށް ރިޕޯޓްތައް ބުނެފި އެވެ.\nއިސްލާމްއާބާދު (ޖުލައި 29) - އާ ބޮޑު ވަޒީރު އިންތިޚާބު ކުރުމަށް ޕާކިސްތާނުގެ ޕާލަމެންޓް އަންގާރަ ދުވަހު ބައްދަލު ކުރަން ނިންމައިފި އެވެ.\nމަގާމުން ދުރުކުރި ސަބަބެއް ނުވިސްނޭ: ނަވާޒް ޝަރީފް\nއިސްލާމްއާބާދު (ޖުލައި 30) - ބޮޑު ވަޒީރުކަމުގެ މަގާމުގައި ހުރުމުގެ ޝަރުތު ހަމަނުވާ ކަމަށް ސުޕްރީމް ކޯޓުން ކަނޑައެޅީ ކޮން އަސާސެއްގެ މައްޗަށް ބިނާކޮށް ކަމެއް އަދިވެސް ނުވިސްނޭ ކަމަށް...\nއަންނަ އަހަރުގެ އިންތިޚާބުގައި ނަވާޒް ޝަރީފް ނުހުއްޓުވޭނެ\nއިސްލާމްއާބާދު (ޖުލައި 30) - ސުޕްރީމް ކޯޓު މެދުވެރިވެގެން ބޮޑު ވަޒީރުކަމުގެ މަގާމުން ދުރު ކުރި ނަމަވެސް އަންނަ އަހަރު އޮންނަ އިންތިޚާބުގައި ނަވާޒް ޝަރީފް ނުހުއްޓުވޭނެ ކަމަށް...


Principal akah eh School eh gai ginavegen hureveynee 8 aharah\nޕްރިންސިޕަލަކަށް އެއް ސްކޫލެއްގައި ގިނަވެގެން ހުރެވެނީ އަށް އަހަރަށް\n11 ސެޕްޓެމްބަރ 2020 - 15:37:44\nއެއް ސްކޫލެއްގައި ޕްރިންސިޕަލަކަށް އެންމެ ގިނަވެގެން ހުރެވޭނީ ވިދިވިދިގެން އަށް އަހަރަށް ކަމަށް ޕްރިންސިޕަލުންގެ ވަޒީފާ އަދާކުރާ އުސޫލުގައި ބުނެފި އެވެ.\nއެ އުސޫލަކީ ސަރުކާރުގެ ސްކޫލުތަކުގެ ހިންގުމުގެ ނިޒާމު ހަރުދަނާކުރުމުގެ ގޮތުން އެންމެ ގާބިލު ޕްރިންސިޕަލުން އައްޔަންކުރުމުގެ މަގުސަދުގައި އެކުލަވާލާފައިވާ އުސޫލެކެވެ. އަދި ދިގު މުއްދަތެއް ވަންދެން އެއް ސްކޫލެއްގައި ޕްރިންސިޕަލުން ތިބުމުގެ ސަބަބުން ދިމާވާ މައްސަލަތަކަށް ހައްލެއް ހޯދާއި، އާ ހިޔާލުތަކާއި ވިސްނުންތަކަށް ބިނާކޮށް ސްކޫލުތަކުގެ ހިންގުން ހަރުދަނާ ކުރުމަށް އެކުލަވާލާފައިވާ އުސޫލެއް ކަމަށް ވެސް ބުނެފައިވެ އެވެ.\nއެ އުސޫލުގައި ބުނެފައިވާ ގޮތުން ސްކޫލުތަކަށް ބޭނުންވާ ޕްރިންސިޕަލުން ހޯދުމަށް އިއުލާންކުރަނީ ސިވިސް ސާވިސްގެ ވަޒީފާތަކަށް މީހުން ހޮވުމާއި އައްޔަންކުރުމުގެ މިންގަނޑުތަކުގެ މައްޗަށް ބެލުމަށް ފަހެވެ. އަދި އެމަގާމަށް ހޮވާ ފަރާތެއް ކަނޑައަޅަނީ ތައުލީމީ ދާއިރާގެ ފަންނީ މަގާމުތަކަށް މީހުން ހޮވުމުގައި މާކްސް ދިނުމުގެ އުސޫލުގައިވާ ގޮތަށެވެ.\nއުސޫލުގައި ބުނީ ޕްރިންސިޕަލުންގެ މަގާމަކީ ސިވިލް ސާވިސްގެ ދާއިމީ ގިންތީގައި ހިމެނޭ މަގާމަކަށްވާތީ އެ މުވައްޒަފުންނާއި މެދު އަމަލުކުރަނީ ސީއެސްސީގެ ގަވާއިދުގެ ތެރެއިން ދާއިމީ ގިންތީގެ މުވައްޒަފުންނާއި މެދު އަމަލުކުރާ އުސޫލުން ކަމަށެވެ. އަދި ޕްރިންސިޕަލުން ވަޒީފާ އަދާކުރާނެ ސްކޫލު ކަނޑައަޅަނީ ވެސް ކޮމިޓީއަކުންކަން އުސޫލުގައި ފާހަގަކުރެ އެވެ.\nއޭގެ އިތުރުން ޕްރިންސިޕަލުންގެ ޓެނުއާޝިޕް މުއްދަތުގައި ވަޒީފާއަދާކުރާނެ ސްކޫލެއް ކަނޑައެޅުމަށްޓަކައި އެޑިއުކޭޝަން މިނިސްޓްރީގެ ލަފާގެ މަތިން ޕާމަނަންޓް ސެކްރެޓަރީ ހިމެނޭ ގޮތަށް ފަސް މެމްބަރުންގެ ދާއިމީ ކޮމެޓީއެއް ވެސް އެކުލަވާލަން ޖެހެ އެވެ. އެގޮތުން ޕްރިންސިޕަލުންގެ ޓެނުއާޝިޕް މުއްދަތެއްގެ ގޮތުގައި ކަނޑައަޅާފައި ވަނީ މީލާދީ ހަތަރު އަހަރު ކަމަށާއި އެއް ސްކޫލެއްގައި ޕްރިންސިޕަލަކަށް ވިދިވިދިގެން އުޅެވޭނީ ވެސް އަށް އަހަރު ކަމަށް ކަނޑައަޅާފައިވެ އެވެ.


ޑީން އޮފް ސްޓޫޑެންސް – ”ނާދިޔާ މިސް“ އެމް.އެން.ޔޫ.އެސް.ޔޫގެ ހިންގާ ކޮމެޓީއާއި ބައްދަލު ކުރައްވައިފި – MNUSU\nޑީން އޮފް ސްޓޫޑެންސް – ”ނާދިޔާ މިސް“ އެމް.އެން.ޔޫ.އެސް.ޔޫގެ ހިންގާ ކޮމެޓީއާއި ބައްދަލު ކުރައްވައިފި\nޑީން އޮފް ސްޓޫޑެންސް – ”ނާދިޔާ މިސް“ އެމް.އެން.ޔޫ.އެސް.ޔޫގެ ހިންގާ ކޮމެޓީއާއި ބައްދަލު ކުރައްވައިފިއެވެ.\nނޮވެންބަރު މަހުގެ 26 ވަނަ ދުވަހު އޮތް މިބައްދަލުވުމުގައި މައިގަނޑު ގޮތެއްގައި ވާހަކަ ދެކެވިފައިވަނީ 2018 ވަނަ އަހަރު ސުޓޫޑެންޓް ސަޕޯޓްއިން ކުރުމަށް ހަމަޖެހިފައިވާ ކަންކަމުގައި އެމް.އެން.ޔޫ.އެސް.ޔޫގެ ދައުރާ ބެހޭ ގޮތުންނެވެ. އެގޮތުން މިބައްދަލުވުމުގައި ދެފަރާތުންވެސް (އެމް.އެން.ޔޫ.އެސް.ޔޫ އަދި ސްޓޫޑެންޓް ސަޕޯޓުން) ހިންގާ ކަންކަމުގައި އެއްބަޔަކު އަނެއްބަޔަކަށް އެއްބާރުލުން ދިނުމުގެ ގޮތުން ކުރެވިދާނެ ކަންތަކާ ބެހޭ ގޮތުންވަނީ މަޝްވަރާކުރެވިފައެވެ.\nނާދިޔާ މިސްގެ ވާހަކަ ފުޅުގައި، 2018 ވަނަ އަހަރަކީ އެމް.އެން.ޔޫ.އެސް.ޔޫގެ ހިންގާ ކޮމިޓީގެ އަމާޒާއި އެއްގޮތަށް އެމް.އެން.ޔޫ.އެސް.ޔޫ ”އަސްދަނޑިން ބޭރަށް“ ނެރެވޭނެ އަހަރަކަށް ވާނެކަމަށް ޤަބޫލުކުރައްވާ ކަމަށް ވިދާޅުވިއެވެ. އަދި މިހާރުވެސް ސުޓޫޑެންޓް ސަޕޯޓަށް އެންމެ އެއްބާރުލުންދޭ އެއް ފަރާތަކީ އެމް.އެން.ޔޫ.އެސް.ޔޫކަން ނާދިޔާ މިސް ވަނީ ފާހަގަކުރައްވާފައެވެ.\nއެމް.އެން.ޔޫ އޭ ބުލޮކްގެ ފުރަތަމަ ފަންގިފިލާގެ ސެމިނަރ ރޫމްގައި އޮތް މިބައްދަލުކުރެއްވުމުގައި އެމް.އެން.ޔޫ.އެސް.ޔޫގެ ފަރާތުން ހިންގާ ކޮމެޓީ6މެންބަރުންވަނީ ބައިވެރިވެފައެވެ. މި ބައްދަލުވުންވެގެންދިޔައީ ދެފަރާތަށްވެސް ކާމިޔާބު އަދި އެހާމެ މުހިއްމު ބައްދަލުވުމަކަށެވެ.


New Zealand ge inthihaabu Jacinda Ardern kaamiyaabu kuravvaifi - One Online\nޖެސިންޑާ އާޑެން --\nނިއުޒިލެންޑުގެ އިންތިހާބު ޖެސިންޑާ އާޑެން ކާމިޔާބު ކުރައްވައިފި\nނިއުޒިލެންޑުގެ އާންމު އިންތިހާބު އެގައުމުގެ މިހާރުގެ ބޮޑުވަޒީރު ޖެސިންޑާ އާޑެން ކާމިޔާބު ކުރައްވައި، މަގާމު ދިފާއު ކުރައްވައިފި އެވެ.\nއިންތިހާބުގެ ވަގުތީ ނަތީޖާ ދައްކާ ގޮތުން، ނިއުޒިލެންޑުގެ ވެރިކަންކުރާ ލޭބާ ޕާޓީގެ ފަރާތުން އިންތިހާބުގައި ވާދަކުރައްވައި، އާޑެން މަގާމު ދިފާއުކުރެއްވީ 49 ޕަސެންޓް ވޯޓް ހޯއްދަވައިގެންނެވެ. އިދިކޮޅު ނެޝަނަލް ޕާޓީގެ ކެނޑިޑޭޓަށް 27 ޕަސެންޓް ވޯޓް ލިބިވަޑައިގެންނެވި އިރު، ގްރީން ޕާޓީގެ ކެންޑިޑޭޓަށް ލިބިވަޑައިގަތީ އަށް ޕަސެންޓް ވޯޓެވެ.\nއިންތިހާބުގައި ލިބުނު ކާމިޔާބީއާ ގުޅިގެން ސަޕޯޓަރުންނާ ވާހަކަފުޅު ދައްކަވަމުން އާޑެން ވިދާޅުވީ، ލޭބާ ޕާޓީ އަށް ރައްޔިތުންގެ ގިނަ ބަޔަކު ތާއީދުކުރާތާ މިހާރު 50 އަށްވުރެން ގިނަ އަހަރުވެއްޖެ ކަމަށެވެ. އަދި އެޕާޓީގެ ސަރުކާރެއްގައި ރައްޔިތުންގެ ކާމިޔާބީގެ ފައިދާ ސަރުކާރު މެދުވެރިކޮށް ރައްޔިތުންނަށް ލިބޭނެ ކަމަށް ވިދާޅުވި އެވެ.\nއިންތިހާބުގެ ނަތީޖާ އިއުލާން ކުރުމާއެކު ނެޝަނަލް ޕާޓީގެ ކެނޑިޑޭޓު ޖުޑިތް ކޮލިންސް ވަނީ އާޑެން އަށް މަރުހަބާ ވިދާޅުވެފަ އެވެ.\nއާންމު އިންތިހާބުގައި އާޑެންގެ ލޭބާ ޕާޓީއަށް ވަނީ 64 ގޮނޑި ކަށަވަރުވެފަ އެވެ. މިއީ އެގައުމުގައި މިހާރު އޮތް ވެރިކަމުގެ ނިޒާމު 1996 ވަނަ އަހަރުގައި ތައާރަފްކުރި ފަހުން އެއް ޕާޓީއަކަށް އެގައުމުގެ ގާނޫނު ހަދާ މަޖިލީހުން މިހާބޮޑު ކާމިޔާބެއް ލިބުނު ފުރަތަމަ ފަހަރެވެ.\nގުޅޭ ޓެގު ނިއުޒިލެންޑް\nދެކުނު ކޮރެއާގައި އިންފްލުއެންޒާއާ ދެކޮޅަށް ވެކްސިން ދިން 13 މީހަކު މަރުވުމުން ވެކްސިން ޕްރޮގްރާމް ހުއްޓުވައިފި\nހަނދާ ބެހޭ އާ ހޯދުންތަކާއެކު ނާސާގެ ހާއްސަ އިވެންޓެއް އަންނަ ހޯމަ ދުވަހު


Canada Gai Vaki Umurufuraa Akah Covishield Vaccine Dhinun Huhttaalaifi - Vaguthu\nކެނެޑާގައި ވަކި އުމުރުފުރާ އަކަށް ކޮވިޝީލްޑް ވެކްސިން ދިނުން ހުއްޓާލައިފި\nކެނެޑާގައި 55 އަހަރުން ދަށުގެ މީހުންނަށް ކޮވިޝީލްޑް ވެކްސިން ދިނުން މެދުކަނޑާލައިފިއެވެ.\nއެ ގައުމުގެ އިމިއުނިޒޭޝަން ނޭޝަނަލް އެޑްވައިޒަރީ ކޮމިޓީއިން ވަނީ ކޮވިޝީލްޑް ވެކްސިން ޖެހުމުގެ ސަބަބުން ލޭ ގަނޑުވާ މައްސަލަ ދިމާވާތީ، ސަލާމަތައް ބަލައި އެ ވެކްސިން ދިނުން ހުއްޓާލުމަށް ހިޔާލު ދީފައެވެ. އަދި އިއްޔެ ވަނީ ވެކްސިން މެދުކަނޑާލުމަށް ގޮވާލައިފައެވެ.\nވެކްސިން ޖެހުމުގެ ސަބަބުން މިހާތަނަށް ފުރަާނައަށް ނުރައްކާވާ ފަދަ ކަމެއް ވީ ކަމަކަށް އެގައުމުގައި މިހާތަނަށް ރިޕޯޓު ކޮށްފައެއް ނުވެއެވެ.\nކެނެޑާއަށް 1.5 މިލިއަން ޑޯޒްގެ ކޮވިޝީލްޑް ވެކްސިން ޝިޕްމެންޓެއް އެމެރިކާއިން ގެނައުމަށް ވަނީ ހަމަޖެހިފައެވެ. ކެނެޑާގައި ކޮވިޝީލްޑް ވެކްސިން ޖެހުން ހުއްޓާލުމަށް ހަމަޖެހިފައިވަނީ ޔޫރަޕުގެ ގައުމުތަކުގައި ވެކްސިން ޖަހައިގެން ލޭ ގަނޑުވާ މައްސަލަ ގިނަ ބަޔަކަށް ދިމާވެ އެކަން ރިޕޯޓު ކޮށްފައިވާތީއެވެ. ލޭ ގަނޑުވުމުގެ މައްސަލަ ދިމާވެ ބަޔެއް މީހުންގެ ފުރާނައަށް ނުރައްކާ ވެފައިވާކަން ފާހަގަ ކޮށްލެވެއެވެ.\nކޮވިޝީލްޑް ވެކްސިނަކީ 100 ޕަސެންޓް ރައްކާތެރި ވެކްސިނެއް ކަމާއި، މި ވެކްސިނުން ބަލިތަކުން ރައްކާތެރި ކޮށްދިނުމުގެ އިތުރުން ކޮވިޑް-19 ގައި ފުރާނައަށް ނުރައްކާނުވެ ސަލާމަތް ވާކަމަށް ދުނިޔޭގެ ސިއްހަތު ޖަމިއްޔާ (ޑަބްލިވްއެޗްއޯ) ބުނެފައިވެއެވެ. މި ވެކްސިނަކީ 50 އަށް ވުރެ ވުރެ ގިނަ ގައުމު ތަކެއްގައި ދެމުންދާ ވެކްސިނެކެވެ.\nމި ވެކްސިނަކީ 80-62 އިންސައްތަ އިފެކްޓިވް ވެކްސިނެއް ކަމުގައި ރިޕޯޓުތައް ބުނެއެވެ. ނަމަވެސް، މި ވެކްސިނުން ލޭ ގަނޑުވާ މައްސަލަތައް ދިމާވާ ކަމަށް ބުނެ ބައެއް ގައުމުތަކުގައި މީގެ ކުރިން ވެކްސިން ދިނުން މަޑުޖެހިފައި އޮތް ދުވަސްތަކެއް ދިޔައެވެ.\nލޭގަނޑުވުމާ ކޮވިޝީލްޑް ވެކްސިނާއި ގުޅުން ހުރި ކަމަށް އީޔޫއިން ބުނެފި\nމާޗް 31, 2021 13:52\nކޮވިޝީލްޑް ވެކްސިން 100ޕަސެންޓް ރައްކާތެރި ވެކްސިނެއްވީމާތާ ވެކްސިން އުފައްދާ ގައުމުގެ މީހުނަށް ދުވާލަކު ލައްކަލައްކަ އިން ބަލިޖެހެމުން އެދަނީ.


BML in Hulhumale gai USD Atm ge khidhumaiy dheyn fashaifi\nބީއެމްއެލް އިން އަންނަނީ ހުޅުމާލޭގެ ތަފާތު ތިން ސަރަހައްދެއްގައި7އެޓީއެމް މެދުވެރިކޮށް ޚިދުމަތް ދެމުން\nކ. މާލެ | 12 ސެޕްޓެންބަރ 2019 | ބުރާސްފަތި 15:37 | 3,918\nހުޅުމާލޭގައި ހުންނަ ބީއެމްއެލްގެ އޭޓީއެމް - ބީއެމްއެލް\nބޭންކް އޮފް މޯލްޑިވްސް އިން ހުޅުމާލޭގެ ރެނާޓަސް އިތާމުތް ބިލްޑިންގ ގައި ޔޫއެސް ޑޮލަރަށް ޚާއްސަ އޭޓީއެމްއެއް ބުރާސްފަތި ދުވަހު ހުޅުވައިފިއެވެ.\nއާބާދީ އާއި ވިޔަފާރީގެ ގޮތުން ހަލުވި ކަމާއެކު ކުރިއަރަމުންދާ ހުޅުމާލޭގައި މި ގާއިމް ކުރެވުނު އޭޓީއެމް އަކީ ބޭންކް އޮފް މޯލްޑިވްސްގެ ޚިދުމަތްތައް ހުޅުމާލެއަށް ފުޅާކުރުމަށް ކުރަމުންދާ މަސައްކަތުގެ ތެރެއިން ހުޅުވުނު އޭޓީއެމް އެކެވެ. މިއާއެކު ބީއެމްއެލް އިން އަންނަނީ ހުޅުމާލޭގެ ތަފާތު ތިން ސަރަހައްދެއްގައި7އެޓީއެމް މެދުވެރިކޮށް ޚިދުމަތް ދެމުންނެވެ.\nމި އޭޓީއެމް ބޭނުންކޮށްގެން ކަސްޓަމަރުންނަށް ޔޫއެސް ޑޮލަރު ނެގުމާއި ޖަމާކުރުމުގެ އިތުރުން ފައިސާ ދެއްކުމާއި ޓްރާންސްފަރ ގެ ޚިދުމަތްވެސް ހޯދޭނެއެވެ. މި އޭޓީއެމް ރަސްމީކޮށް އިފްތިތާޙު ކޮށްދެއްވީ ބީއެމްއެމް ގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔާރ އެވެ.\nމި ޚިދުމަތާ ގުޅޭ ގޮތުން ވާހަކަފުޅު ދައްކަވަމުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔާރ ވިދާޅުވީ މިއީ ބީއެމްއެލްގެ ކަސްޓަމަރުންނަށް ބޭންކިންގ ޚިދުމަތްތައް ފަސޭހަ ކޮށްދިނުމަށް ކުރަމުންދާ މަސައްކަތުގެ ތެރެއިން ކުރެވުނު މުހިންމު މަސައްކަތެއް ކަމަށާއި ޑޮލަރު އޭޓީއެމްގެ ޚިދުމަތް ތަޢާރަފްކުރި ދުވަހުން ފެށިގެން މި ޚިދުމަތަށް އާންމުންގެ ބޮޑު ތަރުހީބެއް ލިބެމުންދާ ކަމަށެވެ. މިދިޔަ އަހަރެއްހާ ދުވަސްތެރޭ ޔޫއެސް ޑޮލަރު އޭޓީއެމްތައް ބޭނުންކޮށްގެން 800,000 އަށްވުރެ ގިނަ މުއާމަލާތް ކޮށްފައިވާ ކަމަށާއި އަދި ހަމަ މި މުއްދަތުގައި ޑޮލަރު އޭޓީއެމްތައް ބޭނުންކޮށްގެން 490 މިލިއަން ޑޮލަރަށް ވުރެ ގިނަ ނަގުދު ފައިސާ ނަގާފައިވާ ކަމަށް ބީއެމްއެލް އިން ބުނެއެވެ.\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 37 ބްރާންޗް، 47 ސެލްފްސަރވިސް ބޭންކިންގ ސެންޓަރ، 110 އޭޓީއެމް، 5500 ޕީއޯއެސް މަރޗަންޓުން، 277 ކޭޝް އޭޖެންޓުންގެ އިތުރުން އެންމެ ޒަމާނީ އޮންލައިން ބޭންކިންގ ޚިދުމަތާއެކު ބޭންކް އޮފް މޯލްޑިވްސް ގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުމެވެ.


Kulhudhuffushi Online - Spain ge Gon'du dhoshah lehgi bodumahuge ban'dugai 64 Pound plastic !\nސްޕެއިންގެ ގޮނޑުދޮށަށް ލެއްގި ބޮޑުމަހުގެ ބަނޑުގައި 64 ޕައުންޑް ޕްލާސްޓިކް !\nޚަދީޖާ އާދަމް - 11 މަސް ކުރިން - 14 އެޕްރީލް 2018\nސްޕެއިން ގޮނޑުދޮށަށް މަރުވެގެން ލެއްގި ސްޕާމް ވޭލް ލެއްގުމާ ގުޅިގެން އެންމެ ފުރަތަމަ ވެސް ސައިންސްވެރިން ބަލަން ބޭނުންވީ އޭތި މަރުވި ސަަބަބު ހޯދުމެވެ.\nކަނޑުގެ ދިރުންތަކަށް ދިމާވެފައިވާ އެންމެ ބޮޑު “ތްރެޓް” ކަމަށް ސްޕެއިން ގެ މާރސިޔާ ސިޓީގެ ޖެނެރަލް އޮޕް އެންވަރަމަންޓް ކޮންސްއެލޯ ރޮސައުރޯ ވިދާޅުވީ ކަނޑަށް އުކާލާ ޕްލާސްޓިކްގެ ބާވަތްތައް ކަމަށެވެ.\nސްޕެއިންގެ ގޮނޑުދޮށައް ލައްގާފައިވަނީ ވަރަށް ޅަ ވޭލްއެއް ކަމަށާއި އޭތީގެ ބަނޑުން ޕްލާސްޓިކްގެ ބާވަތްތަކުގެ އިތުރުން ދަލާ، ވާ ފަދަ ތަކެތިވެސް ފެނިފައިވާ ކަމަށް ސައިންސް ވެރިން ވަނީ ހާމަކޮށްފައެވެ. ޕްލާސްޓިކްގެ ބާވަތްތަކުގެ ތެރޭގައި ކޮތަޅާއި ފުޅިފަދަ ތަކެތިވެސް ފެނިފައިވާކަމަށްވެސް ބުނެފައި ވެއެވެ.\nބޮޑުމަހުގެ ބަނޑުން ފެނިފައިވާ ޕްލާސްޓިކް ކޮތަޅުތަކެއް–\nމި ވޭލް މަރުވެފައިވަނީ ޕެރިޓޮބައިޓިސް ކިޔާ އެބްޑޮމިނަލް އިންފެކްޝަނެއްގެ ސަބަބުން ކަމަށާއި މި އިންފެކްޝަންގެ ސަބަބުން އޭގެ ބަނޑުގައި ހުރި ތަކެތި ޑައިޖެސްޓް ކުރުމަށް އުނދަގޫވެ، ހަޖަމުކުރާ ނިޒާމުގައި މައްސަލަ ޖެހިގެން ކަމަށެވެ.\nސައިންސްވެރިން ބުނެފައިވަނީ މިކަމުގެ ސަބަބުން ނުރައްކަލަށް ހުށައެޅިފައިވަނީ ހަމަ އެކަނި ވޭލް ނޫންކަމަށާއި ކަނޑުގެ ހުރިހާ ދިރުންތައް ކަމަށެވެ. މިހާރު ވެސް ގާތްގަނޑަކަށް 150 މިލިއަން ޓަނުގެ ޕްލާސްޓިކް ކަނޑުގެ މަތީގައި ދަރުއުވަމުން ދާ ކަމަށާއި އޭގެތެރެއިން 8 މިލިއަން ޓަނުގެ ޕްލާސްޓިކް ކޮންމެ އަހަރަކު ކަނޑުގެ ލޮނުގަނޑު ތެރެއަށް ދަމާގަންނަ ކަމަށް ވޯލްޑް އެކޮނިމިކް ފޯރަމުން ބުނެފައި ވެއެވެ،\nވޮލީ މުބާރާތުގެ ފުރަތަމަ މެޗުތައް ކާމިޔާބުކުރީ ކޭޕީއެލް، ކެމްޕަސް އަދި ފެނަކަ !\nގައުމީ ޔުނިވާސިޓީގެ ކުޅުދުއްފުށީ ކެމްފަހުގައި މުޅިން އަލަށް ތިން ޑިގްރީ ކޯހެއް ފަށަނީ!


Noorul-islam.NET :: އެދުވަހުގައި އަޅުގަނޑުގެ ޝުޢޫރު...\nއެދުވަހުގައި އަޅުގަނޑުގެ ޝުޢޫރު...\nތާރީޚް: 17 ސެޕްޓެމްބަރ 2012\nލިޔުއްވީ : ފަޟީލަތުއްޝައިޚް މުޙައްމަދު ޠައްޔިބު\nރަސޫލާ صلي الله عليه وسلم އަށް ފުރައްސާރަކޮށް ނެރުނު ފިލްމާއި ގުޅިގެން އަޑުއިވިގެންދާ ކޮންމެ އަޑަކުން އީމާނުގެ އަހުލުވެރީންގެ ހިތްތަކުގަ ޣީރަތްތެރިކަން އުފެދިގެން ދެއެވެ. ރުޅިވެރިކަމާއި ނަފްރަތު އުފެދިގެން ދާނެއެވެ. އެހެނީ އެކަލޭގެފާނަށް ލޯބިކުރުމަކީ ތިމާގެ ޢަޤީދާއާއި ގުޅިލާމެހިފައިކާމެކެވެ. އެމީހެއްގެ އިސްލާމްވަންތަކަން އެމީހެއްގެ ކިބައިގައި އޮންނާނީ ޙައްޤު ގޮތުގައި އެކަލޭގެ ފާނަށް ލޯބިކޮށްގެންނެވެ. އަދި މި ދީނުގެ ހުޅުކޮޅު ނިއްވާލަން އަޅުގަނޑުމެންގެ ތެރޭގައި މަސައްކަތް ކުރަމުންދާ ޢަދާވާތްތެރިންނާއި ބޭރުގައި އުޅޭ އިސްލާމްދީނުގެ ދީނުގެ ޢަދާވާތްތެރިންނަށް އެފުރުސަތު ނުދޭނަކަން ހާމަކޮށް މިމަތިވެރި ޝިއާރުގެ ދަށުން ރާއްޖޭގައި ދީނަށް ލޯބިކުރާ ޒުވާނުންކޮޅެއް އިސްނަގައިގެން އެއްވުމެއް އިންތިޒާމު ކުރިއެވެ. <?xml:namespace prefix = "o" />


އެމްޑީޕީ ހޯދި ކާމިޔާބިއަށް މައުމޫން ތަހުނިޔާ ވިދާޅުވެއްޖެ | Jazeera\tއެމްޑީޕީ ހޯދި ކާމިޔާބިއަށް މައުމޫން ތަހުނިޔާ ވިދާޅުވެއްޖެ - Jazeera\nއެމްޑީޕީ ހޯދި ކާމިޔާބިއަށް މައުމޫން ތަހުނިޔާ ވިދާޅުވެއްޖެ\nސަދާ ސައީދު April 10, 2019 588 views0\nމިދިޔަ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ އިންތިހާބުގައި އެމްޑީޕީން ހޯދި ކާމިޔާބީއާ ގުޅިގެން އެ ޕާޓީގެ ރައީސް މުހައްމަދު ނަޝީދަށް ފޯނުން ގުޅުއްވައި ކުރީގެ ރައީސް މައުމޫން އަބްދުލްގައްޔޫމް މަރުހަބާ ވިދާޅުވެއްޖެއެވެ.\nމިކަން ހާމަކުރައްވާ ކުރީގެ ރައިސް މައުމޫން އަބްދުލްޤައްޔޫމް ކުރެއްވި ޓުވީޓުގައި ބުނެފައިވަނީ އެމަނިކުފާނު މިއަދު ރައީސް ނަޝީދުއަށް ގުޅައި، ރައްޔިތުންގެ މަޖިލިސް އިންތިހާބުގައި އެމްޑީޕީއިން ހޯދި ކާމިޔާބީއަށް މަރުހަބާ ދަންނަވާފައިވާ ކަމަށެވެ.\nމަޖިލިސް އިންތިހާބުގައި 87 ދާއިރާ އަށް މެމްބަރުން އިންތިހާބުކޮށްފައިވާއިރު، އެމްޑީޕީން ވަނީ 65 ދާއިރާއެއްގެ ގޮނޑި ކާމިޔާބުކޮށް މަޖިލީހުގެ ބޮޑު މެޖޯރިޓީއެއް ހޯދާފައެވެ.\nމިއީ މަޖިލިސް އިންތިހާބެއްގައި މިހާތަނަށް އެއް ޕާޓީއަކަށް މިހާ ގިނަ އަދަދަކަށް ގޮނޑި ހޯދުނު ފުރަތަމަ ފަހަރު ކަމަށްވާއިރު، މިއީ މަޖިލިސް އިންތިހާބުގެ މެޖޯރިޓީ ވެސް އެމްޑީޕީ އަށް ލިބުނު ފުރަތަމަ ފަހަރުވެސް މެއެވެ.\nރައިސް މައުމޫން އަބްދުލްޤައްޔޫމް\nއެޗްޑީސީއާއި ކަލާފާނު ސްކޫލް ގުޅިގެން ހުޅުމާލޭގައި 50 ގަސް އިންދައިފި\n120 ލޭބަރާއިން ހޯދުމަށް އެމްޓީސީސީން މާދަމާ އޯޕެން ޑޭއެއް ބާއްވަނީ\nރައީސް ސޯލިހު ޔޫއޭއީގެ އައު ރައީސް އާ ބައްދަލުކުރައްވައިފި\nމިނިސްޓްރީ އޮފް ފިނޭންސްގެ ޕަރމަނަންޓް ސެކްރެޓަރީ ކަމަށް އަޙްމަދު ސިރާޖް\nމަނީ ލޯންޑަރިންގެ ތުހުމަތުކޮށް އަލްހާން ފުލުހަށް ހާޒިރުކުރަނީ\nފައްޔާޒާއި އެކު އިތުރު ކާމިޔާބީ ލިބޭނެ ކަމާ މެދު ޝައްކެއް ނެތް: ރައީސް ނަޝީދު


ހަތަރުސަތޭކަ މީޓަރ ފްރީ ސްޓައިލްގެ ޤައުމީ ރެކޯރޑް މުބާލް އައުކޮށްފި | Swimming Association of Maldives\nހަތަރުސަތޭކަ މީޓަރ ފްރީ ސްޓައިލްގެ ޤައުމީ ރެކޯރޑް މުބާލް އައުކޮށްފި\nJuly 26, 2017 Competitions, National Records, News & Media\nހަންގޭރީގެ ބުޑަޕެސްޓްގައި މިހާރު ހިނގަމުންދާ 17 ވަނަ ފީނާ ވޯލްޑް ޗެމްޕިއަންޝިޕްގައި، 400 މީޓަރު ފްރީސްޓައިލް އިވެންޓުގެ ޤައުމީ ރެކޯޑް މުބާލް ޢައްޒާމް އިބްރާޙީމް އައުކޮށްފިއެވެ. މިއިވެންޓްގެ ޤައުމީރެކޯޑް މުބާލް އައުކޮށްފައިވަނީ 04:51.57 އިން ރޭސްފުރިހަމަކޮށްގެންނެވެ.\n400 މީޓަރ ފްރީސްޓައިލް އިވެންޓްގެ ޤައުމީ ރެކޯރޑް އެންމެފަހުން އައުކޮށްފައިވަނީ އިސްމާޢީލް މުޢުތަސިމް އަދުނާނެވެ. އެއީ 2015 ވަނަ އަހަރު ރީޔޫނިއަންގައި ބޭއްވި9ވަނަ އިންޑިއަން އޯޝަން އައިލަންޑް ގޭމްސްގައި 05:00.65 އިން ރޭސް ފުރިހަމަކޮށްގެންނެވެ.\nމިމަހު 14 ވަނަ ދުވަހު ބުޑަޕެސްޓްގައި ފެށި 17 ވަނަ ފީނާ ވޯލްޑް ޗެމްޕިއަންޝިޕްސް ގައި ރާއްޖެ ތަމްސީލުރަނީ މުބާލް ޢައްޒާމް އިބުރާޙީމް އާއި، އިސްމާޢީލް މުޢުތަސިމް އަދުނާން އާއި އައިމިނަތު ޝަޖަން އަދި އައިޝަތު ސާޖިނާ އެވެ.\nހަތަރުސަތޭކަ މީޓަރ ފްރީ ސްޓައިލްގެ ޤައުމީ ރެކޯރޑް މުބާލް އައުކޮށްފި 07.26.2017


BREAKING NEWS: Dh.Meedhoo4Meehaku Launcheh Gai Quarantine Koffi - Vaguthu\nދ.މީދޫގައި ހަތަރު މީހަކު ލޯންޗެއްގައި ކަރަންޓީން ކޮށްފި\nދ.އަތޮޅު މީދޫ ފަޅުތެރޭގައި އޮތް ލޯންޗެއްގައި ހަތަރު މީހަކު ކަރަންޓީން ކޮށްފިއެވެ.\nއެމީހުން ކަރަންޓީން ކުރީ ކަޑިންމަ ރިސޯޓްގައި ތިބި ބަޔަކު ވެލާނާ އިންޓަނޭޝަނަލް އެއާޕޯޓަށް ގެނެސް ދިނުމަށް ފަހު އެނބުރި ރަށަށް ދިއުމުން ރަށު ކައުންސިލުންނާއި، ރަށުގެ ޓާސްކްފޯހުންނެވެ.\nލޯންޗްގައި ހުރި މީހަކު "ވަގުތު" އަށް މައުލޫމާތު ދެމުން ބުނީ ކަޑިންމައިގަ ތިބި ބަޔަކު ހުޅުލެއަށް ގެންގޮސް ދިނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ނަގަން ޖެހޭ ހުއްދަތައް ނަގައިގެން ކަމަށާއި ނަމަވެސް ރޭ 20:00 ހާއިރު އެނބުރި ރަށަށް ދިއުމުން ރަށަށް އެރުން މަނާކޮށްފައިވާ ކަމަށެވެ.\n"ކައުންސިލުންނާއި ޓާސްކްފޯހުން މިބުނަނީ ރަށަށް އަރައިގެން ނުވާނެއޭ. އެހެންވެ ރެއިން ފެށިގެން ފަޅުތެރޭގައި މިތިބެނީ. އެޗްޕީއޭ އަށް ގުޅުމުން މިހާރު ވެސް އެބަވިދާޅުވޭ ރަށަށް އެރޭނެއޭ. ނަމަވެސް ކައުންސިލާއި ޓާސްކްފޯހުން މިހާރު ފޯނެއް ނުނަގާ. އެހެންވެ ހުއްދަ ނުލިބިގެން ރަށަށް ނޭރިފައި މިތިބެނީ." މައުލޫމާތު ދިން މީހާ ބުންޏެވެ.\nއޭނާ ބުނީ ލޯންޗްގައި ތިބި އިރު ކައުންސިލާއި ޓާސްކްފޯހުން އެއްވެސް އެހީތެރިކަމެއް ވެސް ނުލިބޭ ކަމަށާއި ކައިބޮއެ ހަދާނެ ތަކެތި ފޯރުކޮށްދެނީ ރަށުގައި ތިބި އާއިލާ މީހުން ކަމަށެވެ.\nލޯންޗްގައި ތިބީ ދެދިވެހިންނާއި ބަންގްލަދޭޝްގެ ދެ މީހެކެވެ.\nކޮވިޑް-19 މާލެ އިން ފެނުނު ފަހުން އެކި ރަށްރަށުގެ ކައުންސިލްތަކުން އެކި ނިންމުންތައް އެކި ގޮތައް ނިންމަމުން ގެންދިޔަ ނަމަވެސް އެކަމާއި ގުޅިގެން ސަރުކާރަށް އެއްވެސް ފިޔަވަޅެއް އެޅޭ މަންޒަރެއް ނުފެނެއެވެ. މިހާރު ވެސް އެކި ރަށްރަށުގެ ފަޅުތެރޭގައި އެތައް ބަޔަކު ރަށަށް ނޭރި ތާށިވެފައި އެބަތިއްބެވެ.\nއޭޕްރީލް 25, 2020 23:40\nބޯ ބުރާންތިން ކައުސިލް ކަމަށް ހޮވީމަ ވާނެ ތިކަހަލަ ކިތައްމެ ކަމެއް\nއޭޕްރީލް 25, 2020 23:45\nސަރުކާރެ އޮވެގެންތާ ފިޔަވަޅެ އެޅޭނީ އަޅެ މިގައުމުގަ ވެރިޔަކު އެބަހުރިބާ\nއޭޕްރީލް 25, 2020 23:48\nކައުންސިލުން ކަންތައް ކުރާނީ ރަނގަޅަށް ، ބަސްޤަބޫލުކޮށްފި ނަމަ ކުރިޔަށް ފަހިދުވަސްތަކެއް ، ބަސްޤަބޫލު ނުކޮށްފިނަމަ ދަތި އުނދަގޫ ބިރުވެރި ދުވަސްތަކެއް ކުރިމަތިވެދާނެ.\nއޭޕްރީލް 25, 2020 23:53\nއެ ރަށު ފަޅުގަ އެބަތިބި ރަށަށް ނޭރި އެއަށްވުރެން މާގިނަ ދުވަހު ފަޅު ތެރޭގަ ތިބި މީހުން.ވަކި ބަޔަކުވީމަ ފޯރި އަރައިގެންތިއުޅެނީ... ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nއޭޕްރީލް 25, 2020 23:57\nއަޅުގަނޑަކީވެސް މިރަށުގައި އުޅޭ މީހެއް. އެޗްޕީއޭއިން ހުއްދަދީގެންތޯ އެ ލޯންޗުގައި ލޯންޗުގެ ކައްޕީގެ ދަރިއަކު އިނދެގެން އުޅޭ ފިރިހެން ސޮރަކު މާލޭގައި ހުއްޓައި ވަގަށް އަރުވައިފައިއެހުރީ. އެލޯންޗުން މީދޫއަށް ވަގަށް އެތެރެވާން މާލެއިން ގެނެސްފައި އެހުރި ސޮރު ހައްޔަރުކުރުމަށް ޕޮލިސް އަދި އެޗްޕީއޭއަށް ގޮވާލަން\nއޭޕްރީލް 26, 2020 00:05\nޓާސްކްފޯސް އަދި ކައުންސިލުން އެއްވެސް އެހީތެރި ކަމެއް ފޯރުކޮށް ނުދެއޭ ބުނާ ބުނުމަކީ އެއީ ހުސްދޮގު. ލޯންޗް އަޅާފަ އޮތް ސަރަހައްދުގަ ޓާސްކްފޯސް މެމްބަރުން އަބަދުވެސް ތިއްބަވައިގެން ވާނުވާ ބަލަމުން ގެންދޭ. އެ ލޯންޗުގަ ތިބި މީހުން އަމަލު ކޮށްފަވެސް އޮތީ ކައުންސިލުން އަންގާފަ އޮތް ގޮތާ މުޅިން ޚިލާފަށް. އެ ބުނާ ދަތުރެއްގަ ގޮއްސަ އައިސް ރަށަށް ނޭރޭނެ ވާހަކަ ކައުންސިލުން ތަކުރާރުކޮށް ބުނަމުން ދަނިކޮށްވެސް ލާރީގެ ބޭނުމުގަ ދިޔައީ. ނުވިތާކަށް ގޮއްސަ އަންނަމުން އައީ ހަދަމުންދާ ކޮންމެސް ރަށެއްގަ ހުރި ދަނބި ދަރިވެސް ގޮވަިގެން. ލޯންޗުގަ އޮންނަން ޖެހުނީމަ މި އެނގުނީ މި ކުރެވުނީ ކިހާވަރެެއްގެ ކަމެއްކަން.\nއޭޕްރީލް 26, 2020 00:10\nއެއީ އެންމެންގެ ސަލާމަތާ ރައްކާތެރިކަމަށް އަޅާ ފިޔަވަޅުތަކެއް.ކެއްތެރިކަމާއިއެކު ތިބުން ބުއްދިވެރީ.\nއޭޕްރީލް 26, 2020 00:35\nއޭޕްރީލް 26, 2020 01:49\nރަށު ކައުންސިލުން ކަންތަށްކުރީ ވަރަށް ރަނގަޅަށް! އުޅޭނެހާތަނަކު އިޅޭނެހާގޮތަކަށް އުޅެފަ ހަމަ އަންނައިރަކަށް ރަށަކަށް ނޭރުވޭނެ! ތިޔަ ލޯންޗްގަ ތިބިމީހުނަށްވުރެން ގިނައީ ރަށުގަ ތިބިމީހުން! އެ އެންމެންގެ ސަލާމަތާ ރަށްކާތެރިކަން މާމުހިންމު!\nއޭޕްރީލް 26, 2020 06:58\nދ.މީދޫ ޓާސްކުފޯސް އިން މީދޫ ލޮކްޑައުންއަށް ގެންގޮސް ގޭގެޔައް ހިއްސާކުރިއުސުލް ތަކުގައިވެސް އަދި ދަތުރު ހުއްދަ ދިނުމުކުރީގަވެސް ދަތުރުކުރާ ހުރިހާ ފަރާއްތަކިށްވެސް ކަން އޮތް ގޮތްބުނެދެވުނެވެ. އެކަން ެއެގި ހުުރެމެފުރާގެން ގޮސް ދޮގުހަބަރު ފެތުރުން އެއީވަރައް ދަށުދަަަރަޖައިގެއަމަލެކެވެ.ހަމަ އެއާާއެކު ލޯންޗައް ދީފައިވާ އެޗްޕީއޭގެ ހުއްދަ ރޫޓާ ހިލާފައްދަތުރުކޮއް ލޯންޗުންވަނީ އިތުރު ބަދަރަކަށް ވަަދެ ގަވާއިދާ ހިލާފައް މީހަކުވެސް ގެނަސްފަ.\nއެއްބަޔެއްގެ އުފަލައްތުރެ މުޅިމުޖުތަމައުގެ އުފާތައް ބޮޑުވަންޖެހޭކަން ގަބޫލްކުރަންޖެހޭ.\nއޭޕްރީލް 28, 2020 17:01\nރައްޔިތުންގެ ސަލާމަތަށްޓަކައި ކައުންސިލްގެ ނިންމުން ރަގަޅު.


Raees Yaameen haaziru kuree, aarah vikkaigen libunu Million Doller Account ah jamaakuri massalaigai - One Online\n10 ޖުލައި 2021 ކުރީގެ ރައީސުލްޖުމްހޫރިއްޔާ އަބުދުﷲ ޔާމީން އަބުދުލް ގައްޔޫމު ފުލުސް އޮފީހުން ނިކުމެ ވަޑައިގަންނަވަނީ--- ވަން ފޮޓޯ: މުހައްމަދު އައިހަމް\nރައީސް ޔާމީން ހާޒިރު ކުރީ، އާރަށް ވިއްކައިގެން ލިބުނު މިލިއަން ޑޮލަރު އެކައުންޓަށް ޖަމާކުރި މައްސަލައިގައި\nކުރީގެ ރައީސް އަބުދުﷲ ޔާމީން އަބުދުލް ގައްޔޫމު މިއަދު ފުލުހަށް ހާޒިރު ކުރީ، ވ. އާރަށުގައި ރިސޯޓެއް ތަރައްގީ ކުރަން އެ ރަށް ވިއްކައިގެން ލިބުނު ރުފިޔާ އަމިއްލަފުޅު އެކައުންޓަށް ޖަމާކުރިކަމުގެ ތުހުމަތުގައި ކުރިއަށްގެންދިޔަ ތަހުގީގީ ބަޔާން ތަކުގައި ސޮއި ކުރުމަށް ކަމަށް އެމަނިކުފާނުގެ ވަކީލުންގެ ޓީމުގައި ހިމެނިވަޑައިގަންނަވާ، އިސް ގާނޫނީ ވަކީކު އަދި އެމަނިކުފާޏުގެ ފުރަތަމަ ނާއިބު ރައީސް ޑރ. މުހައްމަދު ޖަމީލު ވިދާޅުވެއްޖެއެވެ.\nމިއަދު 2:00 އިން ފެށިގެން ފުލުހަށް ހާޒިރު ކުރިތާ ދެކަޑިއިރަށްވުރެވެސް ގިނަ އިރު ފަހުން، ރައީސް ޔާމީން ވަނީ ކަރެކްޝަނަލް ސާވިސްގެ ވެހިކަލްގައި އެމަނިކުފާނުގެ އަމިއްލަ ގެކޮޅަށް ގެންގޮސްފައެވެ.\nރައީސް ޔާމީން މިއަދު ފުލުހަށް ހާޒިރުކުރި މައްސަލައާބެހޭ މައުލޫމާތު މީޑިއާއަށް ދެއްވަމުން ޑރ. ޖަމީލު ވިދާޅުވީ، ވ. އާރަށުގެ މައްސަލައަކީ މީގެ ކުރިންވެސް ފުލުހުން ތަހުގީގުކޮށް ނިންމާފައިވާ މައްސަލައެއް ކަމަށެވެ. އަދި އެ މައްސަލައިގައި ދައުވާކުރަން ޕްރޮސިކިއުޓާ ޖެނެރަލްގެ އޮފީހަށް ފޮނުވާފައި ވަނިކޮށް، އަނެއްކާ ހަމަ އެ މައްސަލައިގައި ޕޮލިހަށް ހާޒިރު ކުރުމަކީ މީގެކުރިން ކަން ހިނގާގޮތް ނޫން ކަމަށްވެސް ވިދާޅުވިއެވެ.\nމިއީ ނިމިފައި އޮތް މައްސަލައެއްގެ ތަހުގީގު އަލުން ފެށުން ކަމަށްވެސް ޖަމީލު ވިދާޅުވިއެވެ.\nވ. އާރަށުގައި ރިސޯޓެއް ތަރައްގީ ކުރަން އެރަށް ވިއްކައިގެން ލިބުނު ރުފިޔާ އަމިއްލަފުޅު އެކައުންޓަށް ޖަމާކުރިކަމުގެ ތުހުމަތުގައި ރައީސް ޔާމީންގެ މައްޗަށް ދައުވާކޮށް ދޭން އެދި ޕްރޮސެކިއުޓަރު ޖެނެރަލް (ޕީޖީ) އޮފީހަށް ފޮނުވީ، ހުސްވި އޭޕްރީލް މަހުގެ ތެރޭގަ އެވެ.\nރައީސް ޔާމީން މިއަދު ފުލުހަށް ހާޒިރު ކުރީވެސް އެމަނިކުފާނުގެ މައްޗަށް ސާބިތުވި މަނިލޯންޑާ ކުރުމުގެ ކުށުގައި ޖަލު ހުކުމެއް ތަންފީޒު ކުރައްވަމުން ގެންދަވަނިކޮށެވެ.\nނަމަވެސް އެމަނިކުފާނު މިހާރު ވަނީ ގެއަށް ބަދަލު ކޮށްފައެވެ.\nގުޅޭ ޓެގު ރައީސް ޔާމީން ޕޮލިސް ސިޔާސީ އެމްއެމްޕީއާރުސީގެ ޚިޔާނާތް


JP ge jalsaa ge dhauvathu Adhaalath aai MRM ah\nސަރުކާރު ކޯލިޝަނުގެ ލީޑަރުން މީގެ ކުރިން ނޫސްވެރިންނަށް މައުލޫމާތު ދެއްވަނީ -- ފައިލް ފޮޓޯ: އަވަސް\nޖުމްހޫރީ ޕާޓީން "ދީނާއި ގައުމުގެ ދިފާއުގައި" ނަމުގައި ބޭއްވުމަށް ހަމަޖެހިފައިވާ ޖަލްސާގައި ވެރިކަންކުރާ ކޯލިޝަނުގައި ދެން ހިމެނޭ ދެ ޕާޓީ މޯލްޑިވްސް ރިފޯމް މޫވްމެންޓް (އެމްއާރްއެމް) އަދި އަދާލަތު ޕާޓީ ބައިވެރިވުމަށް ދައުވަތު ދީފި އެވެ.\nޖޭޕީން ބޭއްވި ނޫސްވެރިންގެ ބައްދަލުވުމުގައި ޖޭޕީގެ އަހުމަދު ނިހާން ވިދާޅުވީ، ހަމަ މިންވަރާއި ދޭންޖެހޭ މިންވަރު "ރަނުންރަނަށް" ދޭނެ ހަމައެކަނި ޕާޓީއަކީ ޖުމްހޫރީ ޕާޓީކަމަށެވެ.\n"އެއްބަސްވެފައިވާ ގޮތަށް ހަމަ މިންވަރާއި ދޭންޖެހޭ މިންވަރު ރަނުންރަނަށް ދޭނެ ހަމައެކަނި ޕާޓީ އަކީ ޖުމްހޫރީ ޕާޓީ،" އޭނާ ވިދާޅުވި އެވެ. އެހެންކަމުން ޖޭޕީގެ ބައްދަލުވުމުގައި ބައިވެރިވުމުގެ ހާއްސަ ދައުވަތު އެމްއާރްއެމށާއި އޭޕީއަށް ދޭކަމަށެވެ.\nނިހާން އިޝާރާތް ކުރެއްވީ އަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ ދާދި ފަހުން ދެއްކެވި ވާހަކަފުޅަކަށެވެ.\nއަދާލަތުގެ ސްލޮޓެއްގައި ޖެންޑާ މިނިސްޓަރުގެ މަގާމުގައި ހުންނެވި ޝިދާތާ ޝަރީފް ކުއްލި ގޮތަކަށް އިސްތިއުފާ ދެއްވަންޖެހުނު މައްސަލަގާއި ރައީސް އިބްރާހިމް މުހައްމަދު ސޯލިހާ ބައްދަލު ކުރައްވައި ސަރުކާރުން އަދާލަތު ޕާޓީއަށް ހައްގު މިންވަރު ލިބެން ޖެހޭ ކަމަށް ވިދާޅުވެފައިވާނެ ކަމަށް އިމްރާން ވަނީ ވިދާޅުވެފަ އެވެ.\nއަންނަ މަހު އޮންނަ ލޯކަލް ކައުންސިލާއި އަންހެނުންގެ ތަރައްގީ އަށް މަސައްކަތްކުރާ ކޮމިޓީތަކަށް މެމްބަރުން ހޮވަން ބާއްވާ އިންތިހާބަށް ކެމްޕޭނު ފެށުމުގެ ގޮތުން ޖުމްހޫރީ ޕާޓީ ގެ ޖަލްސާ މި މަހު 13 ވަނަ ދުވަހު ބޭއްވުމަށް ވަނީ ނިންމައިފަ އެވެ.\nމިއަދުގެ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޖޭޕީގެ ސެކްރަޓަރީ ޖެނެރަލް އަލީ އާރިފް ވިދާޅުވީ ޖަލްސާ ބާއްވަން ކާނިވާ ސަރަހައްދު ހޯދަން އެދި ޕްލޭނިން މިނިސްޓްރީއަށް ހުށަހެޅި ސިޓީއަށް އަދި ޖަވާބެއް ލިބިފައިނުވާ ކަމަށެވެ.\nއަލީ އާރިފް އިތުރަށް ވިދާޅުވީ ވިދާޅުވީ ދިވެހި ރައްޔިތުން އެހެން ސިޔާސީ ޕާޓީތަކަށް ފުރުސަތު ދީފައިވާ ކަމަށާއި، މިފަހަރު ރައްޔިތުންނަށް ޖޭޕީގެ ލީޑަރު ގާސިމް އިބްރާހިމް ޓެސްޓް ކުރުމަށް ލިބޭ ފުރުސަތެއްކަމަށެވެ.\nގާސިމް އިބްރާހިމް އަދާލަތު ޕާޓީ ލޯކަލް ކައުންސިލްތަކުގެ އިންތިހާބު + ޖުމްހޫރީ ޕާޓީ އެމްއާރުއެމް